1411 
Mardi, XXVIJe jour de janvier. 
A l'enterinement de certeinnes lettres de chartres 
obtenues par les sergens d'armes se sont au jour d'ui 
opposez les duc de Bourgoigne, de Berry, de Bourbon, 
d'Orleans, le Dauphin, le Roy de Sicile, le conte 
d'Alençon, le conte de S. Pol, l'arcevesque de Reins, 
les evesques de Beauvaiz, de Noyon, de Chaalons, de 
Langres, le procureur du Roy general, le seigneur de 
Wavrin, de Crequy et autres, requerans estre oïz, 
avant mesme que icelles lettres soient rendues auxdiz 
sergens d'armes. 
Mercredi, IIIJe jour de fevrier. 
Cedit jour, a esté denuncié à la Court que messire 
Pierre Boschet, de nation Poitevin, docteur in utroque, 
et president ceans, estoit alé de vie à trespas. 
Venredi, XXe jour de fevrier. 
Cedit jour, ont esté deposé par messire Simon de 
Cramant, arcevesque de Reins, ou tresor de Nostre 
Dame de Paris quatre mil VIIJ cens libvres tournois en 
IIIJm escus en or, comptez en ma presence, et le remenant 
en monnoie estant en pluseurs sacs, laquelle 
somme de IIIJm VIIJc libvres tournois avoit le dessus dit 
jour receu icellui de Reins des executeurs de l'execution 
de feu messire Guy de Roye, arcevesque de 
Reins, presens maistre Phelippe de Boisgillon, conseiller 
du Roy en sa Chambre des Comptes, Baudoin 
Lasserve et autres pluseurs, et moy aussy, par le commandement 
de la Court, presens. 
Lundi, XXIIJe jour de fevrier. 
La Court, pour la reverence de la feste de caresme 
prenant qui sera demain, s'est levée devant l'eure. 
Lundi, IJe jour de mars. 
Cedit jour, pour ce que les advocas principaulx de 
ceans n'estoient pas ancores venus pour plaider leurs 
causes, jà soit ce qu'il fust desjà VIJ heures et demie, 
et que la Court eust fait appeller advocas, et estoit la 
Court en aventure de muser en attendant iceulx advocas, 
la Court a commendé et enjoinct à Robert Chaurre 
que, sans deport aucun, de cy en avant, et sans aucun 
espargner, il lieve les amendes ordonnées pieça des 
advocas et procureurs qui negligence feroient de venir 
à heure ordonnée. 
Au jour d'ui, la Court a ordonné maistre Robert 
Cochereau, procureur ceans, curateur à Barthelemy 
de Bambo et Pierre Camby, Florentins, et prisonniers, 
le procureur du Roy adjoint avec eulx contre 
J. de Blaisy, filz Oudart de Blaisy, et Guillaume de 
Torcey, filz au maire de Torcey, adjornez ceans à 
comparoir en personne, et a fait ledit Cochereau le 
serment acoustumé, et pour ce que le conseil desdiz 
de Blaisy et Torcey a dit que un grant seigneur welt 
advouer le fait et prise desdis prisonniers, en revendront 
alia die, et a auctorisé la Court la procuration 
que fit hier ledit Cochereau pour lesdiz prisonniers. 
Mercredi, IIJe jour de mars. 
Cedit jour, maistre Gerart de Versigny, curé de 
Saint-Germain, executeur nommé ou testament de feu 
messire Pierre Boschet, president ceans, s'est deschargé 
et descharge du fait de ladicte execution, combien 
que, comme ami et au bien de ladicte execution, 
de son conseil fera le mieux que pourra. 
Juedi, XIXe jour de mars. 
Ce jour, sur certeinne requeste baillée par les executeurs 
du testament de feu messire Raoul de la Vanne, 
jadis chanoine de Reins, d'une part, et l'arcevesque de 
Reins, d'autre part, et le soubcollecteur du Pape et 
le clerc du Tresor, d'autre part, oye la relation de 
maistre R. Mauger, president, et G. Petit Sayne, commissaire, 
la Court a ordonné que la somme de trois 
cens frans, dont est contens, sera baillée et delivrée. 
Non est conclusum. 
Samedi, XXJe jour de mars. 
Cedit jour, le prevost de Paris et le Procureur du 
Roy ou Chastellet se sont opposé et s'opposent à ce 
que certeinnes lettres obtenues par LX arbalestiers 
ne soient ceans publiées, jusques à ce qu'ils soient oïz 
et les gens du Roy. 
Venredi, XXVIJe jour de mars. 
Cedit jour, a esté faicte election par monseigneur le 
Chancellier et messeigneurs les presidens d'un president, 
ou lieu de feu messire P. Boschet, en sa vie 
president ceans. 
Lundi, XXXe jour de mars. 
Cedit jour, m'ont esté commandées à Saint Pol, en 
la presence de monseigneur le Dauphin au Conseil, 
lettres à faire à IJ de messeigneurs de ceans qui estoient 
esleuz, l'un en president en la Grant Chambre ou lieu 
de feu messire Pierre Boschet, l'autre ou lieu de president 
aux Requestes du Palaiz. 
Mercredi, premier jour d'avril. 
Cedit jour, a receu la Court maistre J. du Drac, president 
par avant aux Requestes du Palaiz, en president 
ceans, ou lieu de feu messire Pierre Boschet, 
nagueres trespassé, et aussy ou lieu dudit du Drac 
auxdictes Requestes maistre J. de Quatremares, paravant 
conseiller ceans, en president en ladicte Chambre 
des Requestes, ou lieu dudit du Drac, par vertu de 
l'election faicte venredi derrienement passé par scrutine, 
et ont fait le serment acoustumé. 
Samedi, IIIJe jour d'avril. 
Maistre Estienne de Bas, procureur de messire J. de 
Chastelus, bailli de Mascon, s'est opposé et oppose à 
ce que messire J. de Chastelmorant ne autre ne soit 
receu à l'office de bailli dudit de Mascon, ne que 
lettres sur ce presentées ou à presenter pour publier 
ne soient publiées sans le oïr. 
Venredi, XVIJe jour d'avril. 
Cedit jour, maistre Guillaume Toreau, notaire du 
Roy à bourses et secretaire d'icellui Seigneur, et à qui 
ledit Seigneur a donné les gages de notaire que tenoit 
feu maistre J. de Crespy, et aussy maistre Raoul Brisoul, 
notaire du Roy à gages et secretaire, et à qui 
icellui Sr a donné les bourses de notaire qu'avoit ledit 
de Crespy, comme apparoit par lettres royaulx signées, 
ont requiz à la Court que, par vertu de certeinne 
ordonnance royal enregistrée ceans, leur weille pourveoir 
ex habundanti desdictz bourses et gages à chascun 
en droit soy, et leur conferer, à quoy la Court a 
respondu que leur requeste sera enregistrée à leur 
valoir ce qu'il appartendra, ou cas que besoin leur 
seroit et que plus ancien d'eulx notaire ne demandoit 
selon ladicte ordonnance estre pourveu. 
Ce jour, maistre J. Le Besgue, notaire du Roy nostre 
Sire à gages, a requiz que la Court, par vertu de 
l'ordonnance et auctorité à icelle Court donnée, lui 
confere les bourses que tenoit en son vivant maistre J. 
de Crespy, notaire du Roy, auquel la Court a respondu 
que sa requeste sera enregistrée pour lui valoir ce 
qu'il appartendra, ou cas qu'il seroit le plus ancien 
entre les requerans icelle bourse, pour laquelle chose 
savoir a commiz la Court maistres G. de Villiers et R. 
Rabay. 
Mercredi, XXIJe jour d'avril. 
Cedit jour, le vidame d'Amiens, le sire de Rambures, 
le sire de Boissay, le seigneur de Nourroy et 
autres ont presenté lettres royaulx à la Court, par 
lesquelles le Roy donnoit l'office de conseiller en la 
Chambre des Enquestes, ou lieu de maistre Thibaut 
Tiessart qui est ou lieu de maistre J. de Quatremares 
en la Grant Chambre, à maistre J. de Mailly, leur 
parent, en requerant l'enterinement, et pour ce 
que ce estoit contre les ordonnances royaulx par lesquelles 
l'en devoit eslire es offices de conseiller ceans, 
et que monseigneur le Chancellier avoit acoustumé de 
venir et estre ceans à y eslire, et qu'il n'estoit pas 
present, après la deliberation de la Court sur ce eue, 
et aussy se estoit opposé à l'enterinement desdictes 
lettres maistre J. Jouvenel, advocat du Roy, pour le 
procureur general et pour son gendre, qui aussy avoit 
don du Roy, la Court a sursiz de conclurre en ceste 
besoigne, jusques à ce que de par elle aura esté parlé 
audit monseigneur le Chancellier. 
Maistre Pierre de Nantron requiert estre enregistré 
comment il est le plus ancien notaire à bourses entre 
ceulx qui ont requiz les gages que tenoit maistre J. de 
Crespy, et pour ce a requiz que desdictz gages lui soit 
pourveu selon les ordonnances royaulx par la Court. 
Maistre Gerart Rabastier s'est opposé et oppose à 
ce que nul ne soit receu en l'office de maistre Thibaut 
Tiessart, conseiller du Roy aux Enquestes, sans le 
oïr, attendu qu'il a le don du Roy nostre Sire. 
Venredi, XXIIIJe jour d'avril. 
Cedit jour, a esté conclu en certains procès, esquelx 
messieurs des Enquestes estoient partiz, lesquelx procès 
estoient par escript, et pour ce hic nichil. 
Et ledit jour, pour ce que la Court n'avoit avant hier 
volu ou au moins avoit differé obtemperer à certeinnes 
lettres, par lesquelles le Roy mandoit à la Court qu'elle 
receust maistre J. de Mailly, licencié en loiz, ou lieu 
vacant aux Enquestes de cellui qui monteroit d'icelle 
Chambre en la Grant Chambre, ou lieu de maistre J. 
de Quatremares, maintenant president aux Requestes 
du Palaiz, par vertu du don audit Mailly par lui fait, 
non obstant ordonnances, etc., monseigneur le Chancellier, 
pour ce present en la Court et par lui monstrée 
en icelle Court une cedule contenant IIJ lignes 
escriptes de la main du Roy, comment il voloit que 
ledit Mailly fust receu oudit lieu, pour eschiver l'indignation 
du Roy, et consideré que ledit Mailly estoit 
bien renommé en meurs et avoit esté à Orlians de 
bonne conversation, et si estoit de noble linage, et que 
autres foiz et maintenant le Roy avoit volu et voloit 
qu'il fust ceans conseiller, a esté esleu par les 
IIJ Chambres, pluseurs du Grant Conseil presens, non 
pas par voie de scrutine, mais en Conseil. Et pour ce 
que le lieu vacant estoit lay, et maistre J. de Laigny, 
conseiller en la Chambre des Enquestes, marié, avoit 
lieu de clerc, et ledit de Mailly avoit assez aggreable 
lieu de clerc, a esté ordonné que ledit de Laigny auroit 
le lieu et gages de lay que tenoit et avoit maistre Tibaut 
Tiessart auxdictes Enquestes, qui montoit en la Grant 
Chambre ou lieu dudit Quatremares, et ledit de Mailly 
averoit le lieu et gages de clerc dudit de Laigny, et 
m'en a commendé lettres monseigneur le Chancellier. 
Mardi, XIJe jour de may. 
Messire J. de Chastelmorant, chevalier, a requiz, 
que comme le Roy lui ait donné l'office de bailly de 
Mascon, duquel a deschargié messire J. de Chastelluz, 
chevalier, en son Grant Conseil, et ait le Roy ordonné 
et volu qu'il soit bailly et que Chastellus ne soit point 
oy à dire causes d'opposition aucune, veu que audit 
office ledit de Chastelmorant a esté esleu par ledit 
Grant Conseil, comme de ce que dit est a lettres, que 
sesdictes lettres soient enterinées, soit par la Court 
receu à faire le serment. 
Messire J. de Chastelluz dit au contraire que autrefoiz 
s'est opposé et ancor s'oppose, et requiert estre 
oy en ses causes d'opposition, mesme que le Roy lui 
a octroyé qu'il soit oy, comme il offre à monstrer par 
certeinnes lettres royaulx, et dit en concluant que la 
requeste dudit de Chastelmorant ne se doit point faire, 
mais doit estre oy, veu qu'il est bailly de Mascon, 
dont a joy longuement et ne doit point estre despoinctié 
sans estre oy. 
Le procureur du Roy, ou l'advocat du Roy en l'absence 
dudit procureur, dit que le Roy, acerteinné de 
la suffisance et bien desdiz IJ contendans, a volu que 
Chastelmorant soit bailli, et pour tel a esté esleu en 
plain Grant Conseil, et si a esté ledit Chastelluz deschargié 
par le Roy meu pour certeinnes causes, si sera 
receu Chastelmorant. 
Chastelmorant persevere en sa requeste, ut supra, 
et dit que se Chastelluz a lettres d'estre receu à opposition, 
elles sont de date precedent les siennes. Tandem 
la Court, acerteinnée de la volenté et ordonnance 
du Roy en son Grant Conseil, a receu ledit Chastelmorant 
qui a fait le serment acoustumé. 
Mercredi, XIIJe jour de may. 
Au jour d'ui, après ce que, selon l'appoinctement de 
la Court, J. du Tour, comme procureur de Loiz Martin 
et autres marchans de Portugal, a requiz ou Conseil 
que, au regart des barges dont contens est ceans 
entre les marchans d'Espaigne, d'une part, et messire 
Guillaume de Han et pluseurs autres de la Rochelle, 
d'autre part, l'enqueste soit receue et jugée, et au 
regart de la nef, que les tesmoins soient recolez, pourveu 
que la Court leur croisse la provision autrefois 
faicte, car aultrement ne pourroient proceder audit 
recolement, pour ce qu'il n'averoient de quoy, et pour 
ce a ordonné la Court que maistre Simon de Nanterre, 
president, Philippe du Puiz, J. Mangin et Pierre Le 
Fevre orront les parties et en ordonneront, ou rapporteront 
à la Court. 
Jeudi, XIIIJe jour de may. 
Cedit jour, le sire de Helly a esté par lettres royaulx 
receu en gouverneur et capitainne de la Rochelle et a 
fait le serment acoustumé, mais le procureur de maire 
et commune de la Rochelle a protesté que ce, quant au 
fait de capitainne, ne prejudicie au droiz, libertez et 
franchises de ladicte ville et du maire de la Rochelle 
ne au procès qui pendoit par avant entreulx, d'une 
part, et messire Pierre de Villeinnes, d'autre part, 
pour cause de ladicte capiteinnie, et ledit de Helly a 
protesté au contraire. 
Mercredy, XXe jour de may. 
La Court a prorogué le terme qu'avoient par arrest 
les habitans de S. Flour à l'encontre de l'evesque de 
Clermont, le terme de l'Ascension qu'il avoient d'eslire 
de refaire le chastel d'Aleuze, ou de paier ZZVJm, 
jusques au premier jour d'aoust prouchain, sans le 
prejudice dudit arrest in ceteris. 
Venredi, XXIJe jour de may. 
Ce jour, la Court a donné provision à Loiz Martin 
et autres marchans de Portugal, demandeurs, de quatre 
cens libvres tournois à pranre sur messire Guillaume 
de Han et autres de la Rochelle, defendeurs, pour 
recoler leur enqueste faicte en Espaigne, en baillant 
bonne et seure caution. 
Mercredy, XXVIJe jour de may. 
Sur ce que d'un impost fait d'une taille ou païz 
d'Auvergne pour faire la widange du Chastel nuef, de 
Barbeguiere et autres par le connestable, et de l'execution 
d'icellui et autres griefs les bonnes villes d'Auvergne 
avoient appellé et avoient obtenu adjornement 
en cas d'appel et d'attemptas, et le avoient fait executer, 
ont esté apportées lettres patentes de par le Roy 
ce jour, par lesquelles le Roy mande et welt que lesdiz 
appellans ne soient en rien oïz, ne comme opposans 
ne comme appellans, à dire contre ledit impost ne 
l'execution d'icellui. Et pour ce que ceste lettre touchoit 
lesdiz appellans, ont esté mandez en la Chambre, 
et leur a esté monstrée ladicte lettre pour en revenir 
dire si l'ont veue. Et pour ce proposent contre icelle 
lettre lesdictes bonnes villes et dient que le païz d'Auvergne 
est et a esté dès long temps moult foulé et gasté 
tant de tailles que aultrement, et telement que merveille 
est comment y puent demourer les gens, car 
par continuation de telx tailles ne pourroient durer 
et faudra que s'en fuyent bien brief, car mesme derriennement, 
l'an passé, falu que chascun feu paiast 
XLVIIJ frans, sans ce qu'il ayent eu ayde ne subside 
d'aucuns dehors de leur dit païz. Dient que le Chastel 
nuef de Barbeguiere et IJ ou IIJ autres, de la widange 
desquelx est question, sont hors dudit païz et arrieres 
d'eulx, et ancor pour les wider et soubz umbre de ce 
furent baillez l'an passé audit connestable XXX mil frans, 
dont n'a rien esté emploié à ladicte widange, et se à 
contribuer faloit, ce deveroit estre par ceulx des païz 
auxquelx aydent ou nuysent lesdiz chasteaulx, non pas 
à eulx, à qui ne font ne froit ne chaut, et si ne leur 
ayderent onques in similibus les voisins desdiz 
chasteaulx, 
et si a une ou IJ grosses rivieres entre lesdiz 
chasteaulx et eulx. Et neantmoins maistre Pierre 
Le Gayant les wolt imposer à taille ou subside pour le 
connestable, dont appellerent ceans, ou contempt de 
quoy prist et fit pranre pluseurs de leurs biens, pluseurs 
d'eulx emprisonna, sur quoy empetrerent adjornemant 
en cas d'appel et d'attemptas ; auquel executer 
Jaques de Riz dist que de l'appel ne de 
l'adjornement ne tenoit compte d'un bouton, sur quoy 
ont esté faictes informations, mais l'en a volu batre 
ceulx qui de ce se voloient ayder. Et quant aux lettres 
ilz se doivent entendre de ceulx qui y doivent contribuer, 
et qui s'aydent ou se puent ayder desdiz chasteaulx 
et de ceulx à qui puent nuire. Si dient, que 
attendu les ordonnances escriptes, que à telx lettres 
l'en ne doit point obeir, doivent estre oyz en leur cas 
d'appel et d'attemptas, et ce supplient et que justice 
leur soit faicte, car ceste Court est ordonnée pour faire 
justice à tous et par especial en causes d'appeaulx, et 
aussy requierent qu'il soient oïz à l'enterinement desdictes 
lettres. Sur quoy a dit la Court que ce qu'ont 
dit sera relaté au Roy ou à son Conseil qui en ordonnera 
ce que voudra. Tandem, furent lesdictes lettres 
enterinées sans le prejudice desdictes villes, hac vice et quod non trahat ad consequentiam. 
Venredi, XXIXe jour de may. 
Cedit jour, avant la pronunciation des arrests, ont 
esté presentées à la Court lettres de par monseigneur 
le duc d'Orleans, lettres patentes contenens que ledit 
d'Orleans avoit escript au Roy nostre Sire que le 
woulsist avoir pour excusé de ce que ne avoit fait, ne 
ne faisoit la response à ce que les ambaxiateurs du 
Roy lui avoient dit, relaté et requiz de par lui, car ou 
Conseil du Roy avoit pluseurs de ses ennemiz que le 
Roy devoit tenir ses ennemiz, auxquelx ne voudroit 
ses faiz, response et intentions aucunement estre communiqués, 
ne par eulx sceuz ou cogneux ; ne aussy ne 
devoient estre ou conseil ne ou service du Roy. Et 
estoient les noms de ceulx que declaroit : l'evesque 
de Tournay, le vidame d'Amiens, J. de Nielles, le sire 
de Helly, Charles de Savoisy, Anthoinne de Craon, 
Anthoinne des Essars, J. de Courselles, Pierre de Fontenay 
et Morisse de Ruilly, tous chevaliers, hors lesdiz 
evesque, Anthoinne des Essars et Ruilly ; et des 
dessusdiz chargoit lesdiz J. de Nyelles et Hely estre 
coulpables de la mort de son pere, le feu duc d'Orleans. 
Si supplioit au Roy que les feist pranre et en 
faire bonne justice, et de esloigner d'entour le Roy leur 
complices et favorables à monseigneur le duc de Bourgoigne, 
et autres choses contenues esdictes lettres ; les 
pareilles auxquelles receurent pluseurs autres, comme 
l'en disoit. 
Venredi, XXVJe jour de juin. 
Ce jour, par maistre André Cotin, advocat, pour 
moy N. de Baye, graphier de Parlement, fu proposé 
contre maistre J. Martin, chanoinne de Cambray, que 
comme ja pieça eust esté pourveu audit graphier de 
la prebende et canonie de Tournay, par vertu de certainne 
grace apostolique à lui faicte ou roole de la Court, 
et à cause et occasion de ce ledit maistre J. Martin 
l'eust fait pieça citer en Court de Romme, et pendent 
le procès feust alé l'evesque de Tournay en juillet derrienement 
passé de vie à trespas, et par ce eust esté 
ouverte la regale en l'eglise de Tournay, par vertu de 
quoy le Roy m'eust donné ladicte prebende vacant en 
regale mesme au regart dudit Martin, qui onques 
n'avoit eu possession de ladicte prebende, mais icellui 
graphier seul en fust en possession, et par vertu 
des lettres d'icellui don eust esté receu ledit graphier 
en ladicte eglise, et par vertu de certeinnes autres 
lettres royaulx eust fait faire defense audit Martin qu'il 
desistast dudit procès, et que plus ne me molestast à 
cause de ladicte prebende en autre court que en la 
Court de Parlement, à laquelle et à nulle autre oudit 
cas apartenoit la cognoiscence. Et pour ce qu'il s'estoit 
opposé, avoit esté ceans adjorné à respondre à moy 
et au procureur du Roy, se partie se voloit faire, si 
conclud que à bonne cause eussent esté faictes lesdictes 
defenses et que l'opposition dudit Martin fust dicte 
tortionniere, et ancor lui fust faicte defense et fust dit 
mon don bon et valable, et fust condempné en mes 
despens ledit Martin. Et pour ce que après delay de 
pluseurs jours à lui donné ne wolt ou ne sceust que 
dire, la Court dist comme est contenu en l'arrest signé 
de Lespoisse. 
Entre le vicaire general ou royaume de France de 
l'inquisiteur de la foy, appellant et demandeur sur 
l'enterinement de certeinnes lettres royaulx, contenens 
en conclusion que son appel soit mis au neant sans 
amende, et que Hebert Boyn, prisonnier en la Conciergerie 
du Palaiz, lui soit rendu pour en cognoistre et 
lui faire son procès sur le cas dont il est accusé, ainsi 
qu'il appartendra, d'une part, et ledit Hebert Boyn 
d'autre part, appoincté est du consentement des parties 
que, l'appellation dudit vicaire mise au neant 
sans amende, ledit Hebert lui sera baillié et en cognoistra 
et ly fera son procès en la court de monseigneur 
l'evesque de Paris, appellez avec lui le menistre des 
Maturins de Paris, le chancellier de Nostre Dame de 
Paris, si luy plaist à y assister, et telx autres maistres 
en theologie et decretistes et en tel nombre que bon 
semblera audit vicaire, et aussy l'official de Paris, 
comme vicaire ou commiz en ceste partie pour et ou 
lieu de l'evesque d'Orleans, et, oy ledit Hebert, procedera 
par le conseil de la foy, comme raison sera. Fait 
du consentement desdiz vicaire, d'une part, Hebert, 
d'autre part, et evesque d'Orleans ou de son procureur, 
d'autre part. 
Mardi, XXXe jour de juin. 
Cedit jour, maistre J. de La Marche, conseiller du 
Roy nostre Sire, a receu en depost, de par la Court, 
par Pierre Bertier les sommes qui s'ensuient, c'est 
assavoir VIIJc pieces d'or en frans à pié et à cheval ; 
item, VIJxx et VJ autres pieces d'or en florins de Florance 
et Januiz ; item, III escus d'or ; item, VJ autres 
pieces d'or vielx ; item, un cofre en quoy estoient lesdictes 
sommes d'or, quant J. Poitevin le trouva en 
l'ostel de Gilette Alorie, comme l'en dit. 
Lundi, VJe jour de juillet. 
Ce jour, pour ce que J. Le Beguinat, procureur 
d'aucuns, n'estoit pas prest pour plaider leur cause 
appelée au roole, en ensivant les ordonnances, la Court 
a ordonné et dit qu'il paiera XL solz, dont sera executé 
par Robert Chaurre, alias pour lui sera ledit 
Chaurre executé. 
Idem a ordonné et dit la Court et pour semblable 
cause contre maistre Lorent Surreau, procureur 
ceans. 
Lundi, XIIJe jour de juillet. 
La Court s'est levée des Plaidoieries pour conseiller 
une besoigne pour laquelle monseigneur le Chancellier 
et pluseurs du Grant Conseil sont venu en la Court, 
pour avoir l'oppinion d'aucunes choses touchans le 
Roy et la chose publique, sur ce que l'en voloit que 
les gens d'eglise feissent ayde au Roy pour resister 
aux gens d'armes du duc de Bourgoigne et du duc 
d'Orleans et autres qui dammagoient le royaume en 
pluseurs païz et contrées. 
Venredi, XVIJe jour de juillet. 
Cedit jour, entre VIIJ et IX heures, se sont levez les 
seigneurs pour aller messeigneurs les presidens et 
autres seigneurs laiz au Conseil à Saint Pol au mandement 
du Roy. 
Lundi, XXVIJe jour de juillet. 
Po a esté plaidié au jour d'ui pour la Court empeschée 
d'eslire aucuns des seigneurs pour aler au traictié 
à Meleun. 
Mardi, XXVIIJe jour de juillet. 
L'enqueste d'entre messire Lourdin de Saligny, 
chevalier, d'une part, et le conte Dauphin, d'autre 
part, sur le plaidoié du XVIJe jour de juillet CCCC XI, 
d'après disner, est receue dès maintenant... 
Lundi, IIJe jour d'aoust. 
Maistre Pierre de Nerac, procureur des consulx et 
habitans de Saint Flour, qui nagueres avoient esté 
condempnez à paier à l'evesque de Clermont, par 
arrest, la somme de six mil frans ou refaire le chastel 
d'Aleuze, et opter dedans le premier jour d'aoust present 
lequel avoient plus chier, a esleu et ancor eslit 
à refaire ledit chastel, et ce ont esleu par delà lesdiz 
habitans qui desja, comme il dit, y ont commencié à 
ouvrer, en protestant selon la forme de certeinne procuration 
qui est devers la Court, et de laquelle à icelle 
Court est apparu et par vertu de laquelle a fait et fait 
ladicte option. 
Mercredi, XIXe jour d'aoust. 
Cedit jour, la Court a fait lire certeinnes lettres hier 
ceans envoiées closes de par monseigneur le duc de 
Berry, pour ce que aucuns publioient à Paris, comme 
avoit ledit Berry entendu, qu'il haioit les habitans de 
Paris et leur voloit mal, si a mandé la Court les prevost 
de Paris et des Marchans et leur a enjoint que 
se informent et enquierent de telx malx parleurs et en 
facent bonne justice, et se il ont mestier de la Court, 
elle s'est offerte et offre à eulx ayder à faire bonne 
justice. 
Cedit jour, pour ce que l'en a trouvé que de VJ huissiers 
de ceans qui à leur tour estoient de servir pour 
ce moiz, c'est assavoir, Anguerran de la Porte, Adam 
des Vignes, Aleaume Cachemarée, Simon Fourquaut, 
Raoul de Garges et Thomas Raart, n'en avoit presens 
que IJ qui servissent, c'est assavoir, Raoul de Garges, 
lequel ancor l'avoit la Court envoié querir les prevost 
de Paris et des Marchans pour venir en la Chambre, et 
n'y avoit aucun autre qui ouvrist l'uiz aux seigneurs, 
ne appellast celx qui estoient à appeller, la Court a 
ordonné que chascun des V absens dessusdiz sera executé 
de XX solz parisis au proufit de la chappelle de 
la salle du Palès, et a esté fait exprès commendement 
à Robert Chaurre, huissier et appelleur des causes de 
Parlement, d'icelx executer sans deport aucun. 
Mercredi, XXVJe jour d'aoust. 
La Court a ordonné la commission de maistre G. de 
Gaudiac et Estienne Geffron, que les tresorier, chanoines 
et ceulx qui ont accoustumé de ordonner procureur 
en la Saincte Chappelle s'assembleront et dedans 
lundi feront un procureur, selon ce qu'il ont accoustumé, 
et si ne puent estre d'accort, ilz bailleront d'un 
costé et d'autre un ou IJ noms de ceulx que voudront 
pour estre procureur, et la Court en ordonnera. 
Samedi, XXIXe jour d'aoust. 
La Court a ordonné que maistre Guillaume Bellier, 
chanoine de la Saincte Chappelle, soit procureur de 
ladicte Saincte Chappelle à XX libvres de gages, et sans 
le prejudice du procès. 
Mercredi, IXe jour de septembre. 
Fu faicte procession par les channoines et chappellains 
de la Saincte Chappelle et les Bernardins, Mathurins 
et Carmes et les seigneurs presidens et conseillers 
de ceans, et fu portée la grant et la vraye croix de 
ladicte Saincte Chappelle, tous lesdiz channoines et 
chappellains estans nuz piez en alant à S. Germain 
l'Aucerroiz, et en revenant à ladicte Saincte Chappelle, 
pour la paix des seigneurs du sanc du Roy nostre 
Sire qui estoient en grant division en faisant guerre 
les uns aux autres, c'est assavoir, principaument les 
enfans du feu duc d'Orleans, frere du Roy, contre le 
duc de Bourgoigne, cousin germain dudit seigneur. 
Samedi, XIJe jour de septembre. 
Ce jour, les presidens et mes dessusdiz seigneurs 
ont receu, par vertu de certeinnes lettres presentées 
par Troillart de Maucreux, escuier, icellui Troillart en 
bailly de Senliz ou lieu de Pierre de Precy, escuier, 
bailli dudit Senliz, par maniere de provision, et pourveu 
que ledit Troillart comperra en personne aux 
prouchains jours de Vermendois en la Court de ceans, 
afin que se ledit de Precy ou autre welt aucune chose 
dire contre ledit Troillart et ses lettres, la Court, parties 
oyes, face justice. 
Et ledit jour, messire Pierre des Essars, chevalier, 
a esté receu prevost de Paris, par vertu de certeinnes 
lettres royaulx presentées et leues, ou lieu de messire 
Brunel de Saint Cler, qui audit office avoit resigné en 
la presence du Roy ou de son Grant Conseil, comme 
affermerent ou Conseil de la Chambre de Parlement, 
en la presence desdiz seigneurs, messire Blanchet 
Braque, le Galoiz d'Aunoy et messire Anthoinne de 
Craon, chevaliers. 
Venredi, XVIIJe jour de septembre. 
Cedit jour, sur la requeste par escript ramenée à 
fait par messire Helyes, evesque du Puy, contre les 
evesques d'Amiens et de Xainctes, après ce que led. 
d'Amiens a consenti que l'argent qui istra du temporel 
de l'eveschié du Puy miz en la main du Roy, à sa 
requeste et par vertu de certain arrest de ceans par 
lui obtenu contre ledit du Puy pour le fait des reparations 
de l'eveschié de Xainctes, voise et soit converti 
esdictes reparations par la main dudit evesque à present 
de Xainctes, ou de qui la Court voudra, mais que 
icellui d'Amiens soit parpaié de la reste qui lui est 
deue des despens esquelx ledit du Puy a esté condempné 
envers lui par ledit arrest, et aussy après ce 
que icellui de Xainctes a protesté que lesdiz du Puy 
et d'Amiens quelque chose facent en ceste partie ne 
lui prejudicie. Appoinctié est que ladicte reste desdiz 
despens sera paiée audit d'Amiens et le surplus qui 
sera receu dudit temporel du Puy par les commissaires 
à ce deputez, à la requeste dudit d'Amiens, sera 
apporté devers la Court pour en ordonner, parties 
oyes, comme il appartendra, ad relationem clerici mei, me absente. 
Mardi, XXIJe jour de septembre. 
Cedit jour, Jacques d'Orleans, bailly de Meaulx, s'est 
venu opposer devers messeigneurs les presidens et le 
graiphe que nul ne soit receu en bailly de Meaulx sans 
le oïr avant. Et assez tost après Buireau du Mesnil, 
escuier, a presenté unes lettres à mesdiz seigneurs 
pour estre receu oudit office de bailly, nonobstant 
appellations et oppositions d'aucun, par vertu desquelles 
ledit Buireau a esté receu à exercer ledit office 
par maniere de provision, et jusques à ce que autrement 
en sera ordonné, et pourveu que ledit Bureau 
comperra ceans au Vermendois prouchain pour ester 
à droit et respondre à ce que ledit d'Orleans voudra 
proposer et dire contre les lettres de don dudit office 
obtenues par ledit Buireau et autrement. 
Mercredi, XXIIJe jour de septembre. 
Fu faicte election ou lieu de maistre Pierre Drouart, 
trespassé, et fu esleu en la presence de messeigneurs 
les Chancellier, presidens et seigneurs des Chambres 
maistre J. Gencien, advocat en Parlement. 
Samedi, XXVJe jour de septembre. 
Messire J. de Montmorancy dit Esclabot, chevalier, 
s'est opposé et oppose à l'enterinement des lettres de 
Buireau du Mesnil, escuier, par lui obtenues sur le don 
à lui fait de l'office de bailly de Meaux et requiert estre 
receu à opposition pour certeinnes causes qu'il entent 
à proposer en la Court. 
Mercredi, derrain jour de septembre. 
Cedit jour, a esté faicte election ou lieu de cellui qui 
iroit en la Grant Chambre ou lieu de me J. Accart, 
trespassé, et a esté esleu me J. Girart. 
Sur le debat pendent entre maistre Guillaume de 
Senz, d'une part, et maistre Oudart Gencien, d'autre 
part, pour ce que ledit Gencien, qui se disoit estre le 
plus ancien lay en la Chambre des Enquestes, si requeroit 
estre receu en la Grant Chambre ou lieu de maistre 
J. Accart, nagueres trespassé, et ledit Senz se disoit 
preceder, pour ce que combien que ledit Gencien eust 
premierement perceu en ladicte Chambre des Enquestes 
gages de lay et servi comme lay, toutevoie estoit - il 
plus ancien conseiller en icelle Chambre, car il avoit 
primo servi comme clerc et après comme lay. Appoinctié 
est, pour ce que les diz seigneurs ont esté parti en 
deliberation, que la chose surserra jusques au Vermendois. 
Et pour ce que ou lieu dudit Accart a esté esleu 
maistre J. Girart, present monseigneur le Chancellier 
et messeigneurs les presidens, appellés les seigneurs 
des Chambres, a esté ordonné que je feré audit Girart 
sa lettre en termes generaulx sans nommer le lieu de 
qui il sera en ladicte Chambre des Enquestes. 
Samedi, IXe jour d'octobre. 
A esté receu messire Guy d'Aigreville, chevalier, 
bailly de Sens ou lieu de messire Gasselin du Boz, 
par vertu de certeinnes lettres royaulx, à exercer ledit 
bailliage par maniere de provision, et jusques à ce que 
autrement en soit ordonné, et selon la forme que les 
autres bailliz, c'est assavoir, de Senliz et de Meaulx, 
ont esté receuz, et sera tenu de comparoir ledit d'Aigreville 
ceans au Vermendoiz prouchain pour oïr ce 
que voudra ledit du Boz proposer contre lui. 
Mardi, XIIJe jour d'octobre. 
Ce jour, monseigneur le duc de Berry a envoié 
lettres à la Court closes, esquelles estoient incorporées 
ou closes autres lettres ou la copie de certeinnes lettres 
par lui envoiées à la Royne, contenent en somme 
qu'elle feist reparer et amender l'injure faicte audit 
duc de ce que messire Guy d'Aigreville, chevalier, 
s'estoit efforcié d'arrester et empescher à lui porter 
ses robes où il estoit, et pluseurs autres aussy de petit 
estat avoient dit pluseurs injures de lui et avoient 
prins les biens de pluseurs de ses serviteurs et empeschié 
seellé, miz mangeurs en leurs maisons ou contempt 
de ly ; prians aux presidens et seigneurs de 
Parlement que à ce amender et ly en faire justice feissent 
diligence et ly en rescripvissent, comme contenu 
est es lettres closes qui sont devers mon registre en 
la Tournelle. Sur quoy a esté deliberé et advisé, que 
comme le Parlement vacast, et aussy fust la chose 
publique de ce royaume et par especial de Paris en grant 
tourble et ennuy par les divisions de nosseigneurs du 
sanc royal, que messeigneurs les presidens dessusdiz 
iroient sur ce que dit est parler au Chancellier, qui est 
le chief de la justice, par especial de Parlement, et 
feroit l'en selon ce qu'il ordonneroit ou aviseroit. 
Lundi, XXVJe jour d'octobre. 
Messire Charles de Villiers, chevalier, fu receu par 
messeigneurs les presidens à exercer, par maniere 
de provision et jusques à ce que autrement en fust 
ordonné, l'office de bailly ou lieu de messire Simon de 
Bourmont, chevalier, selon la teneur de certeinnes 
lettres royaulx, et pourveu que ledit Charles comperra 
ceans aux prouchains jours de Vermendois pour respondre 
à ce que ledit de Bourmont vouldra proposer 
et dire contre les lettres dudit de Villiers et autrement 
et ester à droit. 
Samedi, derrain jour d'octobre. 
Fu receu Charles de Breuvers, escuier, en bailli de 
Meleun ou lieu de messire Anguerran de Marcoignet, 
chevalier, par maniere de provision et quousque, et 
pourveu que ledit de Breuvers comperra ceans au 
Vermendois prouchain, pour respondre à ce que l'en 
voudra proposer contre lui. 
Cedit jour, Regnault d'Azincourt, escuier, fu receu 
par maniere de provision et quousque, comme les 
autres precedens bailliz, ou lieu de... 
bailly de Gisors, pourveu que ledit Regnault comperra 
aux prouchains jours de Vermendoiz ceans pour respondre 
à ce que l'en voudra contre lui proposer. 
Mercredi, IIIJe jour de novembre. 
Fu receu Amé de Viry, escuier, en bailly de Mascon 
ou lieu de messire J. de Chastelmorant, chevalier, par 
provision et quousque, et pourveu qu'il comperra aux 
premiers jours de Vermendois ceans pour respondre 
à ce que l'en voudra dire contre lui. 
Cedit jour, sur la declaration de la finance deposée 
sur pluseurs marchans et changeurs de Paris de par 
la Court de Parlement, en laquelle ladicte finance estoit 
contencieuse, laquelle declaration demandoit monseigneur 
de Bourgoigne pour s'en ayder pour le Roy en 
la necessité qui estoit à paier gens d'armes, appoinctié 
a esté par les presidens que maistre Oudart Baillet, 
Phelippe du Puiz et Thiebaut Tiessart, conseillers du 
Roy en Parlement, et IJ des maistres de la Chambre 
des comptes aviseront sur ce qui se pourra faire par 
raison, et sera fait. 
Cedit jour, après disner, je fu mandé de par monseigneur 
de Bourgoigne, et alay à luy à l'ostel de Bourbon, 
où me requist messire J. de Nielles, chevalier, chancellier 
de monseigneur le Dauphin, de par le Roy et de 
par monseigneur de Bourgoigne, present, et le prevost 
de Paris, le prevost des Marchans et pluseurs bourgoiz 
de Paris, monseigneur de S. Pol, le seigneur de la Viezville 
et pluseurs autres, que je declarasse par cedule 
où estoient les deposts de Parlement, je respondi que 
sur ce avoit esté appoinctié avant disner d'y aviser 
par aucuns commissaires, au contraire fu dit que c'estoit 
delay et que en la matiere l'en ne povoit plus 
attendre, toutevoie après pluseurs paroles hinc inde, 
je diz que, attendu mon office, nullement ne povoie 
faire ce que l'en me requeroit sans parler à messeigneurs 
les presidens, si fu envoié à eulx et ne peu 
avoir responce cedit jour, pour ce qu'il estoit tart, et 
ne se povoient bonnement assembler les seigneurs de 
Parlement pour l'eure. 
Jeudi, Ve jour de novembre. 
Sur la requeste faicte de par monseigneur de Bourgoigne 
pour le Roy pour avoir la declaration des deposts 
de Parlement pour les pranre, seurté bonne et suffisant 
donnée premierement à ceulx de qui l'en levera lesdiz 
deposts qui les ont en garde, il a semblé au Conseil 
que, attendue la necessité qui de present apert pour la 
guerre que l'en fait contre la ville de Paris et autrement, 
je puiz bien bailler ladicte declaration, pourveu 
que je retiegne les cedules des obligations de ceulx 
qui ont lesdiz deposts et qu'il ayent suffisant seurté de 
ravoir l'argent qu'il bailleront. Et pour ce assez tost 
après portay par cedule la declaration desdiz deposts 
et baillay à mondit seigneur de Bourgoigne, montans 
que bons que mauvaiz à environ IIIJ mil escus, retenues 
devers la Court les cedules des obligations d'iceulx 
depos. 
Cedit jour, messire Simon de Bourmont, chevalier, 
s'est opposé et oppose à l'enterinement des lettres 
obtenues par messire Charles de Villiers de l'office de 
bailli de Troyes, et a requiz que toutes informations 
faictes ou à faire contre lui cessent, attendu qu'il est 
prest de respondre à ce que l'en voudra demander ou 
dire contre lui, ce qui lui est octroyé. 
Cedit jour, ont esté commiz à aler avec le prevost 
des Marchans et autres de la ville de Paris devers le duc 
de Bourgoigne maistre Phelippe du Puiz, Jaques du 
Gard, Guillaume de Besze et Giles de Clamecy, et si a 
esté ordonné que les noms des gens du corps de Parlement 
seront baillez auxdiz de ladicte ville pour aviser 
ce qui sera à faire de la taille mise suz par ladicte ville 
et au prouffit d'icelle pour sa garde et defense. 
Venredi, VJe jour de novembre. 
Fu offert aux bourgoiz de Paris, pour la portion 
contingent et touchant ceulx du Parlement pour la 
taille de la ville de Paris, Vc frans par les presidens, 
et lesdiz de la Ville ont respondu qu'il en parleront 
ensemble et rapporteront aux presidens. 
Item, quant à tenir le Parlement, il se continuera 
à l'ordonnance du Grant Conseil, et de ce sera parlé 
au Chancellier ; mais quant à venir conseiller en la 
Chambre, les seigneurs y viendront le plustost que 
bonnement se pourra faire. 
Samedi, VIJe jour de novembre. 
Fu receu par les presidens en office de grant pannetier 
de France messire Anthoinne de Craon ou lieu 
du seigneur de la Roche, qui est alé de vie à trespas, 
et a fait le serment acoustumé. 
Cedit jour, ont esté leues certeinnes lettres de revocation 
des dons fais ou à faire des confiscations ou 
forfaictures de ceulx qui font guerre contre la defense 
du Roy pour le duc d'Orleans, lesquelles lettres sont 
enregistrées ou livre des Ordonnances. 
Lundi, IXe jour de novembre. 
Fu la besoigne à Saint Cloud lez Paris, où morurent 
plus de VJ à VIIJc des gens d'armes qui estoient venu 
contre la bonne ville de Paris, et po ou nulx y 
morurent des gens de par deçà. 
Juedi, XIJe jour de novembre. 
Tint le Parlement messire Arnault de Corbye, chevalier, 
chancellier de France, presens les evesques 
d'Amiens et de Tournay, messire H. de Marle, 
maistres R. Mauger et J. du Drac, presidens en 
Parlement, maistre Eustace de l'Aitre, president en 
la Chambre des Comptes, maistres J. de Marle et 
H. de Savoisy, maistres des Requestes de l'ostel du 
Roy, maistres N. d'Orgemont, Phelippe de Boisgillon, 
maistres en la Chambre des Comptes, maistres Gaillart 
Petit Sayne, J. de Saint Verain et autres pluseurs 
jusques au nombre de XXXIIJ des Chambres de Parlement, 
et furent leues les ordonnances touchant chascun 
estat de ceulx de Parlement en son endroit et par 
la forme acoustumée enregistrée en pluseurs années 
cy devent, et furent faiz les sermens acoustumez. 
Item, fu leue la minue d'une lettre touchant la prorogation 
du Parlement quant aux Plaidoiries et de 
l'assignation des jours de ce Parlement, corrigée et 
alongée pour l'empeschement des guerres et gens 
d'armes qui sont en ce royaume, et par especial en 
ces marches de France, de gens de tous païz, tant 
d'Angleterre, de Gascoigne, de Savoie, de Lorreinne, 
de Breteigne que des autres païz de France, laquelle 
lettre est devers les registres de l'enregistreur des 
presentations de ceans. 
Et cedit jour, fu ordonné que, pour la necessité qui 
est de present en ce royaume d'argent avoir pour 
paier gens d'armes qui estoient icy pour bouter hors 
pluseurs gens d'armes faisant guerre à la ville de Paris 
et en pluseurs lieux de ce royaume, combien qu'il se 
deissent guerroier le duc de Bourgoigne, en poursuiant 
la mort du feu duc d'Orleans, frere germain du Roy, 
qu'il avoit fait tuer en ladicte ville de Paris, et pour 
lesquelles gens d'armes l'en ne povoit ne n'osoit 
apporter les finances du Roy à Paris, et autres causes 
contenues en certeinnes lettres apportées en la Court 
par maistre Guillaume Le Clerc, commissaire ordonné 
sur les finances de ce royaume, l'an baillera les cedules 
des deposts qui sont ceans pour ayder au Roy par 
maniere d'emprunt de la finance desdiz deposts, 
laquelle sera rendue des premiers deniers qui seront 
apportez pour le Roy à Paris des aydes. Et pareillement 
a esté ordonné des deposts estans aux Requestes 
du Palaiz. 
Item, a esté ordonné que, pour les empeschemens 
qui sont en ce royaume et par especial entour Paris 
et es païz du bailliage de Vermendois et environ, et 
decy là, l'en ne plaidera decy au IIIJe jour de Vermendois 
ordinairement ceans, se ce n'estoit en cas de 
necessité ou du consentement des parties qui fussent 
prestes d'aucunes causes, mais l'en conseillera chascun 
jour, et ne sera aucun tenu de soy presenter des jours 
de Vermendois decy audit jour quatriesme. 
Venredi, XIIJe jour de novembre. 
Cedit jour, ont esté baillées les cedules des deposts 
de ceans par l'ordonnance faicte ceans en la presence 
de monseigneur le Chancellier, comme apert par le 
registre du XIJe de ce moiz, à J. de Precy, tresorier 
des guerres, qui a promis de les rendre, comme apert 
par sa cedule signée de sa main, en laquelle cedule 
sont inventoriées lesdictes cedules. 
Samedi, XIIIJe jour de novembre. 
Cedit jour, le prevost des Marchans et pluseurs 
bourgoiz de Paris sont venus en la Chambre, et sur 
ce que autrefoiz avoient esté requiz par les presidens 
et seigneurs de ceans nagueres que à l'ayde que requeroit 
et metoit sus la ville de Paris des habitans de 
Paris, pour la necessité qu'elle avoit eue et avoit pour 
soy garder des invasions, assaulx, pilleries et roberies, 
occisions et autres violences que faisoient les gens 
des ducs d'Orleans, de Bourbon, les contes d'Alençon, 
de Vertus, d'Armignac, messire Charles d'Alebret, 
conestable de France, et pluseurs autres leurs adherens 
et complices contre icelle ville et les habitans, qui 
par aucun temps aussy avoient occupé et tenu de force 
la ville de Saint Deniz, et le pont et la ville de Saint 
Cloud, lequel pont leur avoit livré un appellé Colinet 
de Puiseux qui en avoit la garde, et qui pour ce et 
aucuns de ses complices ont esté decapitez et ledit Colinet 
esquartelé, ilz ne voulsissent point les gens et serviteurs 
du Roy nostre Sire en son Parlement imposer 
à taille par especial avec les autres habitans de ladicte 
ville, mais l'estat, la charge et les petis gages d'iceulx 
considerez, se voulsissent passer pour aucune courtoise 
somme que lesdiz gens de Parlement, comprins 
les presidens, conseillers, graphiers, notaires et huissiers, 
tous faisans le nombre de cent et une personnes, 
feroient, donroient et paieroient à ladicte ville. Ont ce 
accordé, comme autrefois l'avoient accordé, et après 
po de paroles ont eu iceulx prevost et bourgoiz 
aggreable, et sont contens que ladicte Court soit quitte 
parmi la somme de mil libvres tournois, et que ladicte 
somme soit preste dedans lundi prouchain inclusive. 
Si a esté divisée et assignée ladicte somme de mil 
libvres tournois entre eulx et par eulx par la maniere 
qui s'ensuit : 
C'est assavoir, que le premier president en paiera 
XL libvres parisis, chascun des autres IIJ presidens 
XX libvres parisis, chascun des seigneurs clers C solz 
parisis, chascun des seigneurs laiz X libvres parisis, 
chascun des graphiers et notaires d'icelle Court 
VIIJ libvres parisis, et chascun des huissiers VIIJ libvres 
parisis, hors J. Maignier, Anguerran de la Porte, Adam 
des Vignes et Jaques de Buymont qui ne paieront 
chascun, attendue leur petite faculté, que VJ libvres 
parisis, et maistres J. Gerart et J. Genciens, conseillers 
laiz ceans receuz de nouvel et qui ancores n'avoient 
receu gages ceans ne paieront que X libvres eulx IJ, et 
les autres X libvres qu'il eussent deu par ladicte assignation 
paieront à la chappelle de la sale, et par ce 
demourront quittes des X libvres qu'il y devoient pour 
leur entrée. 
Lundi, XVJe jour de novembre. 
Cedit jour, messire Renault de Montjan, chevalier, a 
esté receu en bailli de Touraine par provision et 
quousque, 
et pourveu qu'il comperra aux plaidoiries prouchaines 
de Vermendois pour respondre à ce que l'en 
voudra proposer contre lui. 
Jeudi, XIXe jour de novembre. 
Ce jour, J. de Neuvy, escuier, a esté receu en bailly 
de Montargy, de Cepoy et des ressors et exemptions 
d'Orleans, ou lieu de Loiz de Giroles, par provision et 
par la maniere des autres bailliz dessus enregistrez. 
J. de Merlemont, escuier, a esté receu bailly de 
Valoiz ou lieu de messire Guillaume de Senliz, chevalier, 
par avant bailly par provision, et par la maniere 
dessus enregistrée pour autres. 
Maistre Guillaume Carroble a fait le serment acoustumé 
à faire ceans par les maistres des Requestes de 
l'Ostel à leur entrée ou lieu de maistre Raoul Le Sage, 
par avant maistre des Requestes de l'Ostel, auquel, 
pour ce qu'il est absent et n'a pas esté oy sur ce que 
le Roy l'a deschargé dudit office pour certeinnes causes 
contenues es lettres dudit Carroble et sur sa reception 
à la Court reservé, present ledit Carroble qui à ce s'est 
consenti et l'a eu aggreable, de le oïr en ses causes 
d'opposition, s'aucunes en a ledit Sage à dire, quant 
il sera retourné, ou toutes foiz que bon lui semblera, 
et lui faire justice. 
Venredi, XXe jour de novembre. 
Cedit jour, Anthoinne des Essars a esté receu concierge 
du Palaiz ou lieu de Tiebaut de Meseray et a fait 
le serment acoustumé, pourveu que se ledit de Meseray 
se vient opposer et weille estre oïz, l'en le orra et 
ly fera l'en justice. 
Samedi, XXJe jour de novembre. 
La Court a ordonné, que pour ce que l'en disoit que 
le Roy avoit donné les biens de maistre Hugues de 
Guinghan pour ce que tenoit la partie du duc d'Orleans 
et ly estoit favorable, et y estoit en garnison ou 
s'efforçoit d'y estre le chevalier du guet à Paris, dont 
la femme dudit Guinghan avoit appellé, que inventoire 
desdiz biens se fera, presens les parties, et seront mis 
iceulx biens en main seure de par le Roy, quousque, 
et seront les parties oyes au Vermendois prouchain. 
Audit inventoire faire est commiz maistre J. du Boiz, 
graphier criminel, et J. Dauviller, huissier, et chascun 
d'eulx, et ce fait, se partiront ceulx qui sont en 
l'ostel dudit Guinghan. 
Ce samedi, XXJe jour, fu receu J. d'Ormoy, escuier, 
bailly de Meaulx, ou lieu de Bureau du Mesnil qui 
l'estoit par provision, et pour ce que en Parlement 
estoit procès pour ledit bailliage entre Jaques d'Orleans, 
par avant bailly, d'une part, et messire Esclabot 
de Montmorancy, et estoient appoincté en droit, 
a esté dit audit d'Ourmoy que l'en le recevoit, sauf et 
reservé à faire droit aux parties oudit procès. 
Mardi, XXIIIJe jour de novembre. 
Ce jour, maistre Guillaume Carroble s'oppose à ce 
que les lettres royaulx de maistre Charles des Marès, 
obtenues pour l'office de maistre des Requestes ou 
lieu de maistre Raoul Le Sage, ne soient enterinées ipso inaudito. 
Lundi, premier jour de decembre. 
Messeigneurs maistre Robert Mauger, president, 
Gaillart Petit Sayne, Pierre Le Fevre et Pierre Buffiere, 
conseillers du Roy ceans et commissaires ordonnez 
d'aler parler au cardinal de Pisse estans à Paris, qui 
s'estoit chargié et offert d'escripre au Pape que voulsist 
tenir les seigneurs de ceans, graphier et notaire 
frans et quittes du dixiesme imposé sur le clargié de 
France qu'il avoient refusé à paier, pretendens en 
estre quittes par previlege, considerées certeinnes 
lettres royaulx enregistrées ou livre des Ordonnances. 
Et pour ce leur avoit donné delay et surseance icellui 
cardinal dès aoust derrain passé jusques au Noël 
prouchain venant, s'il avoit escript et oy nouvelles 
dudit Saint Pere, et ou cas que non, qu'il voulsist proroguer 
la souffrance ou surseance, sans ce que iceulx 
seigneurs, graphier et notaire dessusdiz en cheussent 
en sentence d'excommeniement. Si ont relaté à la 
Court que ledit cardinal a offert et donné delay et surseance 
jusques à Pasques prouchain aux dessusdiz de 
paier aucune chose dudit dixiesme, sans ce que pour 
defaut de non paier ilz encourrent sentence 
d'excommeniement. 
Ce jour, m'a esté bailliée la quittance faicte à messeigneurs 
et autres de la Court de la taille ou subside 
fait à la bonne ville de Paris, quant à la part ou portion 
contingent iceulx de la Court, faicte par André 
d'Espernon, changeur et commiz à lever icellui subside, 
dont la teneur s'ensuit : 
Sachent tuit que je Andry d'Espernon, changeur, commiz à 
recevoir l'ayde nagueres liberaument octroyé au Roy nostre Sire 
par les bourgois et habitans de la ville de Paris, confesse avoir 
eu et receu de Pierre Dailly, commiz par messeigneurs de Parlement 
à recevoir l'ayde que mesdis seigneurs graphiers, 
notaires et huissiers de la Court de Parlement ont donné liberaument 
comptans à ladicte ville de Paris la somme de mil 
libvres tournois pour convertir es necessitez, fortifications et 
affaires d'icelle ville, pourveu que ce ne porte prejudice à ladicte 
court de Parlement, ores ne pour le temps avenir ; de laquelle 
somme de mil libvres tournois je me tien à bien content et paié, 
et en quicte ladicte Court de Parlement, ledit Pierre Dailly et 
tous autres, tesmoing mon seing manuel cy miz, le XXVIJe jour 
de novembre, l'an mil CCCC et unze. 
Signé : A. D'ESPERNON. 
Mercredi, IJe jour de decembre. 
Comme procès fust pendens ceans en la Court de 
Parlement entre maistre Pierre de Villers, d'une part, 
et maistre J. Aguenin, d'autre part, pour raison de 
l'office de conseiller du Roy en Chastellet que soloit 
tenir maistre Pierre Jehan, ouquel lesdictes parties ont 
esté appoinctées en fais contraires, et pareillement 
entre ledit Haguenin, d'une part, et maistre Pierre La 
Gode, d'autre part, pour cause dudit office, et eussent 
esté appoinctées contraires, finablement, pour et après 
ce que lesdiz Villers et Gode ont dit estre suffisaument 
informé le don fait audit Haguenin avoir esté 
pur et simple, ilz ont renuncié audit procès et aux 
fais par eulx proposez, et pour ce la Court a adjugié 
et adjuge ledit office audit Haguenin et sans despens, 
hinc inde. 
Lundi, VJe jour de decembre. 
Cedit jour, fu receu par provision et quousque 
J. Cantepyé bailly de Saint Sauveur Landelin ou lieu 
de J. Davy, pourveu que se le procureur du Roy ou 
autres wellent aucune chose proposer ou dire contre, 
seront oïz et leur sera fait droit. 
Jeudi, Xe jour de decembre. 
La Court de Parlement a eu et receu de Alexandre 
Le Boursier, receveur general des aydes ordenez pour 
la guerre, seze descharges de lui données le Ve jour 
de ce present moiz de decembre, montans à la somme 
de XVm libvres tournois, levées icelles descharges sur 
pluseurs receveurs et grenetiers desdiz aydes, faisans 
mention par maistre Nycaise Bougis, secretaire du 
Roy nostre Sire, pour les gages de messeigneurs de 
Parlement de ceste presente année, commençant le 
premier jour d'octobre derrain passé, dont ledit 
Alexandre a eu mandement du Roy nostredit Seigneur, 
donné le XXVJe de novembre derrain passé, 
verifié par les commissaires ordonnez sur le fait des 
finances desdiz aides. Et de ce lui faut avoir quittance 
dudit maistre Nycaise selon ledit mandement d'icelle 
somme, laquelle quittance ladicte Court fera bailler 
audit Alixandre par ledit maistre Nycaise de ladicte 
somme de XVm libvres, ou lui rendre lesdictes descharges 
ou ladicte somme. 
Mercredi, XXXe jour de decembre. 
Ce jour, a esté receu le sire d'Ivoy en office de 
bailly de Coustantin ou lieu de messire Robert de 
Peletot, chevalier, sauf l'opposition de ceulx qui se 
vouldront opposer, et a fait le serment accoustumé. 
Jeudi derrain jour de decembre. 
Ce jour, a esté receu messire Amé de Choisel, chevalier, 
en office de bailly de Chaumont ou lieu de Jehan 
d'Aunoy, et a fait le serment acoustumé, nonobstant 
qu'il n'eust pas ses lettres, car elles sont au païz, 
comme il dit, sauf l'opposition de ceulx qui se vouldront 
opposer. 
Item, cedit jour, Anthoinne des Essars a esté receu 
en office de concierge du Palaiz royal à Paris ou lieu 
de Thiebaut de Meseray, vacant par la resignation 
dudit Thibaut faicte par son procureur devant le Roy, 
comme apert par lettres, et a fait le serment 
acoustumé. 
1412 
Jeudi, VIJe jour de janvier. 
Vint visiter et tint le Parlement monseigneur le Dauphin, 
filz du Roy, Dauphin de Vienne et duc de 
Guienne, aagié de XV ans ou environ, et sist comme 
lieutenant du Roy nostre Sire son pere, assistens et 
assidens les duc de Bourgoigne, le conte de Nevers, 
son frere, messire Pierre de Navarre, leur cousin germain, 
et eulx cousins germains du Roy, messire Loiz, 
duc en Baviere, frere de la Royne, le conte de Vaudemont, 
les evesques d'Amiens et de Tournay, presens 
le Chancellier, IIJ presidens et les seigneurs des 
Chambres et pluseurs autres seigneurs et barons. Et 
sist mondit seigneur le Dauphin tout seul ou haut siege 
des clers, comme en la place du secont president, son 
siege affaitié et paré comme une chaiere, et dessus sa 
teste un petit ciel, et à l'autre hault siege des laiz 
sidrent lesdiz seigneurs duc, contes et autres du linage 
du Roy et lesdiz prelas, et es bas sieges, c'est assavoir 
du ranc des clers, le Chancellier, presidens et autres 
conseilliers dudit Seigneur, en l'autre banc bas le 
chancellier de Guienne et autres conseilliers consequaument, 
et moy à l'endroit des piez de mondit seigneur 
de Guienne, c'est assavoir, mon gros carreau à 
enregistrer aux jours de Plaidoiries miz sus le marchepiet 
de mon siege et moy assiz dessus. Et print 
pour theme monseigneur le premier president la 
parole. 
En disant que, comme la cité de Romme avoit esté 
non pas seulement edifiée de edifices, mais fondée 
pour faire justice de cent vaillans hommes appellez 
senateurs, aussy avoit esté ceste Court ordonnée et 
establie pour faire justice par cent personnes qui font 
le Parlement, c'est assavoir, XIJ pers, VJ prelas et VJ laiz, 
VIIJ maistres des Requestes de l'Ostel, et le remenant 
estoit en IIJ chambres, c'est assavoir, VJ en la chambre 
des Requestes du Palaiz, XV clers et XV laiz en la Grant 
Chambre et XXIIIJ laiz en la chambre des Enquestes et 
XVJ clers, qui font en nombre C personnes ordonnées 
pour la justice capital de ce royaume. Avecques ce a 
en ceste Court advocas et procureurs ordonnez pour 
poursuir, demener et defendre les causes, qui chascun 
an font les sermens acoustumez. Vray est que, 
pour les turbations et empeschemens qui ont esté 
et sont en ce royaume, notoirement ont esté depuiz 
aoust jusques à cy empeschées les Plaidoiries ; toutevoie, 
pour le bien universal de ce royaume, a 
esté advisié qu'il estoit bon que l'en plaidoiast 
ceans, afin que justice soit faicte, par laquelle tous 
biens se soustiennent et par le defaut de laquelle 
tout bien se diminue et se degaste, si comme dit Cyprianus. Et pour ce la Court supplie à mondit 
seigneur 
le Dauphin et auxdiz autres seigneurs qu'ilz 
tiegnent la main à la justice et qu'ilz facent publier que 
leur entention est que justice soit faicte et exercée et 
que icelle wellent conserver et garder, car po de chose 
seroit de faire arrest ou jugemens, nisi essent qui ea tuerentur. Oultre a requiz, que pour ce que l'en puet 
reporter au Roy ou aultres seigneurs pluseurs paroles 
sinistres de ceulx qui sont es offices de justice, que 
s'aucune parole sinistre est dicte auxdiz seigneurs de 
aucun desdiz officiers, que foy ne soit faicte à telx 
rapporteurs sans oïr la personne contre qui sera telle 
parole dicte. Tertio, a requiz qu'il soit commendé au 
prevost de Paris et aux bailliz royaulx qu'ilz obeissent 
à la Court, afin que justice soit faicte, afin que l'en 
puist dire : Ambulavimus per tenebras, nunc per vias justicie in luce ambulamus. 
Ce fait, le Chancellier pour mondit seigneur le Dauphin 
et les autres seigneurs a respondu que lesdiz seigneurs 
prient à la Court qu'elle face justice, et en ce 
faisant advoeront et advoent la Court, et osteront de 
tout leur povoir les empeschemens, et averont la 
Court tousjours pour recommendée et ly ayderont de 
tout leur povoir, et quant aux sinistres rappors n'en 
croiront rien jusques à ce que ceulx à qui touchera 
soient oïz, et est prest ledit seigneur d'ayder la Court 
et les supposts d'icelle et de les recommender au Roy, 
quant mestier sera, et sera mandé par lettres patentes 
à tous juges qu'ilz obeissent à la Court. 
Après ce a volu mondit seigneur le Dauphin que 
icelle Court commençast ses Plaidoiries selon son 
ordinaire qui estoit des causes de Vermendoiz, si fu 
commencée la cause qui s'ensuist, presens lesdiz seigneurs, 
en la maniere dessusdicte par maistre Guillaume 
Intrant, advocat pour les appellans, et defendu au 
contraire par maistre J. Jouvenel, advocat du Roy 
nostre Sire, pour lui et pour les intimez. 
Samedi, IXe jour de janvier. 
Sur certeinne requeste faicte par les sergens de Thoulouse 
contre les capitoulx de Tholouse pour declarer 
un mot, c'est assavoir, pro defensione patrie, contenu 
en certeinnes lettres baillées par lesdictes parties, la 
Court a dit qu'elle n'y declarera rien, mais procederont 
les parties sur leur principal, se bon leur semble. 
Lundi, XJe jour de janvier. 
La Court a enjoinct et commendé à maistre Guillaume 
Le Tur, advocat, et Jaques Le Fer qu'il soient 
pour conseil avecques messire Guillaume Polon, 
prestre, à l'encontre de l'Université de Paris. 
Jeudi, XIIIJe jour de janvier. 
Charles de Breuvers, qui ou lieu de messire Anguerran 
de Marcognet avoit esté receu par provision et 
quousque bailli de Meleun, pourveu qu'il comparroit 
à ces jours en personne ceans pour respondre à ce 
que l'en voudroit demander, est comparu et a requiz 
estre receu simplement et absolument, si lui a la Court 
respondu qu'elle ne lui demende rien, et qu'il s'en 
voist, et se aucune chose aucun ly welt demander, la 
Court le mandera. 
Samedi, XVJe jour de janvier. 
Pierre Roussel, escuier, lieutenant du chevalier du 
guet, s'est opposé et oppose que nul ne soit receu en 
bailly de Esvreux sans le oïr es causes de son 
opposition. 
Mercredi, XXe jour de janvier. 
Cedit jour, a esté deliberé et ordonné ceans que, 
pour ce que pluseurs avoient appellé ceans et avoient 
causes d'excès et d'attemptas contre aucuns capitainnes 
et autres officiers du Roy nostre Sire, desquelles 
causes n'enduroit ancores à cognoistre la Court, 
obstans certeinnes lettres passées par le Roy, presens 
IJ chevaliers, par lesquelles le Roy voloit avoir la cognoiscence 
des causes touchans les Aurelnoiz et Armignois, 
qui estoient impeditives de justice, aucuns de 
messeigneurs de ceans iroient devers le chancellier de 
Bourgoigne, les autres devers le chancellier de Guienne, 
les autres devers le Roy Loiz, autres devers monseigneur 
le Dauphin, autres devers le prevost de Paris, 
pour sentir de l'entention de nosseigneurs de France, 
afin que s'il n'y avoit nouvel empeschement tel que la 
Court ne peust franchement parler au Roy et à nosseigneurs, 
afin de faire liberalment et sans empeschement 
justice, la Court alast en bon nombre devers le 
Roy, accompaignée d'aucuns preudommes de l'Université 
et bourgoiz de la Ville, monstrer l'auctorité et 
bien de ceste Court pour l'onneur de la couronne et 
le bien des subgiez, et que du bon plaisir du Roy 
ne fussent point empeschiez que de quelzconques 
causes d'appeaux et d'attemptas, qui est l'ordinaire de 
la Court, ilz ne cogneuscent et feissent justice, comme 
il appartient. 
Venredi, XXIXe jour de janvier. 
Cedit jour, les IJ Chambres assemblées, a esté deliberé 
que, informée la Court se certeinne lettre envoiée 
de Romme par deça cancellée, qui estoit au dammage 
et deshonneur du Roy et de sa Court, laquelle est 
devers le graphier, estoit de la main du cardinal de 
Pise, ou non, seroit demain proposé par l'un des advocas 
du Roy, au conseil de l'Eglise qui se tenoit en ce 
Palaiz royal, contre ledit cardinal publiquement, contre 
la teneur de ladicte lettre et ledit cardinal, ou cas que 
l'averoit faicte, à l'onneur du Roy et de sa Court, et 
selon les ordonnances royaulx et observances et usages, 
en requerant icelles estre gardées. 
Venredi, XIJe jour de fevrier. 
Pour ce que la Court a trouvé que au jour d'ui, entre 
VIJ et VIIJ heures, n'avoit à l'uiz de la Chambre aucun 
huissier qui servist, jà soit ce que chascun mois doient 
estre VJ desdiz huissiers presens ceans à servir selon 
les ordonnances, et que autrefoiz et nagueres ayent 
lesdiz huissiers ou aucuns d'eulx, et par especial ceulx 
qui pour lors estoient en leurs moiz, puni pour semblable 
cas et defaut, la Court a ordonné que les huissiers 
qui derrainnement avoient esté condempnez à 
l'amender, se executez ne furent, seront executez, 
c'est assavoir, Raoul de Guerges, Anguerran de la 
Porte, Adam des Vignes, Aleaume Cachemarée, Thomas 
Raart et Simon Fourcaut, pourveu que, s'aucuns 
d'eulx avoient excusation legitime, ne seront pas executez. 
Et ceulx qui de present en ce mois de fevrier 
sont trouvez defaillans, c'est assavoir, Guillaume de 
Buymont, Guillaume de l'Espine, J. Dauvillier, Nycolas 
Romain, Pierre Belle et J. Mainsnier, qui cedit mois 
devoient servir, la premiere fois que faulte feront, lesdiz 
huissiers seront puniz, et si paieront les dessus 
nommez qui sont à leur moiz XL solz, dont pour ce 
present defaut, dont seront executez sans deport, 
pourveu comme dessus d'avoir pour excusez ceulx 
qui sont excusables. Et ceste execution à faire a esté 
commandée et enjoincte à Robert Chaurre, huissier et 
appelleur des causes de la Court de ceans. 
Samedi, XIIJe jour de fevrier. 
Cedit jour, après disner, en la Tournelle criminelle, 
par XVIIJ ou XX des seigneurs de ceans à ce deputez 
de par la Court, c'est assavoir, messire H. de Marle, 
maistre S. de Nanterre, presidens, maistres G. de Villers, 
J. de Vitry, G. Ponce, m. du Boz, N. Fraillon, 
J. Charton, E. Geffron, m. J. Mangin, G. de Besze, 
J. Romain, O. Gencien, J. Gencien, G. de Seriz, T. 
Tiessart et autres, a esté deliberé que l'un des advocas 
du Roy proposeroit ou Conseil du Roy en sa presence 
contre le cardinal de Pise et certeinnes lettres 
closes qu'il avoit envoiées à Romme contre la Court de 
ceans et l'onneur et droiz royaulx, en insistant principaument 
sur la derrainne clause d'icelles lettres, 
laquelle touche principaument le Roy, et ce seroit 
signifié au Chancellier pour avoir audience à tel jour 
que plairoit au Roy et qu'il verroit à faire. 
S'ensuit la teneur desdictes lettres : 
Venerabili viro, domino Francisco de Montepoliciano, secretario domini nostri Pape, amico carissimo : Venerabilis vir, amice carissime, placeat caute advisare dominum nostrum quod isti de Curia Parlamenti Regis volunt eximi a decima seu subsidio, dicentes se habere privilegium apostolicum, quod tamen non ostendunt, nec credo quod ostendere possent, sed tamen de facto cessant a solutione, et persistunt in censuris, et ex alia parte querunt prerogativas, datas et beneficia vacantia, que omnia quo ad subsidia Ecclesie Romane sunt perdita. Et Deus scit quantum ecclesiastice jurisdictionis quotidie usurpant, de omnibus causis ecclesiasticis possessoriis indistincte cognoscunt inter personas ecclesiasticas, religiosas, abbates, episcopos ac etiam cardinales, et totum procedit a clericis qui sunt in illa Curia. Honestetis me. Datum Parisius, die XIJ a augusti. A. Pisanus, in cardinalem electus. / 
Mardi, XVJe jour de fevrier. 
Je, Nycolas de Baye, graphier de Parlement, qui 
avoie esté nommé executeur du testament de maistre J. 
de Vendieres, advocat du Roy nostre Sire à Provins, par 
icellui Vendieres, proteste que quant à conseiller le 
fait de ladicte execution et au bien d'icelle m'emploieray 
et ferè le miex que je pourrè, mais quant à recepte 
ne mise, ne en rendre compte, ne quant à ce en estre 
chargié ne me weil aucunement meller, car aussy ne 
pourroye je, tout consideré. 
Jeudi, XVIIJe jour de fevrier. 
Cedit jour, à l'eure de IX heures, se leverent IJ de 
messeigneurs les presidens, c'est assavoir, messire H. 
de Marle et maistre S. de Nanterre et XIJ de messeigneurs 
de la Court, qui alerent au Conseil à S. Pol, et 
avecques eulx les procureur general et les advocas du 
Roy et moy. Et audit Conseil, presens le Roy nostre 
Sire, le Roy de Sicile, le Dauphin, ainsné filz dudit 
seigneur, les duc de Bourgoigne, conte de Mortain, 
conte de Nevers, messire Loiz, duc en Baviere, le cardinal 
de Pise, legat du Pape, le Chancellier de France, 
messire Nycole de Robertis, chevalier, legat du Pape, 
les evesques d'Amiens et d'Aucerre, les chancelliers 
de Bourgoigne et du Dauphiné et pluseurs autres 
barons, chevaliers et seigneurs. Proposa oudit Conseil 
maistre J. Perier, chanoinne de Chartres, advocat du 
Roy, contre ledit cardinal à l'occasion de certeinnes 
lettres closes qu'avoit envoiées ledit cardinal en court 
de Romme, à la deshonneur et dammage du Roy nostredit 
Seigneur et de sa Court, dont la teneur est contenue 
ou livre du Conseil, sur le XIIJe jour de ce moiz present 
de fevrier, combien que la Court s'atendist que ledit 
cardinal eust escript affectueusement au Pape, en la 
recommendant singulierement, si comme il avoit promis 
à ladicte Court, tendens ledit advocat à fin, que 
comme la cause fust du Roy et que Sa Magesté et les 
drois royaulx par lesdictes lettres fussent pleciez, au 
moins de les blessier se fust efforcié ledit cardinal, que 
le Roy y remediast par reparation telle qu'il apartendroit 
et que seroit advisié par lui et par son Conseil. 
Et pour ce que ledit cardinal de Pise estoit Lombart 
ou Italien, et ne savoit langue françoise, respondi 
en latin ce que s'ensuist : 
« Proposuit in primo pro excusatione lingue quod nesciebat linguam g allicam, quod sibi damno et prejudicio adesse videbat, eo quod proposita per dictum advocatum et sibi objecta ad plenum intelligere nequiverat. Rogabat tamen Cancellarium quod dicenda per eum in sui excusationem attenderet, protestans quod dicturus nichil esset cum intentione ledendi regiam majestatem, optabat siquidem potius mortem quàm contra eamdem majestatem aliquid dicere vel facere vellet. Veniens autem ad materiam agitatam super predictis suis litteris missis, prout proposuerat dictus advocatus, stupebat quamplurimum super his que adversùs eum proponi audierat, trepidans primo, sed quia sentiebat conscientiam suam puram ac nitidam, trepidatio ipsa quam habuerat successivè magis ac magis, dum procedebat, audiendo cessaverat, quia quicquid contra eum objectum fuerat deliquisse aut defecisse non credebat, sed excusationem potius habere quam accusationem sustinere, quam quidem accusationem domini de Curia Parlamenti potius coram eis quam coram Rege, ipso vocato vel mandato, expressisse debuissent. Veniens tamen consequenter ad propositam rem, et sperans quod ego grapharius, qui jussus supradictas litteras de verbo ad verbum copiaveram et responsa hec coram Rege regestro mandabam et redigebam, fideliter exemplassem copiam ipsarum suarum litterarum cum originali, quod sibi ex precepto illico exhibui, eidem copiam tradendo, non miretur, inquit ipse, aliquis super dicendis, quia improvisus veni ad excusationem, predicti vero domini de Curia Parlamenti provisi ad accusationem processerunt. Veritas est quod dicti domini, quo ad primum punctum ipsarum litterarum, requisiti solvere subsidium per Papam clero Francie nuper impositum, prout alii regni clerici tenentur, responderunt se esse exemptos ; super qua exemptione voluerat informari, interrogatique collectores Senonenses et Rothomagenses responderant nunquam practicatum extitisse, neque eos intellexisse quod clerici dicte Curie exempti essent, sed solum illi de camera Compotorum. Super quibus magister Henricus de Savoisy, qui se super receptione cujusdam subsidii papalis gesserat, sibi responderat quod dicti de Curia pro ultimo subsidio imposito solverant, nec super hoc difficultatem fecerant, que eisdem de Curia narraverat, ab ipsis requirendo quod, si privilegium haberent, ostendere vellent, quod ei carum plurimum foret, eosdem enim nollet gravare, nec sua jura supprimere, immo sustinere et eisdem complacere, quod ostenderat satis, dum erat referendarius in romana curia, qui etiam supplicaverat ac pro posse procuraverat ut eisdem bona concederetur data. Et nichilominus privilegium quod allegabant ostendere noluerant, persistentes in suis verbis et dicentes Regem sua privilegia ostendere non consuevisse, quod mirandum erat, attento jure, quo quis allegans privilegium de illo fidem facere debebat, non enim credere poterat quod aliquis a Rege, se aliquo volens juvare privilegio, ad illud exhibendum non teneatur, in quo perseverabant. Nec eisdem a dicto subsidio absolvi sufficiebat, sed ultra hoc, quo ad aliam dictarum litterarum clausulam, prerogativas date petebant, quod contrarietatem dictorum dominorum implicare videbatur, cum ipsi beneficia peterent et de beneficiis subsidiari curie Romane non vellent, immo, neque privilegium, quod se habere pretendebant de non subsidiando, exhibere renuerent, et nichilominus se scriptum ire obtulit. Potest esse quod scripsit cuidam suo amico quod caute advisaret dominum nostrum, etc., eo quod nolebat quod publicaretur eos esse excommunicatos maxime in curia romana, sed quod Papa advisaretur de his qui sunt sibi obedientes et qui sunt renitentes, volentes eximi a subsidio, prout sunt illi de dicta Curia, nolentes privilegium suum edere, licet vellent quod coram eis allegantes privilegium illud ostenderent, secus diceret si pro Rege esset, si enim ostendere dictum suum privilegium cessaret questio, sed quia de facto cessant, in censuris persistere videntur, que est alia litterarum predictarum clausula. Super quo dicebat proponentem contra ipsum duplicitatem intulisse, cum nulla tamen esset, distinctis temporibus, eo quod data litterarum predictarum precedebat datam relaxationis et dilationis predictis de Curia date et facte, mirari enim se quamplurimum dicebat quod ipsi de censuris non curare viderentur, et imo ante dictam dilationem eis datam illud potuerat dicere vel scribere, ac etiam quod quererent prerogativas, data et beneficia, scripserat enim quod cum ipsi familiares Regis reputari deberent, quod saltem data Regis eisdem concedi debebat, sed quod anteferri haberent, prout tempore illius de Luna, eis sibi videbatur denegandum esse, immo etiam eisdem dari beneficia vacantia ex quo se a dicto subsidio eximi volebant, et respectu horum potuit dicere, que sunt perdita, quo ad illam clausulam, quod non palam sed clam dixit illis etiam qui ad eum per Curiam missi fuerant. Quo vero ad clausulam litterarum premissarum : et Deus scit quantum jurisdictionis, etc., que dictum proponentem maxime urgere videtur, protestatur quod non intendit contra regiam majestatem, neque in ipsius prejudicium aliquid dicere. Nescit enim quod sit in regio privilegio aut quale sit, scit tamen quod dicta Curia cognoscit de causis unde ratio reddi possit non videt, et super his erat intentionis mentionem facere coram Rege, priusquam recederet. Querebat qua ratione Curia de provincialatu inter duos Mendicantes invicem contendentes, in quo non erat possessio, nec aliquid proprii, sed negotium et res mere spirituales, poterat, prout fecerat, cognoscere, qualiter etiam de jurisdictione archidiaconatus cujusdam inter cardinalem quemdam et archiepiscopum Remensem, de quo in eadem Curia contendebatur, cum persone sint mere ecclesiastice, et quomodo possessio rei mere spiritualis potest esse temporalis non videtur ratio, immo etiam de possessione beneficiorum non videtur Curia posse cognitionem tenere, non enim ratione personarum, ut clarum est, nec ratione rei, quia beneficium est res spiritualis. Et quanquam lex dicat quod possessio plurimum habet facti, non tamen est merum factum, sed jus, quia jus est genus quo possessio describitur ac diffinitur, et non per factum, quod non est ipsius genus, et imo non credit quod hujusmodi cognitio in judicio laycum cadere possit. Et quicquid sit, ad partem tamen et clam dixit seu scripsit, ut super hoc advisaretur Papa, et idcirco Curia potius sibi injuriatur, litteras privatas, que sunt sue et nullius alterius, producendo. Debuerant enim ad eum mittere, et super his eisdem satisfecisset, aliàs aures Regis pulsare potuissent, quod non fecerunt, sed, ipso insperato et improviso, subito prosilierunt contra ipsum ad Regem eum accusando, in quo sibi injuriati fuerunt. Quamvis nichil offendisset nec vellet etiam usque ad mortem ostendere, quare supplicabat quod Rex super his deliberaret que sue discretioni remittebat, si quoquo modo offenderat, protestans de corrigendo verba sua predicta, si magis improvide quam decebat ea dixerat seu protulerat. » 
Messire H. de Marle, premier president, dit que le 
cardinal confesse qu'il a escripte ou envoiée ladicte 
lettre qu'il glose, bien est vray que la Court envoya 
devers lui bien humblement, comme à legat ou message 
du S. Pere, car elle le voudroit reverer, et si a 
eu tousjours grant peinne de servir l'Eglise, et mesme 
es temps des subtraction et neutralité derrainnes, et 
pour ce semble que l'en doit avoir grant faveur et 
regart à icelle Court, et pour ce ly supplierent aucunes 
choses, et il respondit qu'il feroit tout ce que pourroit 
et rescriproit au S. Pere, et de ce confians furent tous 
esbahiz quant virent ce qu'avoit escript, qu'il ont celé et 
gardé le plus secretement qu'ont peu ; mais pour ce que 
regardoit l'onneur du Roy et leur conscience, et pour 
ce que par delà avoit esté sceu et publié ce que escript 
estoit, ont volu adviser de ce le Roy à qui il touche 
principaument, car il y sont tenus, si en fera le Roy 
ce que bon ly semblera. Mais, quant à ce que le cardinal 
s'esbahit comment la Court a cogneu de provincialatu, 
etc., dit que la cause fu introduite en la Court 
au temps de la neutralité non pas par eulx, mais par 
les parties, et par telle maniere que la Court en povoit 
cognoistre, et vit que cordeliers se combatoient pour 
cause de ce provincialité, furent oïz et, information faicte 
par l'un des seigneurs de la Court, elle bailla l'estat à 
l'une des parties sans autre chose dire et pour cause. 
Quant au provincial des Jacobins de Tholouse, c'estoit 
une complainte en cas de nouvelleté, l'un des contendens 
moru, le plait pendent, et qui avoit osté ou fait 
oster les lettres et tiltres de l'autre, comme il maintenoit, 
onques puiz la Court n'en volt cognoistre. Quant 
au debat et procès d'entre le cardinal de Saluces, 
d'une part, et l'arcevesque de Reins, c'est pour le 
debat des fruis de l'arcediacre, sur quoy furent passez 
accors en la Court, dont puet trop bien cognoistre. Si 
a dit finablement ledit president en concluant qu'il 
plaise à l'excusation de la Court rescripre au Pape sur 
les choses dessusdictes et contre lesdictes lettres. 
Tandem 
le Roy en personne que sur les choses proposées 
avera advis avecques son Conseil à un autre jour. 
Venredi, XIXe jour de fevrier, après disner, 
au Conseil en la Tournelle criminelle. 
A esté deliberé au regart du plaidoié fait jeudi devant 
le Roy ou du propos touchant le cardinal de Pise : 
Premierement, que le privilege des clers du Roy de 
non paier dixiesme et autres subsides au Pape soit quiz 
es chartres du Roy. 
Item, que l'en voise devers le Roy et lui die l'en 
comment ledit cardinal a failli par les lettres closes 
touchées cy dessus le XIIJe de ce moiz, lesquelles il 
envoya à Romme. 
Item, que pour ce soit defendu audit cardinal qu'il 
ne dye plus, ne ne publie que le Roy et ses juges, et 
par especial la Court, ne puissent cognoistre des causes 
possessoires des benefices, car il en puet et doit 
cognoistre. 
Item, sera requiz et supplié au Roy qu'il escripve 
au Pape et au college des cardinaulx sur ce, et qu'ilz ne 
croient point aux lettres dudit cardinal de Pise, et que 
le Pape pourvoie très especiaument aux gens de Parlement 
de bonnes dates et prerogatives, car ilz sont 
les plus especiaulx clers du Roy et sont dignes de 
grans prerogatives et franchises, et ainsi leur ont 
acoustumé de pourveoir les predecesseurs Papes. 
Samedi, XXVIJe jour de fevrier. 
Maistre J. Virgile, procureur de maistre J. de Nourry, 
maistre des Requestes de l'Ostel du Roy nostre Sire, 
s'est opposé et oppose au don que se dit avoir 
maistre Guillaume de Craon, ou autres quelxconques, 
dudit office et à leur institution en icellui office. 
Mardi, premier jour de mars. 
Ce jour, maistre J. de la Marche, conseiller du Roy 
ceans, s'est opposé et oppose que nul ne soit receu en 
son lieu ceans sans le oïr avant. 
Mercredi, IXe jour de mars. 
Au jour d'ui, a esté receu maistre J. de la Marche 
comme maistre des Requestes de l'Ostel du Roy, ou 
lieu que tenoit maistre Pierre de l'Esclat, que l'en dit 
estre avecques les ducs de Berri, d'Orleans, de Bourbon 
et autres qui se sont rendus rebelles au Roy, et 
s'est ledit de la Marche protesté de retourner en l'office 
qu'il avoit en la Chambre des Enquestes, ou ces 
que ledit office de maistre des Requestes lui seroit 
evincé. 
Jeudi, Xe jour de mars. 
Messire Philibert, sr de Boffremont, a requiz ceans 
et protesté que certain arrest jugié et non pronuncié, 
comme il dit, d'entre les habitans de Nuefchastel, en 
Lorreinne, et le procureur du Roy, d'une part, et le 
duc de Lorreinne, d'autre part, ne ly prejudicie ne aux 
drois qu'il a en ladicte ville, dont il se dit seigneur 
pour la tierce partie, et a requiz ce estre enregistré. 
Venredi, XJe jour de mars. 
Ce jour, s'est opposé maistre J. de la Marche à ce 
que l'en ne face election de l'office qu'il avoit ceans 
aux Enquestes, combien qu'il soit receu maistre des 
Requestes de l'Ostel, ouquel office des Requestes l'en 
ly met controverse. 
Mercredi, XVJe jour de mars. 
Vincent Jamme, du consentement de J. Bonnivant, 
escuier, huissier d'armes du Roy et commiz à pranre 
les fauteurs de Pierre de Lune par l'ordonnance des 
commissaires à ce deputez, c'est assavoir, de maistre 
J. Mangin et T. Tiessart, lequel Vincent estoit prisonnier, 
est miz à pleinne delivrance. 
Samedi, XIXe jour de mars. 
Ce jour, maistre J. Virgile, procureur du seigneur 
de Croy, s'est opposé et oppose au don que l'en dit 
avoir esté fait par le Roy nostre Sire à messire J. de 
Craon, seigneur de la Suze, chevalier, et aultres 
quelxconques, de l'office de grant boutiller de France, 
et à l'execution et enterinement des lettres qui sur ce 
auroient esté ou seroient faictes. 
Mercredi, XXIIJe jour de mars. 
Sur certeinne requestes et debas et contens entre 
l'abbesse du Tresor Nostre-Dame, d'une part, et le 
couvent, d'autre part, à cause de quoy avoient esté 
commiz à soy informer et pourvoir maistre Simon de 
Nanterre, president, et J. de Quatremares, conseiller 
du Roy ceans et president des Requestes du Palaiz, la 
relation desquelx oye, eust esté levée la main du Roy 
mise au temporel d'icelle eglise, et eust esté enjoint à 
l'abbé de Cisteaux, pere abbé, qui pour ce, à un jour 
passé, comparu ceans personelment, que tant à l'espirituel 
que au temporel pourveust, selon leurs status et 
regles de leur religion bien et convenablement ; sur 
quoy eust esté ledit abbé et avecques lui l'abbé de 
Chaaliz en personne audit lieu, et eussent miz peinne 
à remedier et pourvoir à ce que dit est, comme ilz ont 
relaté au jour d'ui ceans, finablement qu'ilz ne voient 
aucun remede à remettre sus ladicte ecclise en estat 
convenable de religion, tant que les religieuses 
demourront ceans. Pour quoy ont advisié que, s'il 
plaisoit au Roy et à sa Court que ledit monastere de 
fames fust converti en couvent d'ommes, seroit le 
miex, n'autrement ne voient que l'en y puisse remedier, 
attendues les grans fautes qui, dès à XL ans, ont 
acoustumé d'estre leans. Pour quoy a respondu la 
Court audit religieux abbé de Cisteaux et aussy abbez 
de Clervaux et de Chaaliz que poursuyent devers le 
Roy leur adviz et deliberation, et devers le Pape, et 
qu'il plait trop bien à la Court, et y fera du miex 
qu'elle pourra au proufit et honneur de Dieu et de 
l'Eglise. 
Venredi, VIIJe jour d'avril. 
Ce jour, J. Pingué, procureur de maistre J. Tarenne, 
conseiller du Roy nostre Sire ceans, s'oppose que 
aucun ne soit receu en l'office dudit Tarenne sans 
le oïr. 
Mardi, XIJe jour d'avril. 
Furent au Conseil messire H. de Marle, maistre 
R. Mauger et S. de Nanterre, presidens, maistre J. du 
Drac, president ceans, m. Eustace de Laitre, president 
es Comptes, m. N. d'Orgemont, m. G. Le Clerc, 
commissaires et juges des rebellions faictes au Roy 
avecques pluseurs autres : 
A conseiller l'enterinement de certeinnes lettres 
presentées par maistre J. Tarenne, conseiller du Roy 
ceans en la Chambre des Enquestes, par lesquelles le 
Roy lui restituoit son office de conseiller, dont avoit 
esté privé par les commissaires deputez à cognoistre 
des rebellions et inobeyssances faictes au Roy nostredit 
Seigneur, et si avoit esté defendu audit Tarenne 
qu'il ne demourast à Paris ne deça la riviere de 
Somme, de cy à IJ ans, ce que le Roy lui remetoit. 
Appoinctié a esté que lesdictes lettres, quant à 
aucuns moz qui y sont moins honorables auxdiz commissaires, 
seront corrigées, et ce fait, dès maintenant 
la Court a obtemperé auxdictes lettres presentées par 
ledit Tarenne, pourveu qu'il ne exercera sondit office 
de cy à la Saint Jehan Baptiste prouchain venant. 
Mercredi, XIIJe jour d'avril. 
Sur le debat d'entre le sire de la Suze, d'une part, 
et le sr de Croy, d'autre part, pour l'office de la grant 
bouteillerie de France, sur quoy le Roy avoit fait certeinne 
declaration contenue en certeinnes lettres au 
jour d'ui presentées ceans, ledit de la Suze interrogué 
s'il voloit aucune chose dire au contraire, a dit que 
dudit office ne se voloit plus empescher, puiz qu'il 
plaisoit au Roy, et s'en est deporté et deporte, ce 
qu'a la Court commandé estre enregistré. 
Samedi, XXIIJe jour d'avril. 
Cedit jour, a esté deliberé par la Court que maistre 
J. André, qui a esté, par consentement de toute la 
Court, esleu pour aler à Romme porter le roole d'icelle 
Court, poursuira par delà roole de competent date et 
prerogatives, si convenables et proufitables que pourra, 
ou nominations, selon ce qu'il verra par delà, ex eventu 
et circumstanciis temporum, etc. à faire. 
Lundi, XXVe jour d'avril. 
Au jour d'ui, après disner, par devant maistre Simon 
de Nanterre, president, et O. Gencien, conseillers du 
Roy nostre Sire, commissaires ordonnez par la Court, 
entre messire H. de Marle, premier president ceans, 
et J. Le Mercier, defaut est octroyé audit messire Henry 
contre ledit Mercier, adjourné à hui, suffisamment 
appellé par Guillaume Tascher, huissier de ceans, et 
en la presence de maistre J. Hoiguart, procureur dudit 
Mercier. 
Jeudi, XXVIIJe jour d'avril. 
La Court a remis à lundi prouchain la cause d'entre 
Pierre L'Escot, d'une part, et J. Leonart, d'autre, 
qui estoit et est pour l'office de premier vallet des 
coursiers du Roy, dont l'en plaidoit devent les maistres 
d'Ostel d'icellui Sr, et dont les escuiers d'escuierie 
requeroient le renvoy devant eulx, et pour ce ont les 
maistres des Requestes de l'Ostel du Roy et le procureur 
du Roy ilecques fait venir la cause ceans. 
Et a dit la Court en hault que n'est pas son entention 
d'approuver en rien telles jurisditions de maistres 
d'ostelx, ne d'escuiers d'escuierie, ne d'autres semblables, 
pour quelques jugemens qu'il eussent fais, 
ores ou ou temps passé. 
Mercredi, IIIJe jour de may. 
La Court a dit au jour d'ui au vicaire du tresorier 
de la Saincte Chappelle que son entention n'est pas 
que messire Pierre Gautier, chappellain de ladicte 
Saincte Chappelle, demoure en la maison de maistre 
J. Charreton, chanoine de ladicte Chappelle et conseiller 
du Roy ceans, et lequel Gautier la Court dès hier 
avoit envoié en prison ou Chastellet, information precedent 
faicte sur pluseurs injures qu'avoit dictes et 
faictes audit Charreton, son maistre, et lequel a rendu 
icelle Court audit tresorier pour le punir comme il 
apartendra, que ledit Gautier demeure plus en l'ostel 
dudit Charreton. 
Cedit jour, ont esté visité procès en la Chambre 
des Enquestes, esquelx estoient parti mess. des 
Enquestes. 
Jeudi, Ve jour de may. 
La Court a retenue la cognoisçance de la cause 
d'entre Pierre L'Escot, d'une part, et Jehan Lyonart, 
d'autre part, qui estoit et est de l'office de maistre 
vallet des grans chevaulx du Roy, sans le prejudice de 
l'Escuierie et des maistres d'Ostel et des Requestes de 
l'Ostel. 
Lundi, IXe jour de may. 
Pour ce que, par information faicte à l'encontre de 
maistre Nycolas Raoulin, advocat assez juesne ceans, 
à la requeste de Lorens des Bordes, icelluy Nycolas a 
esté trouvé coulpable de pluseurs cas usuraires, la 
Court a ordonné que, selon les informations, proposera 
venredi prouchain publiement le procureur du 
Roy et ledit Laurens contre ledit Nycolas sur lesdiz 
cas, et defent audit Lorens la Court que, sur les cas 
qui lui touchent, ne pacisce ne n'accorde avec ledit 
Nycolas, et se accordé a, la Court ne tient ne ne tendra 
ledit accort jusques à ce que autrement en sera 
ordonné, et ce sera signifié audit Lorens. 
Ce jour, la Court s'est levée entre IX et X heures 
pour l'onneur de la feste de la translation de saint 
Nycolas et aussy de la messe solempnele de la confrarie 
de saint Nycolas, qui se dit en la sale de ceans. 
Samedi, XIIIJe jour de may. 
Cedit jour, a esté ordonné, la relation de maistre 
T. Tiessart et Regnaut de Sens, commissaires à oïr le 
debat d'entre messire Guy Gourle, chevalier, et dame 
J. de Paillart, sa femme, oye, que la moitié de la somme 
de IIJc L mars de vaisselle, qui monte à la somme de 
XIIIJc libvres tournois qui estoit adjugée par arrest de 
ceans à ladicte dame pour emploier en rente pour son 
doaire, selon la forme du contract de son mariage, 
sera baillé en garde à maistre Guillaume de Saulx, 
jusques à ce que autrement en sera ordonné. 
Lundi, XVJe jour de may. 
Cedit jour, a esté rendue l'obligation de la somme 
de XIIIJc libvres, dont mention est faicte ou jour de 
samedi derrain passé, à Bureau de Dampmartin, qui, 
par icelle, estoit obligié à ladicte somme, parce qu'il a 
paié et rendu ladicte somme en la main de Adam des 
Vignes, huissier, qui l'a mise en depost devers maistre 
Guillaume de Saulx, conseiller de ceans, par l'ordonnance 
de la Court, hors XX libvres qui ont esté baillées 
à madame de Passy, qui a poursui ledit arrest, comme 
m'a relaté ledit huissier. 
Venredi, XXe jour de may. 
Ce jour, a esté deliberé que certeinnes lettres closes, 
dont la copie est avecques les lettres qu'a à diverses 
fois envoiées le duc d'Orleans à la Court, et lesquelles 
lettres sont de la date du XJe de may, par l'adviz de 
monseigneur le Chancellier seroient leues. Et pour ce 
que une povre femme de village du païz de Dunois les 
avoit apportées à la requeste d'aucuns sergens de la 
garnison de Chasteaudun pour ledit d'Orleans, en 
esperance de ravoir son mari qui estoit prisonnier en 
ladicte garnison, demandoit certification de les avoir 
baillées à la Court, il a esté advisié qu'elle n'averoit 
point de response, ne de certification par escript, et 
s'en alast comme estoit venue, se elle voloit. 
Lundy, XXIIJe jour de may. 
Sur ce que par un bon homme rural et ancien, prisonnier 
en la garnison de Yenville en Beaulce tenens 
le parti du duc d'Orleans, avoient esté apportées lettres 
toutes pareilles à celles dont est faicte mention ou 
XXe jour de ce moiz, en esperance qu'il gaignast par ce 
sa rançon ou partie, a esté deliberé que lesdictes lettres 
seroient leues et renvoiées au Roy avecques les premieres, 
en son ost, et lui seroit ou à son Conseil estant 
avec lui rescript que plus ne recevroit la Court aucunes 
lettres du duc d'Orleans, sinon par son ordonnance et 
volenté. Et si a esté envoié le messager ou porteur ou 
Chastellet, jusques à ce que ladicte Court averoit response 
du Roy, ou que autrement en seroit ordonné. Et 
pour ce ay fait lettres pour envoier audit Conseil, qui ont 
esté leues à monseigneur le Chancellier en la presence 
de maistre R. Mauger, president, et IIIJ autres de messeigneurs 
de la Court, dont la copie est avec la copie 
desdictes lettres et autres devers la Court. 
Lundi, XXXe jour de may. 
Curia vacat, pour ce que les seigneurs de ceans, 
des Requestes du Palaiz et des Comptes, advocas et 
procureurs, ont accompaignié la procession des seigneurs 
de la Saincte Chappelle, que les Jacobins, 
Carmes et Bernardins, tous nuz piez, ont porté la 
vraie croix en alant par la rue Saint Deniz à Saint 
Martin des Champs, où a esté dicte une moult solennel 
messe, et sont revenu par la rue Saint Martin à 
ladicte Saincte Chappelle. Ceste procession pour la 
prosperité du royaume, où il a grans divisions et 
guerres, et aussy pour la prosperité et santé du Roy 
nostre Sire, qui, accompaignié de son ainsné filz et 
du duc de Bourgoigne, est en expedition ou païz de 
Berry, comme l'en dit, contre le duc de Berry, son 
oncle, les duc d'Orleans, son filz et nepveu, conte de 
Vertus, son nepveu et frere dudit d'Orleans, le duc de 
Bourbon, son cousin germain, le conte d'Alençon, le 
conte d'Armignac et autres. 
Mercredi, premier jour de juin. 
Ce jour, messire Henry de Marle, maistre R. Mauger 
et maistre Pierre Le Fevre, conseiller du Roy ceans, 
ont esté ou college de Dormans avant disner pour le 
visiter, moy present. 
Venredi, IIJe jour de juin. Curia vacat, pour ce qu'elle est alée à la 
procession 
general qui s'est faicte du clergié de Nostre Dame 
de Paris à Saincte Genevieve, le clergié nuz piez et 
pluseurs bourgois et bourgoises de Paris aussy nuz 
piez, et a l'en alé querir corpus Domini à S. 
Jehan en 
Greve, ouquel fu fait le miracle des Billettes, comme 
l'en dit, et puiz fu porté à Nostre Dame, et l'atendi la 
Court à la porte du Palaiz, et de là à Nostre Dame, et 
de Nostre Dame à Saincte Genevieve. 
Lundi, VJe jour de juin. 
Hic subito, et nullis aut paucis indiciis previis, insonuit tonitru horridius quàm unquam auditum fuerit hominum memoria. / 
Mardi, VIJe jour de juin. 
Cedit jour, la Court a renvoié la cause d'entre 
Thommin le Taillendier, marchant, et le procureur du 
Roy, demandeur, d'une part, et Girart d'Esquay, 
escuier, soy disant bailli de Caen, Cardin Le Sesne, 
Raoulin Massue, Jaquet Dornay, Thomas Regnouart, 
Colin Regnouart et Olivier Hervé, defendeurs et adjornez 
à comparoir en personne, d'autre part, par devant 
les commissaires ordonnez à cognoistre des inobeyssances 
et rebellions faictes au Roy par pluseurs de ce 
royaume, pour ce que ladicte cause touchoit la 
matiere sur quoy sont lesdiz commissaires ordonnez. 
Mercredi, VIIJe jour de juin. 
Cedit jour, maistre J. de la Marche, conseiller du 
Roy en la Chambre des Enquestes, que l'en disoit 
avoir l'office de maistre des Requestes de l'Ostel, ou 
lieu de maistre Pierre de l'Esclat, combien que contencieux 
entre ly et maistre Hugues de Cayeu, prevost 
de S. Omer, et pour ce se estoit autrefoiz ledit de la 
Marche opposé que, en son lieu de conseiller ceans, ne 
fust aucun receu sans le oïr, a esté requiz de soy 
declarer de accepter ou l'un ou l'autre, pour pourveoir 
oudit lieu de ceans in casu, a dit qu'il se 
rapportoit à 
ce que la Court en vouroit faire et ordonner, toutevoie 
protestoit comme autrefois de recouvrer son lieu de 
ceans in casu que evinceretur 
locus des Requestes de 
l'Ostel qu'avoit. 
Venredi, Xe jour de juin. 
Cedit jour, la Court s'est partie environ VIJ heures 
et est alée à la procession generale pour la paix du 
royaume et la prosperité du Roy qui est en armes, et 
son ayné filz avec luy, le duc de Bourgoigne et leurs 
gens, contre les ducs de Berry, d'Orleans, les contes 
de Vertus, le duc de Bourbon, les contes d'Alençon et 
pluseurs autres au païz de Berry ; en laquelle procession 
sont alez nuz piez les gens d'eglise. 
Mardi, XIIIJe jour de juin. 
Entre J. Bosquet, le procureur du Roy et autres, 
d'une part, et J. Le Chin, le duc de Bourgoigne, le 
conte de Namur, d'autre part, pour ce que maistre 
J. Jouvenel, advocat du Roy, s'estoit levé pour plaider 
ceste cause que disoit toucher le Roy grandement, 
et toutevoie le procureur du Roy et maistre J. Perier, 
l'autre advocat du Roy, ne savoient que c'estoit, la 
Court a dit que les parties n'averont audience en ceste 
cause, jusques à ce que les gens du Roy averont fait 
leur collation en ceste cause. 
Mercredi, XVe jour de juin. 
Cedit jour, maistre Estienne des Portes, licencié en 
loiz, a esté receu conseiller du Roy en la Chambre des 
Enquestes ou lieu de maistre J. de la Marche, de nouvel 
maistre des Requestes de l'Ostel ou lieu de maistre 
Pierre de l'Esclat, que l'en disoit estre de la partie du 
duc d'Orleans et du duc de Berry, par vertu de certeinne 
election faicte en la Grant Chambre de Parlement 
appellée la Chambre des Enquestes, non pas par 
scrutine, mais de communi consensu, singulorum votis 
et deliberatione exploratis, mesme que monseigneur 
de Nevers en avoit prié la Court instamment. 
Cedit jour, a fait moult grant froit et a... 
en pluies par pluseurs jours cy devant, ja soit que par 
avant avoit fait grant chaleur hative..., 
qui estoit cheue par horribles tonnerres, qui se continuerent 
par demi jour tout entier ores à VIIJ jours, 
dont sont venuz en pluseurs lieux et païz grans fulminacions 
sur les biens de terre et autrement. Et 
avecques ce sont en ce royaume en divers lieux mortalitez 
et epidimies, et par tout le royaume batailles et 
divisions plus que civiles à l'occasion de la mort du 
duc d'Orleans, frere germain du Roy et pere de monseigneur 
d'Orleans, qui à present est. 
Venredi, XVJe jour de juin. 
Cedit jour et toute la nuit, a aussy fort venté que fist 
passé a X ans. 
Mercredi, XXIJe jour de juin. 
Au Conseil. Est venu le recteur de l'Université de 
Paris en la Chambre, et a dit à messire Henry de Marle, 
premier president, en ma presence, que combien que 
à la requeste d'aucuns eussent esté empetrées lettres 
par lesquelles le Roy ordonnoit aucuns commissaires 
pour cognoistre des causes beneficiales, tant pendentes 
que à pendre en Parlement, touchant la subtraction 
ou neutralité, tant en cas de nouvelleté que autrement, 
et que telx causes fussent renvoiées par devent 
iceulx commissaires, à quoy pieça la Court eust respondu 
que, aux cas particuliers, la Court, oies les parties, 
fera droit, l'entention de ladicte Université estoit 
que la Court feist raison esdictes causes venues ou à 
venir, ceans nonobstant lesdictes lettres. 
Cedit jour, s'est partie la Court à VIJ heures à matin 
pour aler à la procession generale qui va à S. Marcel 
pour la paix et prosperité du Roy, qui est en expedition 
devant Bourges. 
Curia vacat pour les processions de la Saincte 
Chappelle où elle a esté. 
Lundi, IIIJe jour de juillet. 
Au Conseil, pour ce que moult po de gens estoient 
venues au Palaiz, tant de procureurs que d'autres, pour 
les processions de la Saincte Chappelle qui estoient 
alées à Saint Deniz, accompaignez de pluseurs colleges. 
Au jour d'ui, sur ce que doubte estoit se l'abbé de 
Saint Jehan des Vignes de Suessons povoit presenter, 
par vertu de l'accort pieça fait entre lui, d'une part, 
et messire Guillaume de Dormans, lors evesque de 
Meaulx, aux offices de maistre, procureur et soubz 
maistre du college de Dormans, à occasion de ce que 
ledit abbé avoit presenté un procureur ou lieu de 
l'office de procureur dudit college qui vacoit, et 
aucuns doubtoient que la pleinne disposition quant à 
ce n'apartenist à la Court, veu icellui accort, dit m'a 
esté que, à la presentation dudit abbé, je face et baille 
au presenté sa collation. 
Lundi, XJe jour de juillet. 
Sur la requeste faicte par maistre Richart Coste et 
baillée par escript avecques lettres de bannissement à 
l'encontre de maistre Gontier Col, qui s'estoit rendu 
fuitif et estoit, comme l'en disoit, avec mons. d'Orleans 
ou ses adherens, et oy maistre J. Fourcaut, qui en la 
cause avoit ja pieça occuppé pour ledit Gontier, lequel 
Fourcaut a dit que pieça n'avoit occuppé pour ledit 
Gontier, ne ne voloit occuper. 
Dit a esté que la Court oste l'empeschement fait et 
mis audit Coste pour cause des bourses de notaire, en 
tant que touche ledit Gontier. 
Mercredi, XIIJe jour de juillet. 
Ce jour, furent au Conseil, sur aucunes choses touchant 
le convoy de madame la Dauphine, que le Dauphin 
mandoit aler à lui, estant avec le Roy devant 
Bourges. 
Item, fu conseillié sur un procès où estoient parti 
messrs des Enquestes. 
Mardi, XIXe jour de juillet. 
Ce jour, le prieur d'Abbeville a esté et est d'accort 
que damp Mahiu Ciffet, moisne claustrier du prieuré 
d'Abbeville, qui, par vertu de certeinnes lettres 
royaulx et à la requeste de l'abbé de Clugny, a esté 
prins et amené en la Conciergerie du Palaiz et depuiz, 
par l'ordonnance de la Court, soubz la main du Roy, 
a esté mené prisonnier à S. Martin des Champs, soit 
baillié, remiz et rendu audit mons. de Clugny ou à ses 
gens et officiers, et que son procès lui soit fait, et soit 
puni et corrigié par le prieur de S. Martin des Champs, 
vicaire dudit mons. de Clugny. 
Mercredi, XXe jour de juillet. 
La Court a vaqué pour la procession de la Saincte 
Chappelle, qui, accompaignée de la Court et pluseurs 
religieux et colleges de religieux de Paris, a esté piez 
nuz à Saincte Katerine du Val des Escoliers, et y ont 
esté portez la vraie croix et le chief de saint Loiz. 
Lundi, premier jour d'aoust. 
Ce mesme jour, fu pronuncié un arrest d'entre le 
procureur du Roy et les habitans de Neufchastel en 
Lorreine, par lequel a esté dit que la Court adjuge 
auxdiz demandeurs contre lesdiz defaillans tel proufit 
par vertu des quatre defaus, que la Court tient et 
repute lesdiz defaillans pour conveincus et attains des 
crimes et malefices à eulx imposez, et iceulx et chascun 
d'eulx, pour le tout, condempne à rendre et 
mettre reaument et de fait en la main du Roy tous et 
chascuns les prisonniers nommez ou proufit requiz 
desdiz defauz, c'est assavoir, Thierry Pourcelot, maistre 
Jaques Fourot, Lambelot Belpigne, J. Fourot, Aubriot 
Chifflot, Huin Chabaye bel, J. Pourcion, Willaume 
Pourcion, Guillemin Colinet, Thevenin dit le Grenetier, 
Mengin Chudel, Humblot Baveline, Mengin Roqueneuse, 
Mengin Racinette et J. Ourry, et à rendre tant à iceulx 
prisonniers comme auxdiz demandeurs en la qualité 
qu'ilz procedent, c'est assavoir, pour eulx et les autres 
habitans, tous leurs biens, de l'estimation desquelx 
iceulx prisonniers demandeurs et habitans en ladicte 
qualité seront creuz par leurs sermens, c'est assavoir, 
chascun pour tele portion que lui puet apartenir, 
jusques à la somme de L mil libvres tournoiz et au 
dessoubz pour eulx tous ensemble, et sera icelle 
somme de L mil, ou ce qui au dessoubz sera juré, levé 
et receu par certain commissaire qui en fera distribution 
à chascun selon ce qui lui en apartendra. En oultre, 
la Cour condempne lesdiz ducs de Lorreinne, Henry et 
Charlot de Dueilly, et chascun d'eulx pour le tout, à 
reintegrer et reparer la sauvegarde du Roy nostre 
Sire par eulx enfreincte en la personne de feu Guillaume 
Huel, et en icelle reintegrant à restablir icellui 
feu Guillaume Huel par figure à ses femme et enfans 
publiquement, et à fonder en l'eglise où il est enterré 
une chappellanie, douée de cinquante libvres tournois 
de rente annuelle et perpetuelle, admortie aux fraiz et 
despens d'iceulx duc, Henry et Charlot de Dueilly, de 
laquelle chappellanie la collation apartendra au Roy 
nostre Sire et à ses successeurs Roix de France de 
plain droit, et à asseoir à la femme et enfans, ou ayans 
cause dudit feu J. Huel, cent libvres tournois de rente 
annuelle à vie d'iceulx vefve et enfans ou ayans cause 
et du survivant d'eulx, et leur paier pour une foiz la 
somme de IJm libvres tournois. Et, en oultre, la Court 
condempne tous lesdiz complices defaillans et chascun 
pour le tout envers lesdiz prisonniers et envers les 
dessus nommez Colart Belpigne, Colart Fourot et 
Henry Colinot, es noms qu'ilz procedent, c'est assavoir, 
pour eulx et les autres habitans, pour leur dammage 
et interests en la somme de vint mil libvres 
tournois. Et si condempne ledit duc à remettre en 
estat les neuvelletez et entreprises faictes audit lieu de 
Nuefchastel contre l'arrest pronuncié en Parlement 
contre icellui duc l'an mil IIIc IIIIxx XI et l'execution 
d'icellui, lesquelles nouvelletez et entreprises la Court 
met au neant et exempte lesdis habitans de Nuefchastel 
et leurs successeurs, d'ores en avant à tousjours 
mais, de la jurisdiction, obeissance et subjection dudit 
duc de Lorreinne et de ses successeurs, et demourront 
iceulx habitans et leurs successeurs subgiez nuement 
du Roy nostre Sire et de ses successeurs. Et avec ce 
la Court declaire ledit duc, pour les desobeissances 
plus à plain contenues ou procès, estre encouru envers 
le Roy nostre Sire es peinnes de X mil mars d'argent, 
d'une part, et de X mil mars d'or, d'autre part ; toutes 
lesquelles sommes et adjudications seront prises, 
levées et executées sur lesdiz duc et autres complices 
par la maniere dessusdicte, premierement et devant 
quelcunque autre amende ou confiscation. Et si condempne 
la Court lesdiz duc et complices es despens 
desdiz Colart Fourot, Colart Belpigne et Henry Colinot, 
esdiz noms qu'il procedent, la taxation à la Court 
reservée. Et en oultre, par le moien du benefice du 
procureur du Roy, la Court condempne ledit duc pour 
pluseurs courses, pilleries, roberies, feux boutez et 
autres pluseurs grans et enormes crimes et deliz par 
lui, ses gens, subgiez et alliez commiz et perpetrez ou 
royaume environ ledit Nuefchastel depuiz XX ans en 
ça, à rendre et restituer aux singuliers d'icellui païz 
dommagiez à la cause dessusdicte leurs pertes et dommages, 
dont ledit procureur du Roy, lui sur ce informé, 
sera creu par son serment jusques à la somme de 
XL mil et au dessoubz, pour tous iceulx dammages, 
laquelle somme sera levée et distribuée à iceulx dammagiez 
par certain commissaire, c'est assavoir, à chascun 
ce qui lui en apartendra. Et en tant que touche le 
procureur du Roy pour les crimes, deliz, felonies et 
excès dessusdiz, la Court declare ledit duc et ses complices 
defaillans avoir commiz envers le Roy nostre 
Sire et à son proufit tous leurs fiefs et arrierfiefs qu'il 
ont ou royaume tenus du Roy par moien ou sans 
moien, et si les bannist du royaume, et confisque au 
Roy le demourant de tous leurs biens. 
La pronunciation dudit arrest a esté delayée par long 
temps pour la priere et contemplation d'aucuns grans 
seigneurs qui l'empeschoient devers le Roy et pour 
eschiver piz, comme aucuns disoient. 
Mercredi, IIJe jour d'aoust. 
Cedit jour, a la Court receue lettres closes du Roy 
nostre Sire estant à Aucerre, et monseigneur le Dauphin, 
son ainsné filz, et autres seigneurs de son sanc 
estans avecques luy, comme l'en dit, desquelles lettres 
la teneur s'ensuit : 
De par le Roy, nos amez et feaulx, comme pour reduire à 
nostre obeyssance aucuns de ceulx de nostre sang et linage et 
autres, qui, contre nous et les commandemens à eulx faiz de 
par nous par nos lettres patentes et autrement, avoient en nostre 
roiaume fait et commiz pluseurs entreprises à nostre grant desplaisir, 
nous, à grant compaignie de gens de guerre nous soions 
trais ou païz de Berry et jusques devant la ville de Bourges, où 
nous avons esté par aucun temps, comme vous savez assez, 
durant lequel, pour le bien de nostredit roiaume et relievemens 
de noz subgiez, nous ayons, par l'adviz de nostre trés cher et 
trés amé ainsné filz le duc de Guienne, Dauphin de Viennoiz, et 
autres de nostre sang et nostre Conseil, ordonné certeinnes 
choses qui, au plaisir de Dieu, seront à la paix et transquillité 
de nostredit royaume ; pour lesquelles choses mettre en seurté, 
au bien de nous et de nostredit royaume et de tous nosdis subgiés, 
nous ayons ordonné et nous soyons disposé estre en nostre 
ville et cité d'Aucerre le Xe jour d'aoust prouchain venant, auquel 
jour nous ayons fait convoquer grant nombre de ceulx de nostre 
sang et de nostre Conseil, prelas, nobles et notables personnes 
des bonnes villes de nostredit royaume, nous vous mandons et 
enjoignons expressement que, ces lettres veues, vous eslisiés 
entre vous VJ notables personnes et un president de nostre Parlement, 
et iceulx deputez et envoiez par devers nous avecques 
et en la compaignie de nostre premier president d'icellui Parlement, 
audit jour et lieu d'Aucerre, auxquelx aussy, par ces 
mesmes lettres, et à chascun d'eulx, nous mandons qu'ilz y 
viegnent et y soient pour nous conseiller es choses dessusdictes ; 
et gardez bien que en ce n'ait faulte. 
Donné audit jour, d'Aucerre, le penultieme jour de juillet. 
Signé : CHARLES. FERRON. 
Venredi, Ve jour d'aoust. 
La Court vaque ce matin, pour ce qu'elle est alée 
par maniere de court à apporter le corps, de Saint 
Antoinne hors Paris aux Chartreux, de messire Pierre 
de Navarre, lequel estoit trespassé, comme l'en dit, 
à Nevers au retour du voiage de Bourges où a esté le 
Roy, et ouquel voiage ont esté mors pluseurs grans 
seigneurs et autres, les uns par pestilence de grant 
chaleur qui a esté, et secheresses et pourretures de 
charoignes, les autres de grans mesaises et necessité, 
les autres autrement. 
Mardi, IXe jour d'aoust. 
Cedit jour, s'est levée la Court à IX heures pour 
adviser à qui s'adressera l'executoire de l'arrest obtenu 
pour le Roy et les habitans du Nuefchastel contre le 
duc de Lorreinne, car le Roy a rescript d'Aucerre qui 
voloit qu'il s'adressast au duc de Bar. Item, d'adviser 
sur certeinnes lettres venues du Roy au Chancellier et 
en son absence au Parlement pour faire cesser de cy 
à IIJ sepmainnes les excomuniemens publiés, passé a 
demi an, contre les ducs d'Orleans, de Bourbon, les 
contes d'Alençon, d'Armignac et autres, pour les 
entreprises et desobeyssances par eulx faictes ou prejudice 
du Roy et de son royaume, lesquelles excommunications 
se faisoient par vertu de certeinnes bulles 
du pape Urbain Quint par toutes les eglises parrochiaux 
de Paris et autres de ce royaume à cloches 
sonans et chandoilles estainctes. 
Lundi, XIJe jour d'aoust. 
Cedit jour, en especial, et les autres jours de ce 
moiz d'aoust et du mois de juillet derrain passé, ont 
esté si grans chaleurs et secheresses que onques fussent 
veues de memoire d'omme, et telement que, ledit 
jour XVe, en issant des eglises ou maisons et à venir en 
rue, sembloit que l'en venist à la bouche d'un four 
chaut, tant estoit l'air eschaufé. 
Jeudi, XVIIJe jour d'aoust. 
Ce jour, ay esté requiz de faire registre selon ce que 
a esté respondu à certeinne requeste baillée en Court 
par maistre Amblart de Murol, chanoinne de Paris, 
du XIIJe de ce moiz, sur ce que s'ensuist, c'est 
assavoir : 
Que environ janvier derrain passé, du jour ne me 
recors, pour la cause touchée cy après, maistre George 
Guy, prisonnier es prisons de monseigneur l'evesque 
de Paris pour occasion d'une calumpnieuse denunciation 
faicte à justice contre ledit maistre Amblart, et 
appellant du prevost de Paris à la Court de ceans, qui 
moult griefment estoit malade, se fit apporter en la 
sale du Palaiz devant l'uiz de la Chambre de Parlement, 
et me dit que, ou cas que l'en le voudroit envoier en 
l'Ostel Dieu, attendu sa maladie, il renunceroit à toutes 
appellations faictes en Parlement par lui, ce qui plut 
à la Court ; mais pour ce que depuiz ne vint à ma 
notice que des prisons de monseigneur l'evesque eust 
esté porté audit Hostel Dieu, ou que ladicte condition 
fust purifiée, et que les procureurs des parties ne 
vindrent depuiz à moy, ce que devoient faire, ne fu 
point enregistré pour lors, ne depuiz jusques à ores 
que ledit Amblart est venu querir registre de ce que 
dit est. 
Samedi, XXVIJe jour d'aoust, au Conseil. 
Ce jour, messire H. de Marle, president ceans, et 
VJ autres des seigneurs de ceans qui estoient alé à 
Aucerre au mandement du Roy nostre Sire, retournez, 
ont relaté à la Court que sur le tractié de la paix 
d'entre le duc de Bourgoigne, d'une part, et les ducs 
d'Orleans et ses freres tant a esté procedé que en plain 
conseil où presidoit monseigneur le Dauphin audit 
lieu, presens les pers de France, les ducs de Berry, 
de Bourbon, de Bar et moult d'autres seigneurs du 
sanc royal, barons, chevaliers, escuiers et bourgoiz 
des bonnes villes, et ceulx qui envoiez y avoient esté 
de par l'Université de Paris, lesdiz seigneurs ont fait, 
promiz et juré solennelment, les Sains évangiles et la 
croix touchés, paix entreulx selon la forme de certeinne 
cedule ilecques leue. Et pour ce que c'est moult 
grant grace de Dieu et moult grant joie à ce royaume, 
a esté ordonné que l'en chanteroit Te Deum par toutes 
les eglises. Si ont esté mandez l'official de Paris et le 
doien de chapitre pour ce mander aux eglises, et 
ainsy a esté fait. Et oultre a esté ordonné que, lundi 
prouchain, sera faicte procession generale où la Court 
sera. 
Cedit jour, furent les seigneurs des II Chambres assemblez 
en la Grant Chambre de Parlement pour oïr la relation de messire 
H. de Marle, premier president, et VI des autres seigneurs 
de ceans qui avoient esté envoiez à Aucerre de par la Court, au 
mandement du Roy nostre Sire pour le tractié faire de la paix 
d'entre les ducs d'Orleans et ses freres, d'une part, et de 
Bourgoigne, 
d'autre part. Si ont relaté à la Court que, le XXIJe de ce 
present moiz d'aoust, lesd. duc d'Orleans, le conte de Vertus et 
le duc de Bourgoigne, en la cité d'Aucerre, en plain Conseil où 
presidoit monseigneur le Dauphin, ainsné filz du Roy, presens 
les pers de France, les ducs de Berry, de Bourbon, de Bar et 
pluseurs autres seigneurs du sanc royal, barons, chevaliers, 
escuiers, bourgois des bonnes villes et les messages de l'Université 
de Paris, et conseilliers royaulx, tous en moult grant 
nombre, lesdis seigneurs dessus nommez firent, promitrent et 
jurerent solennelment, les sains Evangiles et la croix touchez, 
paix entreulx selon la forme de certeinne cedule ilecques leue. 
Et pour ce que ce vient de moult grant grace que Dieu a fait à 
ce royaume, considerez les maulx qui à occasion de la guerre 
desdiz seigneurs ont esté faiz depuis II ans, à l'occasion de la 
mort du feu duc d'Orleans, pere desd. duc d'Orleans et conte 
de Vertus, frere germain du Roy nostre Sire et cousin germain 
de monseigneur le duc de Bourgoigne, et nepveu du duc de 
Berry. Et telement, car l'en dit que desja avoient esté mors et 
tuez en ce royaume, tant d'un costé que d'autre plus de XX mil 
personnes de tous estas, tant en armes que autrement, et par 
especial, puiz la S. Jehan, devant Bourges, où le Roy et monseigneur 
le Dauphin avoient esté en armes pour asseger le duc 
de Berry, de Bourbon et autres seigneurs qui y estoient du 
sanc du Roy et autres en grant nombre, les duc d'Orleans et 
conte de Vertus et le conte d'Angolesme, ses freres, estans à 
Orleans, ont esté mors des gens d'armes du Roy et du duc de 
Bourgoigne plus de VIIIm, comme l'en dit, que de fer que de 
povreté, mesaise et necessité, pour les trés excessives chaleurs 
et secheresses qui ont esté et encores sont par III mois et plus, 
et aussi pour la tribulation que ont soufert autres gens povres, 
tant femmes que enfans que hommes, se soient mors et meurent 
par toutes les citez et villes de ce royaume en moult grant 
nombre. Et que, à l'occasion d'une lettre royal passée environ 
la S. Deniz derrainement passée fu publié abandonnement des 
corps et biens de ceulx qui seroient ou estoient favorisans auxdis 
d'Orleans, aient esté faiz tant de maulx, crimes, pilleries, 
roberies et calumpnieuses accusations et impositions sur pluseurs 
vaillans et sages hommes et sur pluseurs bons bourgoiz 
et bourgoises et autres simples gens et sur leurs parens et amis, 
et telement que par le conseil, comme aucuns disoient, de pluseurs 
de l'Université de Paris, ou d'icelle Université ont esté 
publiquement excommuniez depuis ladicte S. Deniz jusques à 
VIII ou XV jours cy devant, à cloches sonnans et chandoilles 
esteinctes, les ducs d'Orleans, de Bourbon, contes d'Alençon, 
de Vertus, d'Armignac, messire Charles de Lebret, lors connestable 
de France, qui estoient venus devant Paris ceste année 
environ la Toussains, et leurs aliez, complices, aydans et confortans, 
par vertu d'une bulle donnée par le Pape Urbain Quint. 
Ont aussi esté trop de gens mors es prisons de Chastellet en cest 
yver, qui avoient esté priz, tant à la besoigne qui fu à Saint 
Cloud environ la Saint Martin, que ailleurs et à Paris, souspeçonnez 
et attains d'avoir esté du cousté desdis enfans d'Orleans, 
desquelx pluseurs l'en laissoit morir de fain, comme l'en dit, 
et si leur nyoit l'en confession, comme l'en disoit, et ancores 
les mors l'en menoit tout nuz à charretées, sans braies ne sans 
autre couverture, ou Marchié aux pourceaulx lez la porte Saint 
Honoré, et à peinne metoit l'en un po de terre sur eulx. Et si 
en a l'en tué pluseurs par la ville de Paris, et jour et nuit, et de 
gens de trés bon nom, comme le receveur de Chartres qui 
estoit venus au mandement de la Chambre des Comptes à Paris, 
pour ce que l'en disoit qu'il estoit Armighac. Car pour lors l'en 
appelloit ceulx qui estoient du costé desdis enfans d'Orleans, 
Armighas, a nomine du conte d'Armighac que l'en 
disoit principal 
conseillier de celle partie pour l'amour qu'il avoit eue audit feu 
duc d'Orleans. Et somme toute, quicunques de quelque estat 
qu'il fust, fust du sanc du Roy, fust chevalier, baron, bourgoiz, 
d'eglise, petit ou grant, qui estoit, ne tant ne quant, souspeçonné 
d'estre Armighac, estoit en peril, tant de son corps que 
de son estat. Et a falu pour sauver leur vie que par neccessité 
pluseurs de divers estas soient partiz de Paris et alez, ou à 
Orleans, ou à Bourges, ou ailleurs es terres desdiz seigneurs ; 
si ont esté donnez leurs offices, prins leurs biens, abutinez, 
donnez, departiz ou vendus. Et estoit en ceste tempeste le plus 
auctorisé, qui plus hardiement se boutoit en la besoigne, pour 
ce que le peril avoit esté si grant par la temerité et oultrageuse 
entreprise de venir devant Paris par lesdis Armighas, que celx 
qui plus besoignoient et plus avoient honneur. Et furent establiz 
juges contre iceulx Armighas de par le Roy, c'est assavoir, 
maistre J. du Drac, president en Parlement quartus et 
antiquus, 
maistre Eustace de l'Aitre, maistre Nycole d'Orgemont, 
chanoinne de Paris, maistre Nycole de Biencourt, maistre Pierre 
Buffiere, conseilliers du Roy ceans, maistre Jaques du Boiz, 
advocat ou Chastellet, maistre J. de Troies, sirurgien, maistre 
Pierre Cauchon, licencié en decret et maistre en ars en l'Université 
de Paris, Martin de Neauville, drapier à Paris, Thomas 
Le Goiz, bouchier à Paris, maistre Guillaume Barraut, secretaire 
du Roy, et estoit clerc ou graphier, maistre Pierre de 
Fresnes ; par lesquelx pluseurs ont esté puniz pecunielment de 
grans amendes, et aucuns corporelment. De toutes lesquelles 
choses et perilx et pluseurs autres a esté, par la grace de Dieu 
seulement, ce royaume delivré par ladicte paix. Pour quoy fu 
ordonné que Te Deum seroit chanté par toutes les 
eglises incontinent 
et les cloches sonnans. Et pour ce furent mandez le 
doien de Paris et l'official, le Prevost des Marchans et eschevins 
de Paris, qui, venus, louerent ce. Et oultre fu ordonné que 
lundi prouchain seroient faictes processions generaulx de Nostre 
Dame à Saincte Genevieve pour mercier Dieu, qui de sa grace 
a ainsy regardé ce royaume en pitié. 
Lundi, XXIXe jour d'aoust. 
Ce jour, vaque la Court pour les processions generales 
qui se font de Nostre Dame à Saincte Genevieve, 
pour rendre graces à Dieu, qui de sa grace a fait paix 
entre nosseigneurs de France, à cause de la noise et 
division desquelx ce royaume estoit taillié d'estre destruit, 
car à occasion de la guerre, hors les occisions, 
roberies et pilleries et oultrages de fait, le peuple de 
ce royaume, tant prelas, gens d'eglise, bourgoiz et 
autres, ont esté telement pressez de tailles, disiemes, 
empruns divers et pluseurs, que là où l'en savoit 
argent, fust à eglise, fust à pupilles ou autres gens, 
l'en le prenoit de par le Roy, comme l'en disoit, pour 
la necessité qui estoit. 
Ce jour, la Court a mis au neant certeinne appellation 
entrejectée par la femme de maistre J. G. Caudel, 
conseiller du Roy nostre Sire, de certains executeurs 
d'une taille mise sus pour le convoy faire de madame 
de Guienne à Sens ou Aucerre, que ladicte femme et 
son mari avoient executé pour la somme d'un escu, 
et sans amende. 
Samedi, IIJe jour de septembre. 
Cedit jour, pour ce que pluseurs, qui avoient soy 
retrait devers nosseigneurs de France estans du parti 
de monseigneur d'Orleans et avoient esté leurs biens 
donnez et venduz, avoient eu et presenté ceans lettres 
de restitucion, à l'enterinement desquelles pluseurs 
s'estoient opposé, et pour ce qu'il y avoit d'aucuns 
vignes à vendenger, si eussent requiz que par la main 
du Roy et au proufit fussent vendengées et les autres 
choses gouvernées par la main du Roy, ce que eust 
par requeste en escript octroié la Court, à quoy ancores 
se fussent aucuns opposez, la Court au jour d'ui a dit et 
ordonné que ladicte provision tendra et sera faicte de 
gouverner les choses contentieuses, et vendenger et 
faire autres choses neccessaires par la main du Roy, 
jusques à ce que autrement en sera ordonné. 
Venredi, XVJe jour de septembre. 
La Court, veues et oyes les requestes de l'enterinement 
de pluseurs lettres sur la restitution des biens 
de pluseurs miz en la main du Roy à occasion des descors, 
divisions et debas qui des pieça et jusques à ores 
ont esté en ce royaume entre pluseurs du sanc royal 
et pluseurs officiers, vassaulx et subgiez du Roy, a 
ordonné et ordonne que iceulx biens meubles et 
immuebles, esquelx n'a aucun tiers detenteur ou possesseur, 
soient delivrez à ceulx à qui par avant ladicte 
main mise apartenoient, et qui sur ce ont lettres de 
restitution, et sans le prejudice du Roy ou temps avenir 
en autres choses. 
Item, que l'en enterine les lettres de restitution des 
offices donnez à l'occasion dessusdicte. 
Ce jour, maistre J. Le Clerc a renuncié à l'opposition 
qu'avoit faicte à l'enterinement des lettres de 
restitution de l'office de maistre des Requestes de 
maistre Phelippe de Corbye, et a consenti et consent 
l'enterinement d'icelles lettres. 
Samedi, XVIJe jour de septembre. 
Ce jour, a esté ordonné à la requeste de maistre 
Guillaume de Villiers, president en la Chambre des 
Enquestes, que je ne delivre point les amendes au jour 
d'ui pronunciées au receveur, mais soient executées 
par la Court, et l'argent qui en vendra miz devers la 
Court pour paier premierement que à autres les officiers 
de ceste Court. 
Cedit jour, fina Parlement du tout, fors tant qu'il fu 
ordonné que tout ce qui seroit fait decy à mardi prouchain 
inclusive seroit dit fait comme en Parlement et 
vaudroit arrest. 
Mardi, XXe jour de septembre. 
Ce jour, a esté ordonné maistre J. Charreton pour 
aler à Court de Romme porter le roole de Parlement, 
et m'a esté commandé de signer les lettres missives 
à ce neccessaires du jour d'ui, et de faire lettres narratives 
de l'ordonnance de la provision sur les benefices 
que tiennent les cardinaulx, qui sont en povre 
estat, pour quoy sera mandé audit Charreton qu'il 
somme lesdiz cardinaulx de par le Roy et sa Court de 
tenir et maintenir lesdiz benefices en si bon estat et 
convenable et tel comme il appartient, selon les ordonnances, 
et la sommation ainsy faicte, la reporter et 
relater à la Court, afin de y pourveoir comme il 
appartendra. 
Furent leues lettres sur la restitution des offices 
qui par avant le debat des seigneurs du sanc royal les 
avoient. 
Venredi, XXIIJe jour de septembre. 
Ce jour, ont esté presentées en la Chambre unes 
lettres, toutes contraires à unes qui furent lundi derrainement 
passé presentées ceans, leues et enregistrées, 
par lesquelles derrenieres le Roy reçoit à opposition 
ceulx qui avoient esté mis es offices durant la 
guerre des seigneurs du sanc royal, et qui avoient 
bouté hors ceulx qui y estoient par avant, soubz couleur 
de ce que favorisoient contre le Roy la partie du 
duc d'Orleans, et mande le Roy qu'il joyssent 
interim, 
et toutevoie par les lettres de lundi voloit que les 
autres fussent restituez sans quelque opposition. Lesdictes 
lettres veues et considerées, tandem a esté respondu 
à messire Jaques d'Egreville qui content du 
bailliage de Sens contre messire Gasselin du Boiz, et à 
maistre Baude des Bordes qui content d'office de 
notaire, et à autres qui sont serviteurs du duc de 
Bourgoigne, que la chose est grant, et ne siet point le 
Parlement, et si n'y a que un president et la lettre 
s'adresse aux presidens, et faloit attendre qu'il fussent 
assemblez, mais pour ce qu'elle a esté leue, je y ay 
mis : Lecta in Camera, presentibus nonnullis de 
dominis, 
par commendement. 
Lundi, IIJe jour d'octobre. 
Furent en la Tournelle criminelle messire H. de 
Marle et aucuns des seigneurs en petit nombre qui 
ont respondu à messire Jaques d'Aigreville, messire 
Regnault d'Azincourt et autres qui requeroient que, 
par vertu de certeinnes lettres derrainement obtenues 
au proufit de pluseurs qui estoient par vertu de certeinnes 
autres lettres precedens deboutez de pluseurs 
offices qu'avoient obtenu pendent le debat de nosseigneurs 
du sanc royal, fussent receuz à opposition et 
joissance d'iceulx offices, selon la forme d'icelles lettres, 
que les premieres lettres avoient esté enterinées durant 
le Parlement, et les derrainnes, dont se voloient ayder 
lesdiz requerans, avoient esté presentées, finé le Parlement 
et les presidens absens, et pour ce que la chose 
estoit grande et grosse, et n'y avoit que un president 
et tres po des seigneurs, ne povoient de present à 
plain deliberer sur ladicte requeste, mais une autre 
foiz y feroient ce qu'il apartendroit par raison. 
Mardi, XVe jour de novembre. 
Jaques de Bailleul, serviteur soy disans du duc de 
Bourgoigne, est venu dire à la Court de par ledit duc 
que l'en ne procede point contre Olivier de Stannevelle 
ne ses compaignons, jusques à ce que l'en ait autre 
nouvelle. 
Venredi, XVIIJe jour de novembre. 
Ce jour, ont esté presentées à la Court certeinnes 
lettres royaulx par maniere d'ordonnance passées par 
le Roy en son Conseil, où estoient le duc de Guienne, 
le duc de Bourgoigne, le sire de Helly, le prevost de 
Paris et le duc de Guienne, par lesquelles le Roy 
restitue tous offices et maladieres à ceulx qui les 
avoient au temps de la paix faicte à Bourges, combien 
que ceulx qui par avant les descors des seigneurs de 
France eussent esté restituez auxdiz offices, et adnulle 
le Roy tous procès pendens en Parlement ou ailleurs, 
tous arrests, toutes sentences, oppositions, et en entredit 
la cognoiscence à la Court et en retient la cognoiscence 
à son Conseil et pour ce.... 
Samedi, XXVJe jour de novembre. 
Ce jour, a esté monseigneur le Chancellier en la 
Chambre pour eslire IJ consilliers ceans es lieux de 
maistre Estienne des Portes, qui par avant avoit gages 
de clerc, et par vertu de lettres royaulx a requiz 
avoir gages de lay ou lieu de maistre J. de Laigny en 
la Chambre des Enquestes, nagueres trespassé. Et a 
esté par deliberation des Chambres, presens les 
maistres des Requestes, pour la grant priere pluseurs 
fois faicte, tant de la Royne que de monseigneur de 
Guienne, ainsné filz du Roy, etatis de XVJ ans ou 
environ, 
disans que c'estoit la premiere requeste que 
ceans avoit faicte et a eu pour contemplation d'aucuns 
de ses serviteurs, deliberé par la plus grant partie des 
seigneurs desd. Chambres, excedent l'autre partie in 
duobus, que sans faire scrutine, en obtemperant à la 
requeste dudit duc, l'en pranroit maistre Thiebaut de 
Vitri, licencié en droit canon, comme l'en dit, et né 
de Paris. Et ou lieu de maistre J. Charreton, conseiller 
du Roy aux Enquestes de ceans, qui vient en son 
ordre à monter en la Chambre, ou lieu de maistre 
Nycolas Fraillon, fait maistre des Requestes de l'Ostel 
ou lieu maistre Henry de Savoisi, a esté esleu communi 
concordia en la Chambre sans ce retraire à scrutine 
maistre Adam de Cambray, né de Montespereur, ou 
dyocese de Chaalons, licencié in utroque et maistre 
es 
ars, qui par V ans a leu l'ordinaire en Cloz Brunel, 
nonobstant que ledit Fraillon eust resigné au proufit 
de maistre Guillaume Carroble, marié, qui n'a pas esté 
receu, mesme pour ce que le lieu estoit de clerc. 
Mardi, XXIXe jour de novembre. 
Ce jour, sont venus devers la Court messire J. de 
Calleville, chevalier, de par le Roy nostre Sire, et 
Guillaume de Norray, escuier, de par monseigneur le 
Dauphin, dire que la Court cogneust de la cause d'entre 
J. Campion, d'une part, et les habitans de Caen, 
d'autre part, et feist raison et justice aux parties, et 
est à occasion de ce que lesdiz habitans avoient impetré 
lettres par lesquelles le Roy mandoit à la Court 
qu'elle ne cogneust point de ladicte cause et que l'avocoit 
devent lui. 
Samedi, IIJe jour de decembre. 
Ce jour, a esté deliberé que je ne rendisse point les 
lettres qui furent leues juedi derrain ceans sur l'ordonnance 
que l'en dit avoir fait le Roy, que les heritages 
de pluseurs qui s'estoient retrais hors de Paris 
pour leur seurté ou autrement durant le temps seditieux 
qui a esté, et lesquelx avoient esté baillez de par 
le Roy à pluseurs à tiltre d'achat, de recompense, 
acquit ou autrement, leur demourassent, et non à ceulx 
à qui paravant estoient, quousque les gens du Roy les 
eussent veues et debatues. 
Venredi, IXe jour de decembre. 
Ce jour, a esté empeschée la Court à occasion d'un 
procès d'entre maistre J. de Vailly, d'une part, et 
me Henry de Savoisy, à cause de l'office de general sur 
le fait des generaulx sur la Justice, laquelle cause 
voloit le Roy avoir devent lui à la requeste dudit 
Savoisy, et ledit de Vailly au contraire voloit demourer 
ceans ; sur quoy hinc inde estoient empetrées 
lettres contraires, et a escript la Royne et monseigneur 
le Dauphin que la Court en cogneust, et le Roy mandé 
et escript pluseurs foiz qu'il en voloit cognoistre. 
Samedi, Xe jour de decembre. 
Et a esté ancores la Court empeschée de la besoigne 
de Savoisy de quo supra, et non est conclusum. 
Ce jour, Guillaume Valée, huissier de sale, a dit 
à la Court, de par le Roy, qu'il welt que la cause 
de Bertran Campion contre les habitans de Caen 
demeure ceans, et que la Court y face bonne et briefve 
justice. 
Mercredi, XIIIJe jour de decembre. 
Sur ce que les habitans de Caen avoient presenté 
lettres à la Court pour renvoier certeinne cause ceans 
introduite entre lesdiz habitans, d'une part, et Bertran 
Campion, d'autre part, pour occasion d'une certeinne 
hale extant à Caen, que ledit Campion maintient, 
avecques une place ou lesdiz habitans avoient fait 
asseoir une croix, à lui apartenir, et eust empetré 
lettres au contraire ledit Campion que la Court 
cogneust de ladicte cause, et y eust eu divers mandemens 
tant de bouche que par lettres patentes, finablement, 
après ce que les presidens ont adverti le Roy 
des ordonnances royaulx contre telx lettres et mandemens, 
le Roy a mandé et envoié lettres patentes par 
IJ foiz, par lesquelles welt avoir la cognoiscence de 
ladicte cause en son Conseil, et pour ce, veues icelles 
lettres, les ordonnances, et tout consideré, la Court a 
dit aux parties qu'elle ne cognoistra point de ladicte 
cause, si feront ajourner l'une l'autre partie, se bon 
leur semble, par devent le Roy. 
Jeudi, XXIJe jour de decembre. 
Sur ce que la Court avoit appoinctié en la cause 
d'entre maistre Mahiu Cauforrier, d'une part, et le 
bailli et maieur et eschevins d'Amiens, d'autre part, 
que ledit Mahiu seroit visité par les prieur et maistres 
de S. Ladre, à savoir s'il estoit infect de lepre, ou 
non, veu la relation de Robert Chaurre et veue la 
lettre desdis de S. Ladre. 
Samedi, XXIIIJe jour de decembre. 
Sur certeinne requeste baillée par Phelippe de 
Gamaches, religieux de S. Deniz, prisonnier en la 
Conciergerie, et soy disant apelant de l'abbé dudit 
S. Deniz, tout veu, appoincté que la Court met l'appellation 
au neant, sans amende, et s'en ira ledit Phelippe 
en son cloistre dudit S. Deniz. Factum in Castelleto et dictum hodie. 
1413 
Mardi, IIJe jour de janvier. 
Messire Guy d'Autré, chevalier, requiert l'enterinement 
de certeinnes lettres de don d'office de senechal 
de Rouergue. 
Messire Raoul de Loire dit au contraire que ledit 
office lui appartient, dont ne doit point estre debouté, 
considerées les ordonnances royaulx, puis qu'il a bien 
servi le Roy et loyaument, et s'oppose et requiert estre 
oy. Guy replique du contenu desdictes lettres. Appoinctié 
au Conseil à demain. 
Mercredi, IIIJe jour de janvier. 
Cedit jour au matin, sont venu au Conseil le Borgne 
de la Heuze et le bailly de S. Pierre le Moustier de 
par le Roy, et ont dit que le Roy saluoit la Court et 
leur mandoit qu'il voloit pour certeinnes causes qui 
le mouvoit, et par especial pour doubte que l'en 
a que messire Raoul de Loire ne se tourne contre le 
Roy ou païz de Rouergue qui est dangereux de present, 
et lequel est seneschal de Rouergue, dont welt 
qu'il soit deschargié, et le... messire Guy d'Autré 
soit receu à faire le serment ceans audit office. 
Ce jour, le duc de Bourgongne a fait prier de par 
lui par messire Gauchier de Ruppes à la Court qu'elle 
receust messire Guy d'Autré, chevalier, en seneschal 
de Rouergue, ou lieu de messire Raoul de Loire, que 
le Roy pour les causes cy dessus touchées en a deschargié, 
et ce m'a esté commendé d'enregistrer. 
Jeudi, Ve jour de janvier. 
En present est venu au giron de la Court messire 
André de Vaillins, chevalier, qui a rapporté de par 
messire Renier Pot, gouverneur du Dauphiné, à la 
Court, que messire Raoul de Loire, chevalier, seneschal 
de Rouergue, a bien servi le Roy avec le sire de 
S. George en Guienne, et n'y a point veu de faute. 
Mardi, Xe jour de janvier. 
Messire Guy d'Autré, ut aliàs, requiert estre 
receu 
à office de seneschal de Rouergue. 
Messire Raoul de Loire, chevalier, dit au contraire 
que aliàs s'est opposé et oppose, et ancores wolt 
hier 
le Roy que l'en ly feist ceans raison et justice, et si a 
lettre à la Chancellerie d'estre receu à opposition et 
que justice lui soit ceans faicte, si supplie la Court ly 
face justice et weille delaier jusques à mercredi prouchain, 
et interim le Roy envoiera dire sa volenté, et 
apportera ses lettres. 
Cedit jour, le Borgne po avant ceste requeste a dit 
à la Court de par le Roy que pour certeinnes causes le 
Roy welt que ledit d'Autré soit receu et face le serment 
acoustumé, et ne welt point que Loire y demeure. 
Appoinctié que ledit d'Autré sera receu, attenduz les 
mandemens du Roy reiteratifs. Si a fait le serment 
acoustumé ledit d'Autré. 
Venredi, XVIJe jour de fevrier. 
Cedit jour, l'Université de Paris, le Prevost des 
Marchans et les eschevins de Paris en grant compaignie 
sont venus en la Court, et, appellés toutes les 
Chambres de ceans, ont proposé par un maistre en 
theologie que, pour ce que le Roy a trop grant nombre 
de conseillers et de trop insuffisans, et aussy que les 
finances de ce royaume ont esté ou temps passé levées 
en moult grant quantité et despendues moult excessivement, 
à quoy est necessité de remedier, et pour 
ce se soient miz ensemble d'un commun accort et 
comme par la voix du Saint Esperit lad. Université et 
aussy la ville de Paris, si ont requiz que la Court 
s'adjoigne avec eulx à faire ladicte poursuite et qu'elle 
depute aucuns des Chambres de ceans pour estre 
avec eulx à faire ladicte poursuite, et en oultre ont 
defendu, sub pena perjurii, à ceulx qui sont leurs 
jurez 
que ladicte poursuite n'empeschent en aucune maniere. 
Et sur lesdis excès et faultes ont baillié et presenté à 
la Court certains articles. Sur laquelle requeste, quant 
au premier point, a la Court respondu en les louant 
et recommandant de leur bonne affection, volenté et 
propos, et qu'elle averoit moult grant plaisir que bon 
remede fust mis auxdis defaux. Mais attendu l'estat de 
la Court dessusdicte, qui est souverainne et capital et 
representans le Roy sans moien, et tenue de faire 
justice, se requise estoit, ne se povoit adjoindre ne 
faire partie, mais, en tout ce qu'elle pourroit aider et 
conforter à la besoigne dessusdicte, estoit tousjours 
preste. Et quant au secont point, estoit preste, toutes 
et quantes fois qu'il plairoit au Roy ou à son Conseil 
de mander ou ordonner aucuns de ceans telx et en tel 
nombre que voudroit, de les envoier et bailler pour 
faire avecques lesdis requerans du miex que pourroient. 
Et quant au tiers point la Court estoit seure 
que les jurez de l'Université se garderoient bien de 
faire chose qui à faire ne fust. 
Cedit jour, survint monseigneur le Chancellier ceans 
pour eslire un procureur du Roy general ou lieu du 
maistre Deniz de Maurroy, procureur general, qui 
puiz IIJ ou IIIJ jours estoit alé de vie à trespas. Et fu 
commencée l'election par scrutine en la Tournelle 
criminelle, tenens icellui scrutine ledit Chancellier et 
les presidens, mais survint maistre Estienne Lombart, 
notaire du Roy, qui dist auxdiz Chancellier et presidens 
de par le duc de Bourgoigne que hier avoit esté 
ordonné au Conseil, present monseigneur le Dauphin, 
que l'on esliroit oudit office au Grant Conseil, appellez 
aucuns de ceans, et que l'en seurseist. Et pour ce le 
Chancellier ne volt proceder oultre, mais furent ordonnez 
maistre J. du Drac, president, J. Juvenel, advocat 
du Roy, et sire Micheau de Laillier, maistre en la 
Chambre des Comptes, et moy pour aler au Dauphin 
et au duc de Bourgoigne dessusdis, et incontinent y 
alames. Et proposé devent ledit monseigneur le Dauphin 
la teneur des ordonnances royaulx de faire election 
en Parlement des offices de ceans principaulx, 
et la necessité dudit office de procureur general, et le 
peril qui estoit en la vacation et la notice qu'avoit la 
Court trop plus grant que nulz autres de ceulx qui 
estoient utiles ou inutiles audit office, et ce que dit est 
cy dessus, respondi que de ce que ledit Lombart avoit 
respondu rien ne savoit, mais voloit que l'en procedast 
à election, et que c'estoit mau fait d'avoir deferé 
ne differé à ladicte election pour le rapport dudit 
Lombart. Ce fait, alasmes à l'ostel dudit duc, et exposé 
ce que dessus, après po de paroles, plut audit duc 
que l'en procedast en la Court à ladicte election, 
mais il voloit bien que l'en rapportast au Conceil ce 
qu'averoit esté fait en ladicte election. Et comme 
apparoit, ce empeschement avoit fait aucuns de la 
ville de Paris qui voloient, à l'instance de maistre J. 
Rapiout, advocat ceans assez nouvel et né de Paris, 
comme l'en disoit, que ledit Rapiout fust procureur 
du Roy general. 
Samedi, XVIIJe jour de fevrier. 
Cedit jour, vint le Chancellier en la Court, et appellées 
toutes les Chambres, tant de Parlement que des 
Comptes et du Tresor, fu vaqué au scrutine de l'election 
de procureur du Roy, et nundum conclusum. 
Mercredi, XXIJe jour de fevrier. 
Ce jour, le filz du sire de Boissay, chambellant de 
monseigneur le Dauphin, a dit à la Court de par ledit 
seigneur qu'elle face raison et justice en la cause 
introduite entre messire Anguerran de Marcoignet, 
d'une part, et sa partie adverse nommée de Brimeux, 
pour cause du bailliage de Meleun, nonobstant quelxconques 
autres mandemens. 
Samedi, XXVe jour de fevrier. 
Sur ce que ja pieça Charles de Creseques et Guillaume 
de Dampmart, dit Brunet, chevaliers, baillerent 
devers la Court une cedule d'accort fait entre 
eulx sur certeinnes fraudes et malices commises par 
ledit Charles et les siens ou prejudice dudit Brunet, 
laquelle cedule veue, le procureur du Roy la debati et 
conclut à amende contre ledit Charles, finablement la 
Court a receu ledit accort en condempnant ledit 
Charles pour amende envers le Roy en IJc livres 
tournois. 
Lundi, XXVJe jour de fevrier. 
A esté par les seigneurs de la Grant Chambre, estans 
en nombre de XV ou XVJ, declaré au Conseil que les 
enfans issus du costé des nepveuz ou frere du cardinal 
de Beauvaiz et leurs parens de par la femme dudit 
frere estoient comprins par les status du college de 
Dormans pour avoir les bourses dudit college, pour 
la doubte qui estoit oudit cas contre J. de Cougy. 
Mercredi, premier jour de mars. 
Cedit jour, a esté dit que maistre J. du Drac, president 
in quarto loco, estoit hier trespassé à Espineuil 
pres S. Deniz. 
Venredi, IIJe jour de mars. 
Oudart Le Compasseur, procureur d'Antoinne des 
Essars, escuier, s'oppose que aucun ne soit institué en 
l'office de concierge du Palaiz, ipso inaudito. 
Samedi, IIIJe jour de mars. 
Ce jour, a esté parfaicte l'election per viam 
scrutinii 
de l'office de procureur du Roy general, presens les 
chancelliers, les presidens et moy en la Tournelle criminelle, 
et a esté esleu par plus de voix maistre 
J. Haguenin, advocat ceans, et ay reportée l'election 
à monseigneur le Dauphin, pour ce que le Roy estoit 
malade de sa maladie acoustumée, et m'a commendé 
ledit seigneur que je lui feisse sa lettre. 
Lundi, VJe jour de mars. 
Maistre N. Fraillon, soy disant maistre des 
Requestes de l'Ostel, s'oppose que nul ne soit receu 
en son office, ipso inaudito. 
Venredi, XVIJe jour de mars. 
Ce jour, a esté faicte l'election de president ou lieu 
de maistre J. du Drac, nagueres trespassé, et a esté 
par devant messeigneurs le Chancellier et H. de Marle, 
premier president, par voie de scrutine fait en la 
Tournelle criminelle, moy present, esleu par le plus 
de voix.... 
Lundi, XXe jour de mars. 
Maistre Hebert Camus, procureur de monseigneur 
d'Orleans, ou nom qu'il procede, a appellé et appelle 
de certain exploit fait contre lui par l'auctorité de 
messire J. de Bournonville, chevalier, soy disant commissaire 
en ceste partie ou autrement, qui a fait 
abatre le pont leviz de son chastel de Suessons, fait 
perser, demolir et abatre partie des murs d'icellui 
chastel, fait boucher, murer et estouper certeinne 
poterne que ledit duc et ses predecesseurs, contes de 
Suessons, ont acoustumé d'avoir et tenir oudit chastel 
sur la riviere d'Esne, de tout temps, et autres pluseurs 
exploiz, tors, griefs, excès, abus et entreprises 
à declairer plus à plain en temps et en lieu. Et 
a requis ledit procureur ce estre enregistré assez 
secretement pour les perilz, car il dit que lesdiz 
exploiz sont faiz au pourchas, requeste ou instance des 
bourgoiz, manans et habitans de Suessons ou d'aucuns 
particuliers, et comme de nouvel iceulx excès venus 
à sa cognoiscence. 
Lundi, IIJe jour d'avril. 
J. de Gaillon, sergent d'armes, a ce jour dit à la 
Court que le Roy welt que justice soit faicte au procureur 
du Roy et Amé de Bleterens à l'encontre de 
Humbert de S. Amourt, qui welt avoir l'office dudit 
Bleterens. 
Mardi, XJe jour d'avril. 
L'Université de Paris s'est opposée et oppose à ce 
que Anthoinne Alemant, prisonnier ou Chastellet, ne 
soit delivré jusques à ce qu'il ait miz reaument et de 
fait en main seure les bulles que l'en dit qu'il a apartenens 
à maistre J. de Varten, abbé de S. Eloy de 
Noion, car combien qu'il eust paié le vacant à Romme 
in propria tel qu'il apartenoit, neantmoins ledit 
Anthoinne ne lui welt expedier ses bulles s'il ne baille 
IIIJ mil francs et plus audit Anthoinne, et ancores dit 
l'en que ledit Anthoinne a bulles à part au proufit 
d'autre pour le faire abbé, ou cas que Varten, qui 
avoit esté esleu, ne baillera ladicte somme. 
Venredi, XXVIIJe jour d'avril. 
Cedit jour, depuis tierce jusques à vespres, se sont 
assemblez, au mandement, comme l'en dit, des eschevins 
et quaterniers de Paris, grant nombre de gens 
d'armes des habitans de Paris, et sont alez en la rue 
Saint Anthoinne et se sont tenus et rangez depuiz le 
chastel de S. Anthoinne jusques outre Saincte Katerine, 
attendans response de monseigneur le Dauphin 
à ce que requeroient les eschevins, c'est assavoir, messire 
Pierre des Essars, chevalier, nagueres prevost de 
Paris et souverain gouverneur des finances de ce 
royaume, et qui devant tous autres avoit eu auctorité 
es guerres et besoignes des descors et debas qui puiz 
IJ ou IIJ ans ont esté en ce royaume, et pluseurs autres 
de l'ostel monseigneur le Dauphin. Et tant a esté fait 
que ledit des Essars, qui s'estoit retrait oudit chastel 
de S. Antoinne pour sa seurté à eschever fureur de 
pueple, est demouré prisonnier oudit chastel, comme 
l'en dit. Puiz ont prins en la chambre et hostel dudit 
Dauphin iceulx eschevins et pluseurs des bouchers de 
Paris, comme l'en dit, le duc de Bar, cousin germain 
du Roy, du roy Loiz, du duc de Bourgoigne et de ses 
freres, nepveu du duc de Berry et frere de la royne 
d'Arragon, maistre J. de Vailly, chancellier dudit 
Dauphin, messire Jaques de la Riviere, frere du conte 
de Dampmartin, Anguerran de Marcoignet, les enfans 
du seigneur de Boissay, le filx du seigneur de Ramboillet, 
chevaliers, et pluseurs autres, et environ 
V ou VJ heures au soir furent menez par le duc de 
Bourgoigne et lesdiz eschevins et pluseurs autres de 
Paris en l'ostel dudit duc de Bourgoigne, dit d'Artoiz, 
comme prisonniers, et en les menant furent tuez en la 
rue S. Antoinne desdiz de Paris le canonnier du Dauphin 
et l'un des serviteurs du duc d'Orliens, comme 
l'en disoit. 
Jeudi, XJe jour de may. 
Cedit jour, ont esté requiz à estre arresté et prins 
pluseurs nommez en un roole presenté au Conseil du 
Roy, comme l'en dit, par le Prevost des Marchans et 
eschevins de Paris, entre lesquelx sont nommez 
maistre J. d'Arçonval, confesseur de monseigneur le 
Dauphin, le seigneur de Boissay, le seigneur de Ramboillet, 
le maistre de la Chambre aux deniers du Roy, 
l'argentier du Roy, le tresorier de la Royne, pluseurs 
notaires et secretaires du Roy, pluseurs autres 
gentilzhommes, officiers et bourgoiz de Paris jusques 
au nombre de..., et à occasion de ce incontinent 
furent closes toutes les portes de Paris et tenues closes 
sans issir ne entrer, si non par congié. 
Samedi, XIIJe jour de may. 
Cedit jour, la Court, oye la requeste et relation du 
procureur general du Roy, et veues certeinnes informations 
sur l'estat de maistre J. Cosson, substitut du 
procureur dessusdit à Provins, et de Simon Dolesy, 
coadjuteur dudit Cosson, et aussy de maistre J. Le 
Fevre, esleu oudit office audit lieu de Provins, la Court 
a ordonné que ledit Fevre soit miz et institué oudit 
office de substitut, et ly baille ledit procureur sa 
substitution, deboutez lesdiz Cosson et Dolesy, et pour 
ce que ledit Cosson est povre et vieil, ledit procureur 
general a procuré et fait octroier et commander 
lettres de don de C frans que poursuira ledit Cosson. 
Mardi, XVJe jour de may. 
Sur ce que les generaulx reformateurs ordonnez en 
ce royaume avoient requiz à la Court que aucuns de 
la bonne ville de Paris leur avoient requiz provision 
de remede sur ce que à Romme celx qui voloient estre 
promeuz à prelatures et dignitez et avoir benefices 
transportoient innumerables pecunes et finances, et 
exigeoient les gens du Pape si grans finances, tant 
pour les vacans que autrement, et telement que l'en 
disoit que ceulx qui plus povoient finer de finance 
avoient plus grant esperance d'estre promeuz ; et en 
especial derriennement, puiz demi an, à occasion de 
l'eveschié de Beauvaiz vacant, avoient esté levez et 
miz hors de ce royaume plus de XXX ou XL mil escus ; 
et ainsy d'autres benefices, selon leur qualité, en la 
grant depauperation de ce royaume et esclande de 
Saincte Eglise, que la Court voulsist sur ce adviser et 
leur dire leur adviz. La Court, appellées les Chambres 
et lesdiz reformateurs, a deliberé qu'il est bon d'attendre 
les messages que le Roy avoit envoié à Romme 
pour ladicte cause, et qui retournoient et estoient en 
chemin, mais interim lesdiz reformateurs se pourroient 
assembler pour adviser sur ledit remede, et la 
Court leur envoieroit des seigneurs de ceans telx et en 
tel nombre qu'il voudront, et aussy pourront appeller 
autres telx que voudront, et lesdiz messages 
retournez, s'ilz rapportent selon l'entention du Roy, 
bien, sinon l'en poursuira le remede qui sera advisé, 
se bon semble. 
Lundi, XXIJe jour de may. 
Cedit jour, les Prevost des Marchans et eschevins 
de Paris et pluseurs autres bourgois et habitans de 
Paris, en grant nombre armez, et avecques eulx messire 
Helion de Jacleville, chevalier, capitaine depuiz 
un peu de Paris, ont esté à Saint Pol devers le Roy et 
monseigneur le Dauphin, presens messeigneurs les 
ducs de Berry, oncle, et de Bourgoigne, cousin germain 
du Roy, et après une collation faicte par maistre 
Eustace de Pavilly, maistre en theologie, de l'ordre de 
Nostre Dame du Carme, tendans afin d'oster les bons 
des mauvaiz, et narrez les grans inconveniens qui 
ont esté dès long temps en ce royaume, ont requiz 
que l'en leur baillast pluseurs seigneurs et dames et 
autres serviteurs, tant de l'ostel du Roy que de la 
Royne, et aussy de mondit seigneur le Dauphin, et 
ont persisté longuement, comme m'a esté relaté, en 
ceste instance et requeste, comme depuiz XJ ou 
XIJ heures jusques à IIJ heures après midi, et tant qu'il 
ont priz et mené pluseurs prisonniers au Louvre ; 
c'est assavoir, messire Loiz, duc de Baviere, frere de 
la Royne, lequel devoit demain espouser la suer du 
conte d'Alençon, vefve de messire Pierre de Navarre, 
qui estoit frere du Roy de Navarre, cousins germains 
du Roy, et en la Conciergerie de ce Palaiz messire 
Regnault d'Angennes, chambellant de mondit seigneur 
le Dauphin, et son gouverneur dès passé a V ou VJ ans, 
messire Charles de Villiers, chevalier, maistre d'ostel 
de la Royne, messire J. de Nyelles, chevalier et chancellier 
dudit Dauphin et de la Royne, et qui avoit eu 
grant auctorité es cours desdis seigneurs puiz IIIJ ans, 
et qui de homme et estat de practique et de conseiller 
dudit duc de Bourgoigne estoit venu auxdis estas, 
J. de Nantoillet et pluseurs autres. Et aussy en icelle 
Conciergerie avoient esté amenées prisonnieres la 
dame de Montauban, nommée Bonne d'Armignac, 
cousine de la Royne et sa chancelliere, et femme du 
seigneur de Montauban, la dame de Chasteaulx, la 
dame de Noviant, la dame du Quesnoy, la dame 
d'Avelne, Ysabel des Barres et pluseurs autres femmes 
de l'ostel de la Royne et de madame la Dauphine, 
comme l'en dit. 
Venredi, XXVJe jour de may. 
Cedit jour, le Roy nostre Sire en sa personne, presens 
messeigneurs le Dauphin, les ducs de Berry et de 
Bourgoigne, le conte de Charroloiz, le conte de Saint 
Pol, connestable de France, les arcevesque de Bourges, 
l'evesque de Tournay, l'evesque d'Agde et pluseurs 
chevaliers, l'Université de Paris, les Prevost des Marchans 
et eschevins et pluseurs bourgoiz de Paris, a 
tenu son lit de justice ceans, et ont esté leues parties 
de certeinnes ordonnances faictes et advisées par 
certains commissaires deputez de par le Roy sur la 
reformation du bien et proufit du Roy et des seigneurs, 
du bien publique de tout le royaume. Et, 
pour ce que le Roy est tart venu, s'est levée la Court 
environ une heure après midi. 
Samedi, XXVIJe jour de may. 
Tant à matin que après disner tint le Roy nostre 
Sire, presens les nommez ou jour precedent, son lit 
de justice, et furent leues et parleues les ordonnances 
dont dessus est faicte mention. Et ce fait, requist 
l'Université par un des maistres que ledit seigneur les 
approuvast et confermast, et que les seigneurs presens 
les jurassent à garder, et fussent de ce multipliquées 
lettres contenens icelles pour les envoier et 
mettre en divers lieux, et que le Roy octroyast 
audience à mardi prouchain à l'Université pour oïr ce 
que voudroit dire et proposer consequament à ce que 
dit est, ce que octroya le Roy, et jurerent les seigneurs 
et autres assistens lesdictes ordonnances, en crierent 
in signum leticie : Noe. 
Samedi, premier jour de juillet. 
Cedit jour, à environ XIJ heures à midi, messire 
Pierre des Essars, chevalier, nagueres prevost de 
Paris, souverain maistre des finances du Roy nostre 
Sire, et souverain maistre des Eaues et Forests, et 
grant bouteillier de France, et qui puiz IIJ ans en ça 
avoit eu la plus grant auctorité devers le Roy nostre 
Sire, messeigneurs le Dauphin et le duc de Bourgoigne 
et la bonne ville de Paris, es armées faictes 
pour cause des descors d'entre nos seigneurs de 
France, a esté mené depuiz le Palaiz royal, où il avoit 
esté prisonnier par aucun temps mesme puiz environ 
le paquerel jusques à present en la grosse tour, sur 
une cloye atachée à la queue d'une cherrette jusques 
devant l'ostel de la Coquille en la grant rue S. Deniz, 
et de là miz en ladicte charrette et mené es Hales de 
Paris en grant compaignie, tant de cheval que de 
piet, et es dictes Hales a esté decapité par la sentence 
ou condempnation de certeins commissaires ordonnez 
et deputez à cognoistre dudit des Essars et d'autres 
qui avoient esté prins avecques lui à Paris. 
Mercredi, XIJe jour de juillet. 
Ce jour, a esté ordonné par la Court que l'en 
enterra de cy en avant pour plaider ou siege à 
VJ heures au matin, et se levera la Court à IX heures 
pour les trés excessives chaleurs qui sont et plus 
grans que l'en ne vit onques maiz. 
Jeudi, XIIJe jour de juillet. 
Furent les IIJ Chambres ceans assemblées pour 
conseiller sur une cedule ou roole articulé qui a esté 
envoié cedit jour à la Court par monseigneur le Chancellier, 
dont la teneur s'ensuit : 
C'est, en effect, le rapport fait par les ambaxadeurs du Roy 
envoyez à Yvry devers les messages du roy de Sicile, de messeigneurs 
de Berry, de Bourgoigne, d'Orleans et d'Alençon, et 
depuiz envoyez à Vernueil devers ledit roy de Sicile, lesdis 
seigneurs 
d'Orleans et d'Alençon et aussi devers le duc de Bourbon. 
Premierement, audit lieu d'Yvry trouverent les messaiges des 
cinq seigneurs dessusdis, de Sicile, de Berry, de Bourgoigne, 
d'Orleans et d'Alençon ; après ce qu'ilz leur eurent exposé ce 
dont ilz estoient chargiez de par le Roy en trés bonne disposition 
d'entendre et eulx employer au bien du Roy et de son 
royaume, et en la bonne amour et union desdis seigneurs qui 
audit lieu les avoient envoyez. 
Item, après ce les messaiges desdis de Sicile, d'Orleans et 
d'Alençon requirent ausdis ambaxadeurs du Roy et messaiges 
de messeigneurs de Berry et de Bourgoigne que, pour le bien de 
la matiere pour laquelle ilz se assembloient, ilz alassent jusques 
à Vernueil devers lesdis seigneurs qui y sont, laquelle chose ilz 
ne vouldrent pas fere sans le congié du Roy et de nosdis seigneurs 
de Berry et de Bourgoigne, devers lesquelz ilz envoyerent 
pour ceste cause. 
Item, ce pendant parlerent ensemble lesdis ambaxadeurs du 
Roy et messaiges desdis seigneurs d'un costé et d'autre et apparceurent 
lesdis ambaxadeurs que les seigneurs estans à Vernueil 
se plaignoient de ce que le traictié d'Aucerre n'estoit accompli, 
par especial en tant que touche la delivrance des chasteaulx de 
Coucy, de Pierrefons et Galardon, et d'autres choses. 
Item, se plaignoient d'aucuns mandemens donnez par le Roy, 
par l'un desquelz ilz disoient que on defendoit à tous que aucun 
ne se armast, se n'estoit en la compaignie de mesdis seigneurs 
de Berry et de Bourgoigne, et par l'autre pluseurs baillifs de ce 
royaume se efforçoient de debouter pluseurs capitaines de leurs 
offices, et y mettre des nouveaulx, et aussi de debouter pluseurs 
chevaliers et escuiers de leurs forteresses et mettre autres à la 
garde d'icelles. Et avecques ce se plaignoient des manieres que 
on tient au regart de monseigneur de Bar qui est si prouchain 
du Roy que chascun scet. Toutesfois lesdis messaiges desdis 
seigneurs estans à Vernueil dirent que de toutes ces choses 
iceulx seigneurs leurs maistres ne tenoient pas grant compte, 
car de legier on pourroit estre appoinctié, mais il y avoit aucunes 
autres choses dont lesdis seigneurs se douloient, et lesquelles 
leur seroient dites par lesdis seigneurs, se ilz aloient à Vernueil. 
Item, que pendant ce lesdis ambaxadeurs du Roy et aussi les 
messaiges de mesdis seigneurs de Berry et de Bourgoigne 
eurent lettres par lesquelles leur estoit mandé qu'ilz alassent à 
Vernueil devers lesdis seigneurs estans illec, lesquelx incontinent 
y alerent et se trahirent par devers iceulx seigneurs qui 
leur dirent en effect comment en la ville de Paris, depuis aucun 
temps en ça, avoient esté et encores estoient tenues aucunes 
manieres qui fouloient et bleçoient l'auctorité et puissance 
du Roy 
et de sa justice, par laquelle ce royaume qui est le plus noble des 
autres a esté gouverné ou temps passé. Et aussi leur dirent que 
le Roy, la Royne et monseigneur de Guyenne n'estoient pas en 
leur franchise et liberté, qui leur sembloit chose bien estrange. 
Et en oultre leur dirent en eulx complaignant qu'ilz ne povoient 
veoir le Roy, leur seigneur souverain, la Royne, ne monseigneur 
de Guienne, ne converser avecques eulx, ne aucuns de 
leurs gens, ne osoient venir devers eulx, qui leur estoit bien 
grief, car c'estoit le plus grant desir qu'ilz eussent que de veoir 
le Roy leur seigneur en bonne prosperité. Parlerent aussi de 
certaines lettres qu'ilz dient avoir esté escriptes de par 
le Prevost 
des Marchans et eschevins de la ville de Paris par tout ce 
royaume ou la plus grant partie, par lesquelles lettres ilz 
requeroient 
que l'en feist comme ilz avoient fait, dont ilz disoient 
que grant inconvenient feust avenu en leurs pays et es pays 
voisins, se ilz n'y eussent remedié, mais ilz y avoient pourveu 
telement que aucun inconvenient n'en estoit avenu ne avendroit, 
et dirent que ces choses ilz ne povoient souffrir et avoient 
entention 
d'y pourveoir. 
Item, que pour appaisier toutes choses fut parlé de l'assemblée 
de nosseigneurs, tant d'une partie comme d'autre, et mesmement 
que le roy de Sicile seul se assemblast premierement 
devers nosdis seigneurs de Berry et de Bourgoigne, et fut parlé 
des lieux ou lesdis seigneurs se trairoient ; c'est assavoir, les 
seigneurs qui sont à Vernueil se trairoient à Vernon qui seroit 
mis en la main du roy de Sicile par bonne seureté de le rendre 
l'assemblée passée, et mesdis seigneurs de Berry et de Bourgoigne 
se trairoient à Mante et lors adviseroient place moyenne 
pour eulx assembler, et s'il sembloit expedient, que le roy de 
Sicile seul assemblast premierement devers nosdis seigneurs 
audit lieu de Mante, l'en a assez senti que par ce ne demourra 
pas si grant bien. 
Item, après fut parlé sur quoy se feroit l'assemblée desdis 
seigneurs et quel bien s'en ensuivroit. Et fut dit premierement 
que l'amour et union qui doit estre entre nosdis seigneurs d'une 
part et d'autre seroit là fermée et fortifiée par seremens, par 
lettres et par toutes autres meilleurs manieres que fere se 
pourroit. 
Item, et adviseroient et conclurroient manieres pour fere widier 
de ce royaume les gens de compaigne qui y font tant de 
maulx, fust par force, par puissance ou par autre maniere. 
Item, adviseroient que ce que reste à accomplir du traictié 
d'Aucerre, tant de l'un costé comme de l'autre, seroit accompli 
par bonne maniere, et telement que chascun d'eulx en seroit 
content. 
Item, adviseroient manieres par lesquelles chascun demourra 
paisible et en bonne seurté pour le temps avenir de toutes 
choses 
avenues, et dont lesdis seigneurs se deulent, tant de l'un costé 
comme d'autre, et mesmement ceulx de ladicte ville de Paris, 
sans ce que aucun jamais en puist estre poursui, empeschié ne 
dommagié en quelque maniere que ce soit. 
Item, adviseroient maniere par laquelle tous nosdis seigneurs 
pourroient seurement venir ensemble devers le Roy pour le 
veoir et visiter, ainsi qu'il appartient, et confermer les choses 
qu'ilz auroient traictées et advisées ensemble. 
Et semble ausdis ambaxadeurs du Roy, par ce qu'ilz ont peu 
sentir et appercevoir que lesdis seigneurs estans à Vernueil et 
ceulx de leur conseil ont grant desir que toutes choses s'appaisent 
amiablement par l'assemblée et par les manieres dessus 
touchées, et se ainsi ne se fait sans grant delay, s'entent assez 
par aucuns que lesdis seigneurs sont disposez d'eulx mettre sus 
à grant puissance et de faire guerre de feu et de sang et la plus 
dure qu'ilz pourront, soubz umbre seulement de soustenir l'auctorité 
et puissance du Roy, et de le mettre et aussi monseigneur 
de Guyenne en franchise et liberté et contre ceulx de Paris, sans 
vouloir susciter ne mettre avant, comme on peut sentir par leurs 
paroles, quelconque querelle du temps passé. Et ont lesdis seigneurs 
de par delà bien esperance d'avoir en ce cas, qui tant 
touche la seignourie et liberté du Roy, si comme ilz dient, trés 
grant suite, confort et aide de pluseurs, tant nobles comme 
autres, et tant de ce royaume, comme estrangers. 
Si soit sur ces choses advisié pour conseillier au Roy ce qui 
sera expediant et prouffitable au bien de lui et de son royaume. 
Sur quoy la Court conseille au Roy qu'il die auxdis 
de Berry et de Bourgoigne que, pour le bien du 
royaume, leur plaise eulx assembler avecques lesdis 
seigneurs de par delà, et de ce leur supplie icelle Court. 
Jeudi, XXVIJe jour de juillet. 
La Court vaque pour les processions de la Saincte 
Chappelle à S. Magloire, où la Court a esté pour la 
paix, pour laquelle traiter sont à Pontoise messeigneurs 
de Berry et de Bourgoigne et la ville de Paris. 
Et mes autres seigneurs les roy de Sicile, le duc d'Orleans, 
le conte d'Alençon et autres sont à Vernon, 
comme l'en dit. 
Mercredi, IJe jour d'aoust. 
Cedit jour, furent les IIJ Chambres de Parlement 
assemblées pour conseiller sur certeinne cedule articulée 
contenent certeinnes choses que offrent pour 
venir à paix les seigneurs du sanc royal, c'est assavoir, 
les roy Loiz de Sicile, ducs de Bourbon, d'Orleans, le 
conte d'Alençon et autres, pour lesquelles choses 
offrir ont envoié, comme l'en dit, leurs ambaxeurs 
especiaulx, ayans à ce puissance suffisant, à Pontoise 
devers les ducs de Berry et de Bourgoigne, et pluseurs 
des bourgois de Paris et du Conseil du Roy, qui 
là estoient pour le Roy alez pour tractier de ladicte 
paix ; lesdis roy Loiz, Orleans et autres ou pluseurs 
d'eulx estans à Vernon sur Seinne. Et dit l'en que, 
venredi derrienement passé, audit Pontoise fu proposé 
de par lesdis seigneurs de Sicile, de Bourbon et 
autres ce qui s'ensuit, puiz fu offert le contenu en la 
cedule qui s'ensuit après. Lesquelles choses rapportées 
par deça au Roy en son Conseil, a esté envoiée 
ladicte cedule avec ledit propos ceans, et autant de 
ladicte cedule, tant en l'Université que en chapitre de 
Paris, à la Chambre des Comptes et au Prevost des 
Marchans, et depuiz autant d'icelle cedule en a esté 
communiqué, comme l'en dit, par les quartiers de 
Paris, pour sur ce dire leur adviz et le reporter au 
Roy ou à son Conseil.... 
Sur laquelle cedule a esté dit et advisé par ladicte 
Court qu'elle est bonne, saincte et juste et necessaire, 
et doit l'en conseiller au Roy qu'il la reçoive. 
Jeudi, IIJe jour d'aoust. 
Cedit jour, n'a pas esté plaidié, mais conseillié sur 
ce que, combien que l'en eust ordonné au Conseil, 
comme l'en dit, que au jour d'ui l'en feist la response 
sur la cedule, dont mention est faicte du IJe de ce 
moiz, par ceulx à qui avoit esté baillée ladicte cedule, 
pour sur ce que dit est respondre au Roy, neantmoins 
aucuns avoient fait devers le Roy tant que ceans 
avoit esté mandé, et en l'Université, et ailleurs, que 
la journée estoit proroguée jusques à samedi prouchain 
pour faire ladicte response, ou tres grant peril 
du tractié de la paix dessusdicte estre rompu, car les 
ambaxateurs desdis seigneurs de par delà attendoient 
la responce à Beaumont, et estoient Angloiz et Frison 
et en grant nombre gens de compaigne environ la 
riviere de Loire, et par deça icelle riviere du costé 
des autres, comme l'en dit, pour quoy a esté conseillié 
se l'en delairoit ou non. Si a esté conseillié et dit que 
l'en ne delayra point oultre ce jour, mais demain ira 
la Court avec L'Université, se elle y welt aler, ou sens 
elle, se elle n'y welt aler, requerir que l'en oye les 
responses sur ladicte cedule et l'adviz de ceulx qui de 
ce estoient chargiez, attendu l'imminent peril. 
Depuiz ce dit, environ vespres, à la requeste de 
maistre J. Le Bugle, procureur de la ville de Paris, et 
de pluseurs autres manans et bourgoiz de Paris, le 
premier president et pluseurs autres des seigneurs de 
ceans sont alez devers le Roy requerir que demain se 
rendist la response de ladicte cedule audit seigneur, 
qui a esté octroyé. 
Venredi, IVe jour d'aoust. 
Furent au Conseil en la Chambre tous les presidens 
et les IIJ Chambres, et fu appoinctié que l'Université, 
la Court, la Chambre des Comptes et le chapitre de 
Paris iroient ensemble à Saint Pol au Roy pour dire 
la deliberation dont dessus est mention faite, et ainsy 
a esté fait. Et environ X heures, en l'ostel dudit 
S. Pol, le Roy estant en la grant court de sondit hostel 
par devers l'eglise de S. Pol, à une fenestre, après 
monseigneur le Dauphin, à une autre, et le duc de 
Berry à la tierce, contigues l'une à l'autre, maistre 
Ursin de Tarevende, maistre en theologie, pour introduire 
la deliberation de l'Université à ladicte cedule, 
qui tant en concluant afin d'avoir paix, a prins pour 
theme : Rogate que ad pacem sunt, puiz 
a recommendé 
paix par aucuns moiens, sans soy y tenir longuement, 
puiz est venu à la response et deliberation de ladicte 
Université à ladicte cedule, qui est, que elle est bonne, 
juste et saincte, et doit estre executée, et de la maniere 
de l'execution se rapportent au Roy. Puiz ont supplié 
que l'en delivre le duc de Bar, prisonnier au Louvre, 
et tous les autres prisonniers qui estoient au Palaiz. 
Et incontinent après affluerent à S. Pol et par toute la 
ville de Paris pour venir à S. Pol au Roy gens d'armes 
sans nombre, tant à piet que à cheval, en moult bel 
arroy, des bourgoiz et habitans de Paris, pour requerir 
paix et recuser et refuser guerre, en consentent la 
cedule et les offres de la cedule dessusdicte faictes par 
lesdiz seigneurs de par delà. Et lors monta monseigneur 
le Dauphin à cheval, accompaignié des ducs de 
Berry et de Bourgoigne, qui par avant estoit alé à 
S. Germain l'Aucerroiz, ou cloistre de laquelle eglise 
avoit, comme l'en dit, bien de IJ à IIJm hommes d'armes 
de Paris, pour les appaiser et desmouvoir à oster 
sedition, qu'il ne venissent à S. Pol, comme l'en dit. 
Et vindrent lesdis seigneurs au Louvre où estoit prisonnier 
le duc de Bar, et à la tour delez le Louvre par 
devers Paris, où estoit messire Loiz, duc en Baviere, 
frere de la Royne, et au Palaiz où estoient prisonniers 
les seigneurs de Boissay et plusieurs autres, et 
les delivra de prison. Et interim fu 
publiée la deliberation 
de la Court de ceans, de la Chambre des 
Comptes et du chapitre et de l'evesque de Paris sur 
ladicte cedule, et de la ville de Paris qui estoit pareille. 
Lundi, VIJe jour d'aoust. 
Cedit jour, sont venus en la Court maistre J. Juvenel, 
advocat du Roy, J. Le Bugle, procureur de la ville 
de Paris, Guillaume Cyrasse, eschevin de Paris, et 
aucuns bourgoiz qui ont requiz, que comme il soit 
besoin que la Court entende à entretenir la paix commencée, 
et afin d'obvier à pluseurs entreprises et 
empeschemens que pluseurs pertourbleurs de la paix 
se pourroient efforcier de faire, se remede n'y estoit 
miz par bon adviz et conseil de la Court et d'autres, 
que la Court surseist de plaider, jusques à ce que les 
choses fussent en plus grant seurté, ce qui a esté 
octroyé. 
Mardi, VIIJe jour d'aoust. 
Cedit jour, toute la Court ala à Saint Pol pour eslire 
un chancellier ou lieu de maistre Eustace de l'Aitre, 
qui avoit esté par environ ung moiz chancellier ou 
lieu de messire Arnault de Corbie, qui l'avoit esté par 
environ XXV ans, et pour ce que, par ces broillis et en 
complaisant aux gens de Paris qui nagueres s'efforçoient 
de gouverner, avoit ledit de l'Aitre esté fait 
assez legierement chancellier, et avoit esté despoinctié 
ledit de Corbye, car aussy estoit ancien et IIIJxx et 
VIIJ ans ou environ, et si imbecille et foible que à 
grant peinne povoit - il aler ne venir, a esté ledit de 
l'Aitre despoincté des juedi ou venredi derrain passé. 
Et depuiz aussy s'est absenté de Paris, comme aussy 
ont fait pluseurs de ceste ville de Paris, ou au moins 
se latitent, c'est assavoir : maistre J. de Troies, sirurgien, 
eschevin de Paris, et puiz nagueres concierge du 
Palaiz, et qui avoit entreprins devant tous autres le 
gouvernement de ceste ville et autrement, Garnot de 
S. Yon, eschevin, Simonnet Caboche, escorcheur de 
la Grant boucherie, Denysot de Chaumont, varlet boucher, 
Thomas Le Goiz et ses enfans bouchiers, aucuns 
jeunes advocas et procureurs de ceans, et autres pluseurs 
gens de Paris, pour la suspeçon, comme l'en dit, 
qu'il metoient empeschement ou s'efforçoient de mettre 
en la paix publique de ce royaume, et par especial de 
Paris et à l'enterinement de la cedule contenue ou 
IJe jour de ce moiz d'aoust. 
Et a esté tenue ceste forme à ladicte election : Li 
Roiz nostre Sire entra après sa messe finée en sa 
Chambre de Conseil, entre IX et X heures survindrent 
messeigneurs les ducs de Berry et de Bourgoigne, et 
yceulx venus, par le commendement du Roy se departirent 
et alerent hors de la Chambre tous, hors le 
Roy, lesdiz ducs et moy N. de Baye, graphier de ceste 
Court, et l'un des secretaires du Roy qui fu appellé. 
Et me furent baillez le messel et la vraye croix richement 
envaisselée pour faire jurer au scrutine celx qui 
esliroient sur lesdiz Evangile et vraye croix, et les 
huiz cloz, furent appellez par messire Anthoinne de 
Craon qui gardoit l'uiz, premierement le dessusdit 
messire Arnault de Corbye, nagueres Chancellier, 
lequel et tous les autres seigneurs qui survindrent, 
c'est assavoir, le grant maistre de Rodes, l'arcevesque 
de Bourges, l'evesque de Beauvaiz et autres barons, 
chevaliers et conseillers, tant de Parlement que des 
Comptes, jusques au nombre de IIIJxx et X ou environ, 
je fiz jurer par le commandement du Roy, moy estant 
à ses piez, un chascun successive appellé 
selon son 
ordre par ledit de Craon par la maniere qui s'ensuit, 
lesdis sains Euvangile et croix touchées : « Vous jurez 
aux sains Evangiles et sur la vraie croix qui icy 
sont que bien et loyaument conseillerés le Roy 
nostre Sire ou cas present de ceste election, et nommerés 
à vostre loyal povoir, sans faveur desordonnée 
et sans hayne, bonne personne, ydoinne et 
convenable pour exercer l'office de Chancellier. » 
Et ledit scrutine commencié et fait pour la VJe partie 
ou environ, survindrent messeigneurs le Dauphin, le 
duc de Bar et messire Loiz, duc en Baviere, frere de 
la Royne, qui furent audit scrutine faire, et tous les 
dessusdiz estans dehors appellez, scrutinez et oïz l'un 
après l'autre, ut moris est. Firent 
les dessusdis ducs successive pareil serment, et nommerent 
chascun tel 
que bon leur sembla, et après tous aussy nomma le 
Roy et donna sa voix à cellui que volt, et telement 
que, tout par moy enregistré et aussy par ledit secretaire, 
et les voix comptées, fu trouvé que messire 
Henry de Marle, premier president ceans, avoit trop 
plus de voix que nul. Si me commanda le Roy que, les 
huis dudit Conseil ouvers, et tous ceulx qui wodrent 
entrer entrez, je publiasse ledit scrutine. Si le publié 
en disant tout haut : « Il plait au Roy nostre Sire que ce 
scrutine par lui fait soit publié, ouquel messire Henry 
de Marle dessusdit a eu XLIIIJ voix, maistre Simon de 
Nanterre, president en Parlement, XX, maistre J. de 
Saulx, chancellier de Bourgoigne, VJ, et ledit messire 
Arnault de Corbye XVIIJ. Vray est, diz - je, que s'il peust 
ancores exercer ledit office, mesdis seigneurs les eslisans 
se fussent arrestez à lui plus que à nul autre, 
toutevoie, nonobstant sa foiblesse, ancores s'i arrestent 
lesdiz XVIIJ. » Ce fait, conclu le Roy et s'arresta audit 
Marle et le charga dudit office. Ledit Marle respondi 
qu'il estoit po suffisant pour ledit office, et miex le 
cognoissoient autres que soy mesme, et combien que 
aucuns grans hommes ou temps jadis eussent refusé 
offices publiques, les autres les eussent receuz, comme 
Jeremie qui les refusa pour vaquer à contemplation, 
et Ysaie les receut pour laborer au bien publique, lui 
qui avoit tousjours laboré en son temps ou fait de 
justice et qui avoit bonne volenté de tousjours bien et 
loyaument servir le Roy, acceptoit ledit office en suppliant 
audit Seigneur que lui pleust avoir pour recommendé 
et le benignement supporter à ce commancement. 
Si le fit approucher le Roy, et fit le serment qui 
s'ensuit, et lequel je leu tout hault audit premier 
president en ceste maniere : 
« Sire, vous jurez au Roy nostre Sire que vous le 
servirez et conseillerez bien et loyaument, à l'onneur 
et au prouffit de lui et de son royaume, envers tous 
et contre tous, que vous lui garderez son patrimoine 
et le prouffit de la chose publique de son royaume à 
vostre povoir, que vous ne servirez à autre maistre ou 
seigneur que à lui, ne robes, pensions ou proufit de 
quelconques seigneur ou dame que ce soit ne prendrez 
doresenavant sans congié ou licence du Roy, et 
que de lui vous n'empetrerez par vous ou ferez 
empetrer par autre licence sur ce. Et se d'aucuns 
seigneurs ou dames avez eu ou temps passé ou avez 
presentement robes ou pensions, vous y renonciez 
du tout, et aussi que vous ne prendrez quelzconques 
dons corrompables. Et ainsi le jurez vous par ces 
Sains Evangiles de Dieu que vous touchiez. » Lequel 
messire Henry de Marle respondi : « Ainsi le jure je, 
mon trés redoubté seigneur. » 
Et ce fait, se leva le Roy et les autres seigneurs, et 
se partirent du Conseil et s'en ala chascun en sa chascune, 
combien que avant le departement fu supplié au 
Roy d'aucuns seigneurs qu'il donnast le lieu de quart 
president, qui vacoit ou devoit vaquer vraissemblablement, 
par ce que le premier vacoit par ladicte election 
et par ainsy devoient monter l'un des autres 
oudit lieu, à maistre J. de Vailly, advocat et nagueres 
chancellier de Guienne. 
Mercredi, IXe jour d'aoust. 
Cedit jour, messire H. de Marle, de nouvel Chancellier, 
et pluseurs autres seigneurs vindrent en la 
Chambre et exposerent comment le Roy en son Grant 
Conseil avoit volu que maistre J. de Vailly, qui 
nagueres estoit advocat, puiz avoit esté par ung moiz 
chancellier de monseigneur de Guienne, ou environ, 
fust quart president ceans, et de ce avoit lettres dont 
requirent l'enterinement et estre receu. Sur quoy la 
Court delibera, les requerans departiz, et puiz respondi 
que, sauf les ordonnances royaulx ancores faictes et 
confermées puiz IJ ou IIJ moiz, et lesquelles nosseigneurs 
de France et les seigneurs de ceans avoit 
jurées en ceste Chambre en la presence du Roy, par 
lesquelles des officiers de ceans par especial se devoit 
faire election par voie de scrutine, ne povoient recevoir 
ledit de Vailly oudit office, sauf leur honneur et 
conscience, mais le averoient bien pour recommandé, 
comme bien le valoit, quant l'en feroit l'election, et 
atant se departirent. 
Venredi, XJe jour d'aoust. 
Fu plaidoié, mais avant ce que l'en plaidast, vindrent 
pluseurs seigneurs, comme monseigneur de Bar et 
autres à la Court, et presenterent lettres tant du Roy, 
signées de sa mayn, que de monseigneur de Guienne, 
de Berry pareillement signées de leurs mains, et de 
Bourgoigne, pour recevoir maistre J. de Vailly, dont 
dessus est faicte mention, en quart president, auxquelx 
ladicte Court respondi pareillement, comme est enregistré 
sur le Xe de ce moiz. 
Samedi, XIJe jour d'aoust. 
Cedit jour, le Chancellier est venu ceans environ 
IX heures, et appellées et convoquées les Chambres et 
pluseurs du Grant Conseil, a esté faicte election par 
voie de scrutine que ont fait ledit Chancellier, appellez 
avecques lui maistre Phelippe de Boisgillon, maistre 
des Comptes du Roy nostre Sire et par avant son 
conseiller ceans, Guillaume de Villers, president aux 
Enquestes, et Guillaume de Saulx, conseiller en la 
Grant Chambre, moy present et enregistrant les voix, 
en la Tournelle criminelle, pour le lieu du premier 
president vacant par la promotion du premier president 
à l'office de Chancellier, et du lieu du quart president. 
Et y a eu LXJ eslisans et IIJ nommez au lieu du 
premier president, et IX nommez audit lieu du quart 
president, c'est assavoir, maistre R. Mauger qui a eu 
XLIJ voix, maistre S. de Nanterre qui a eu XVIIJ voix, et 
J. Juvenel, advocat du Roy, une à l'office de premier 
president. Et quant au quart president ont eu maistre 
P. Buffiere XVIJ voix, maistre J. de Quatremares XV, J. de Vailly, advocat, XIIIJ, J. de Longueil IX, 
Gaillart 
Petit Sayne une, Phelippe Du Puiz une, André Marchant 
une, R. de Sens une et maistre J. Juvenel dessusdit 
une. 
Lundi, XIIIJe jour d'aoust. 
Je fu devers le Roy au Conseil à S. Pol, où fu 
publiée ladicte election, et me fu commandée la lettre 
de Mauger pour l'office de premier president. Et pour 
ce que le Roy et monseigneur de Guienne avoient 
grant desir et affection à maistre J. de Vailly, qui 
nagueres avoit esté chancellier dudit monseigneur de 
Guienne, et avoit esté despoincté et mené prisonnier 
au Louvre par celx qui nagueres gouvernoient à 
Paris par ces broillis, et avoient perdu toutes ses 
pensions qu'il avoit en office d'advocat, le Roy, oy le 
nombre des voix qu'il avoit qui estoit moindre de IIJ 
au regart de cellui qui le plus en avoit et de IJ au 
regart de cellui qui aloit après, interroga ledit de 
Guienne et pluseurs autres de son sanc qui le nommerent 
et lui donnerent leur voix, et tant que ledit Vailly 
en eut plus que nul, si me commanda la lettre de quart 
president pour ledit Vailly. 
Cedit jour, le seigneur de Saint Briz a requiz estre 
receu en office de bailly de Sens, selon la teneur de 
certeinnes lettres par lui obtenues, dont requiert l'enterinement 
à l'encontre de messire Guy d'Aigreville, 
chevalier, qui par avant avoit ledit office, lequel d'Aigreville 
dit qu'il a lettre d'estre receu à opposition, 
dont requiert l'enterinement et qu'il soit oy, car il est 
à Paris. 
Saint Briz dit au contraire que, ipso inscio, 
le Roy a 
volu qu'il soit bailli de Sens, ce que puet faire, et n'a 
pas esté à son pourchas. Tandem, la Court 
a dit que les 
parties seront oïes mercredi prouchain. 
Mercredi, XVJe jour d'aoust. 
Cedit jour, ont esté receuz, present le Chancellier, 
maistre R. Mauger en premier president, auquel a 
esté enjoint qu'il soit en ce office plus diligent que ou 
temps passé n'a esté, et qu'il se maintiegne telement 
qu'il puist franchement repranre et redarguer les autres 
qui mespranront, et maistre J. de Vailly, quart president, 
qui a fait le serment acoustumé. 
Lundi, XXJe jour d'aoust. 
Maistre Benoit Pidalet, procureur de maistre Robert 
Le Masson, s'oppose à ce que personne ne soit receue 
en l'office de maistre des Requestes de l'Ostel, que 
tenoit nagueres maistre J. de Corbye, evesque à present 
de Mande. 
Mardi, XXIJe jour d'aoust. 
Maistre Guillaume de Quaes s'oppose que nul ne 
soit receu maistre des Requestes de l'Ostel ou lieu de 
maistre J. de Corbye, sans le oïr. 
Ce jour, a maistre Guillaume de Craon requiz estre 
receu en office de maistre des Requestes de l'Ostel du 
Roy, veu qu'il avoit lettres de don seellées, et si avoit 
fait le serment en la main du Chancellier. Et pour ce 
que les ordonnances pieça faictes et nagueres renouvellées 
et jurées en la presence du Roy tenans son lit 
de justice ceans portoient que offices royaulx et mesme 
où a judicature se doivent distribuer par election, et 
que plusieurs s'estoient opposé que ledit de Craon ne 
autre contra se invicem, ipsis inauditis, 
ne fussent 
receuz, la Court a appoincté que les parties seront 
oyes. 
Maistre Jaques des Muchos, procureur et serviteur 
de maistre J. de Corbye, s'oppose que nul ne soit receu 
en son office de maistre des Requestes de l'Ostel sans 
le oïr. 
Mercredi, XXIIJe jour d'aoust. 
Cedit jour, a esté le Chancellier ceans et a esté 
faicte election par voie de scrutine ou lieu de maistre 
J. Juvenel, nagueres advocat du Roy, et à present 
chancellier de Guienne, et a eu plus de voix de trop 
maistre Guillaume Le Tur, et pour ce m'a esté commandée 
sa lettre par monseigneur le Chancellier 
dessusdit. 
Messire Regnault d'Azincourt, chevalier, chambellan 
du Roy, s'oppose à ce que aucun ne soit receu en 
bailly de Gisors. 
Samedi, XXVJe jour d'aoust. 
Cedit jour, maistre J. de Mailly, conseiller du Roy, 
s'est opposé à ce que nul ne soit receu en l'office de 
maistre des Requestes de l'Ostel que tenoit maistre 
J. de Corbye, sans le oïr. 
Samedi, IJe jour de septembre. 
Cedit jour, se leva avant l'eure la Court, et d'icelle 
pluseurs des seigneurs alerent au mandement du Roy 
au Grant Conseil qui se tint en la Chambre vert en ce 
Palaiz, où furent presens le Roy nostre Sire, le roy 
Loiz de Sicile, son cousin germain, le duc de Guienne 
et Dauphin, ainsné filz du Roy, les ducs de Berry et 
d'Orleans, le conte d'Alençon, le duc de Bourbon, 
le conte de Vertus, le conte d'Eu, le duc de Bar, messire 
Loiz, duc en Baviere, le conte de Vendosme, 
le conte de Tancarville, le grant maistre de Rodes 
et pluseurs autres barons, seigneurs, chevaliers et 
escuiers, le recteur et pluseurs maistres de l'Université, 
les Prevost des Marchans et eschevins, et pluseurs 
bourgois de Paris et pluseurs prelas. Et après 
ce que ledit roy Loiz eust très bien et compendieusement 
recité le fait pourquoy l'avoit mandé le Roy, et 
aussy Orleans, Alençon, Bourbon, Vertus, Eu et 
autres dès avril, et les empeschemens qui depuiz 
estoient survenus par le fait de gens de petit estat et 
de petite condition demourans pour lors à Paris, et la 
cedule, dont le IJe d'aoust derrien est faicte mention, 
considerée, et comment estoient venus en eulx offrant 
au bien du Roy et son honneur et le proufit de son 
royaume, et soy excusant de ce que n'estoient plus 
tost venus, le Roy leur fit jurer et à leurs officiers sur 
les Evangiles et la vraye croix la paix et la entretenir 
par la forme d'une cedule, dont la forme s'ensuit : 
Vous promettez et jurez sur les Sains Evangiles de Dieu et 
sur la vraye croix et en parole de Roy, se Roy est, en parole 
de prince, et en tant que vous vous pourrés mesfaire envers le 
Roy et que vous amez nostre honneur et estat, que vous estes 
et serés d'ores en avant à tousjours bons et vraiz parens et 
amiz avecques mes autres seigneurs du sang royal, c'est assavoir, 
le roy de Sicile, messeigneurs de Guienne, de Berry, de 
Bourgoigne, d'Orleans, de Bourbon, d'Alençon, de Vertus, de 
Bar, et qu'il y aura, en tant qu'il vous touche sans aucune 
fraude ou malengin, bonne paix, amour et union entre vous et 
eulx et chascun, et en baillerés lettres quant requiz en serés. 
Et les officiers jurerent d'entretenir et garder ladicte 
paix et empescher le contraire. 
Dimenche, IIJe jour de septembre. 
Ce jour, J. d'Ormoy, escuier et bailli de Meaulx, 
s'est opposé à ce que aucun ne soit receu en office de 
bailli de Meaux, sans le oïr, et eslit son domicile en 
la maison de Guillaume des Prés, son procureur. 
Lundi, IIIJe jour de septembre. 
Guillaume de Droye, procureur de J. d'Aunoy, soy 
disant bailli de Chaumont, s'oppose à la publication, 
execution et enterinement de certeinnes lettres royaulx 
obtenues par messire Ferry de Chardoigne, chevalier, 
sur le fait dudit office. 
Maistre J. Virgile, procureur de messire Gaucher 
du Chastel, s'oppose à l'execution, enterinement et 
verification de toutes lettres royaulx obtenues et à 
obtenir par messire Robert de Peletot, chevalier, et 
autres quelxconques sur le don de l'office de maistre 
des Eaues et des Forests es païz de France, Brie et 
Champaigne. 
Mardi, Ve jour de septembre. 
Cedit jour, le Roy nostre Sire, presens messeigneurs 
de son sanc, c'est assavoir, le roy de Sicile, 
les ducs de Guienne, ainsné filz du Roy, de Berry, 
son oncle, d'Orleans, son nepveu, et nagueres mary 
de la feu Royne d'Angleterre, fille du Roy, de Bourbon, 
les contes d'Alençon, de Vertus, d'Eu, le duc de 
Bar, les contes de Vendosme, de Marle, de Tancarville 
et pluseurs autres barons, chevaliers, escuiers et 
autres seigneurs, les arcevesques de Sens, de Bourges, 
evesque de Noion, les conseillers du Roy, tant de son 
Grant Conseil comme de Parlement, le recteur et pluseurs 
maistres de l'Université, le Prevost des Marchans 
et les eschevins, et pluseurs bourgoiz de Paris 
et grant foison pueple, tint son lit de justice en sa 
Chambre de Parlement, et par la bouche su Chancellier 
cassa, revoca, adnulla, abolit et mist du tout au 
neant certeinnes lettres appellées edits, signées par 
maistre Guillaume Barraut, lors secretaire du Roy, 
qui s'estoit absenté, par lesquelles le Roy avoit 
ordonné par lesdictes lettres qui avoient esté surrepticement 
et obreptissement empetrées, et non deument 
en Conseil et le Roy inadverti, que tous offices, maladeries, 
administrations ou capitennies qui avoient esté 
données durans les broillis qui puiz IIJ ans ont esté en 
ce royaume, que par avant tenoient ceulx qui estoient 
avecques le duc d'Orleans, ou qui lui avoient esté 
favorables, confortans ou aydans, ou s'estoient absentez, 
et aucuns leurs demourassent, non obstant oppositions 
ou appellations. Et aussi cassa, adnulla, abolit, 
revoca et du tout mist au neant, et comme nulles 
declara certeinnes escriptures qui par maniere d'ordonnances 
avoient nagueres esté faictes par aucuns 
commissaires, tant chevaliers que escuiers, confessor 
et aumosnier du Roy, et IJ des conseillers de ceans, 
au pourchas d'aucuns de l'Université et de la ville de 
Paris, et lesquelles par grant impression, tant de 
gens d'armes de ceste ville que autrement, avoient 
esté publiées en may derrien et leues en ladicte 
Chambre, le Roy aussy tenant son lit de justice, et 
pour ce que par ledit Chancellier fu proposé que sans 
auctorité deue et forme non gardée, sans les adviser 
et lire au Roy, ne en son Conseil, ne estre advisé par 
la Court de Parlement, mais soudainement et hativement 
avoient esté publiées et par avant tenues closes 
et seellés, et que ancor y avoit une clause à la fin par 
laquelle les commissaires dessusdiz se reservoient d'y 
povoir adjouster à leur adviz, et si y estoit blessée et 
diminuée l'auctorité du Roy et limitée, et le gouvernement 
de son hostel, de la Royne et dudit duc de 
Guienne, me furent baillées tant lesdictes lettres que 
ordonnances pour les dessirer en la presence du Roy, 
et les dessiray. Et avecques ce furent cassées par la 
maniere dessusdicte certeinnes lettres appellées edict, 
signées par ledit Barrau, par lesquelles le Roy voloit 
ou avoit volu, mesme puiz l'accort passé à Aucerre 
entre le duc de Bourgoigne, d'une part, et d'Orleans 
et autres, que tous les heritages, chasteaulx, maisons, 
fiefs, rentes, etc., que tenoient ceulx qui tenoient ou 
avoient tenu le parti dudit duc d'Orleans, ou qui 
l'avoient favorisé, ou soy absenté de Paris, mesme 
pour la tuition et salvation de leur corps, qui avoient 
esté vendus, transportez ou baillés à aucuns pour 
recompenses de services ou remuneration de salaires, 
ou autrement, leur demourassent, non obstant oppositions, 
appellations, mains mises, arrests, sentences 
ou jugemens quelxconques, que le Roy mettoit au 
neant, et pour ce qu'elles n'avoient onques esté passées 
en Grant Conseil, comme mesme lors le disoit le 
Chancellier, qui pour lors estoit, et que de soy estoient 
si iniques qu'il apparoit, furent par signe dessirées 
par les dessusdiz, pour ce que l'en n'avoit pas l'original. 
Puiz fit le Roy publier et defendre que nul ne 
injuriast ledit d'Orleans, ne aucuns de son costé, et 
par especial de son sanc, car il les tenoit bons et 
loyaulx, et que l'en ne injuriast nulx de leurs gens. 
Aussy fit - il publier que le duc de Bar et Loiz, duc en 
Baviere, frere de la Royne, et pluseurs autres chevaliers 
et gentilx hommes et autres qui avoient esté, les 
aucuns emprisonnez, les autres banniz, estoient bons 
et loyaulx, et les tenoit pour innocens. 
Mercredi, VJe jour de septembre. 
Michiel de Nogent, tuteur donné ou Chastellet de 
Paris à Thomas Le Goiz, filz de feu Guillot Le Goiz, a 
renuncié à la tutelle, ce jour, et à tout ce qui s'en puet 
ensuir et en requiert lettre. 
Estienne de Noviant, procureur de Guillaume de 
Dommesnil, escuier, soy disant bailli de Chartres, 
s'oppose à toutes fins à ce que Simon de Moranviller, 
escuier, ne soit receu oudit office de bailli, ne que son 
don sur ce soit enteriné. 
Samedi, IXe jour de septembre. 
Cedit jour, a esté ordonné que le decret adjugé au 
viconte des Quesnes à l'encontre de la dame de Mailly, 
selon l'arrest autre foiz fait et pronuncié ceans, ne 
sera baillé de cy à un mois audit viconte et pour 
cause, mais audit mois, se ladicte de Mailly n'a fourny 
le premier appoinctement, c'est assavoir, qu'elle ait 
assiz reaument et de fait IXxx libvres de rente bien et 
convenablement à la dame d'Argonnes, et qu'elle ait 
baillié et miz reaument et de fait en la main de la 
Court la somme de XIJc XXXIIJ libvres tournois, ledit 
decret sera baillié audit viconte, et m'a commandé la 
Court, oudit cas, que je ly delivre, et si fors clost la 
Court icelle de Mailly de impetrations ou allegations 
quelxconques au contraire, et aussy ly denie toutes 
audiences qu'elle requerroit au contraire. 
Lundi, XJe jour de septembre. 
La Court, c'est à dire les presidens ont defendu à 
J. Pastoillart, escolier, qu'il ne mefface, ne ne mesdie 
à frere Fremin du Bosquet, à peinne de C mars 
d'argent. 
Mardi, XIJe jour de septembre. 
J. Cadifer, procureur de messire Aymé de Choisel, 
chevalier, s'oppose et requiert estre oy à ce que 
J. d'Aunay, messire Ferry de Chardoigne ne autre ne 
soient receuz à l'office de bailli de Chaumont. 
Ledit de Chardoigne s'oppose aussy que rien ne 
soit fait dudit bailly sans le oïr. 
J. Gadifer, procureur de messire Phelippe de Cervole, 
chevalier, s'oppose que aucun ne soit receu en 
son office de bailli de Vitry, sans le oïr. 
Mercredi, XIIJe jour de septembre. 
Cedit jour, maistre J. Bailly, procureur de Ferry de 
Hangest, s'oppose à ce que aucun ne soit receu en 
bailli d'Amiens, sans le oïr. 
Maistre Baude de Fiennes, procureur de Pierre de 
Mancreux, soy disant bailli de Senliz, s'oppose à ce 
que aucun ne soit receu en bailly de Senliz, sans le oïr. 
Cedit jour, la Court, à la requeste du procureur du 
Roy, a reservé et reserve l'amende de IIJc libvres tournois 
en quoy a esté maistre Jaques Courre condempné, 
pour les procès touchant le procureur du Roy avancer 
et aussy pour les necessitez de la Chambre. 
Venredi, XVe jour de septembre. 
J. Solas, procureur de Charles de Brumes, soy 
disant bailly de Meleun, s'oppose que messire Anguerran 
de Marcoignet, ne autre, ne soit receu bailli de 
Meleun, sans le oïr. 
Venredi, XXIJe jour de septembre. 
Ce jour, a esté maistre André Marchant, conseiller 
du Roy ceans lay, receu Prevost de Paris par vertu 
de l'election faicte de lui au Grant Conseil, comme 
l'en dit, et pour le bien de sa personne l'ont lesdis 
conseillers dessus nommez, en tant que besoin en 
seroit, esleu en ensuiant les ordonnances royaulx. 
Et cedit jour, a esté esleu en la Chambre sans scrutine 
maistre Arnaut de Marle, filx de messire H. de 
Marle, nagueres premier president ceans et maintenant 
Chancellier de France, conseiller en la Chambre 
des Enquestes, ou lieu de maistre Oudart Baillet, qui 
a le lieu dudit Marchant en la Grant Chambre. 
Lundi, XXVe jour de septembre. 
Ce jour, maistre Race Pannier s'est opposé, comme 
procureur de monseigneur le conte de Nevers, à ce 
que certeinnes lettres presentées par monseigneur de 
Bourbon, ou son conseil, pour l'office de la Grant 
Chambererie de France ne soient enterinées. 
Maistre J. Virgile, procureur du seigneur de Croy, 
s'oppose à ce que messire Robert de Bar, conte de 
Marle, et autre ne soit receu en l'office de Grant Bouteillier 
de France, sans le oïr. 
Messire David de Brimeu, chevalier, s'oppose à ce 
que nul ne soit receu à l'office de concierge du Palaiz, 
sans le oïr. 
Lundi, IJe jour d'octobre. 
Veues certeinnes lettres presentées par maistre 
Guillaume Marescot, qui nagaires avoit esté commiz 
à l'office de procureur du Roy ou Chastellet de Paris 
ou lieu de maistre Guillaume Lormoy, et pour consideration 
du contenu esdictes lettres, par lesquelles 
entre autres choses le Roy mandoit que l'en feist 
bailler par le procureur general du Roy ses lettres de 
substitution de procureur du Roy oudit Chastellet, et 
aussy oy ledit procureur general du Roy, attendue la 
maniere comment ledit Lormoy avoit eu et tenu ledit 
office : 
Les presidens et conseillers du Roy dessus nommez 
ont obtemperé, en tant que leur touche, auxdictes 
lettres et enjoint et commende audit procureur general 
qu'il baille et delivre audit Marescot ses lettres de 
substitution de procureur du Roy oudit Chastellet, 
selon la teneur desdictes lettres. 
Venredi, VJe jour d'octobre. 
Sur la reception de Guillaume de Noiray en bailly 
de Meaulx, et de Simon de Maran en bailli de Chartres, 
par vertu de certeinnes lettres royaulx à eulx sur ce 
octroiées, et apportées par le seigneur de Torcy, messire 
Robert de Boissay et messire Colart de Calleville, 
chevaliers, conseillers et chambellans du Roy, lesquelx 
ont relaté et dit que le Roy et le duc de Guienne 
mandoient et commendoient que l'en receust lesdiz 
Guillaume et Simon esdis office de bailly : appoinctié 
est qu'il sera escript sur les lettres desdiz bailliz et 
chascun d'eulx : Talis, etc., de mandato Regis receptus fuit per presidentes, ac solitum prestitit juramentum. 
Et ou registre de la Court sera mis que lesdiz 
baillyz sont receuz du commendement du Roy rapporté 
par lesdiz chevaliers. 
Item, cedit jour, a esté prise et baillée à Pierre 
Belle, huissier de Parlement, pour les busches, nates 
et autres neccessitez de la Court, une amende de 
LX libvres, en quoy J. de Chateaubriant avoit esté 
condempné par arrest le XXIX de juillet derrien passé, 
pronuncié à l'encontre de Perrot Bourreleau, laquelle 
amende estoit es mains de maistre J. Pingué, procureur 
dudit Jehan, et a esté commendé que ledit Pingué 
et Chatelbriain en ayent quictance et descharge de 
par la Court, ou copie du registre qui leur vaudra 
quictance. 
Mercredi, XJe jour de ce moiz d'octobre. 
Fu commendé par messrs les presidens delivrance 
estre faicte au sr des Quesnes du decret des douaires 
de madame Marguerite de Mailly, criez à la requeste 
de madame Jehanne d'Argones, attendu que ladicte 
de Mailly n'avoit pas fourny l'appoinctement de la 
Court fait et pronuncié le IXe de septembre derrien 
passé. 
Jehan Pescheur, artilleur et varlet de chambre du 
duc de Berry, s'oppose que aucune delivrance ou 
institution ne soit faicte à Mahiet de Beauvais, Estienne 
Lambin, ne à autre, de l'office de maistre et garde de 
l'artillerie du Roy nostre Sire jusques à ce qu'il soit 
discuté de certaine cause d'appel fait ceans par ledit 
Mahiet contre ledit Pescheur pour raison dudit office, 
ou au moins jusques à ce que icelui Pescheur soit oy. 
Samedi, IIIJe jour d'octobre. 
Ce jour, maistre Mahieu du Bos, conseiller du Roy, 
s'est opposé à ce que aucun ne soit receu en office de 
maistre des Requestes de l'Ostel du Roy, ou lieu de 
maistre Jehan de Corbye, sans le oïr. 
Venredi, XXe jour d'octobre. 
Ce jour, à la requeste du duc de Berry, a esté donné 
congié à maistre Jehan Rabateau, son procureur, 
d'aler et demourer hors Paris, pour les besoignes 
dudit duc, jusques au lendemain de la S. Martin, et 
sont les causes dont ledit Rabateau est chargiez especialment 
en la Court de ceans continuées en estat 
jusques lors. 
Ce jour, messire Charles de Chasteillon, chevalier, 
seigneur de Sorvilliers, a esté donné curateur à la 
personne, biens et causes de messire Jehan, seigneur 
de Chasteillon, chevalier, son oncle, en la presence de 
messire Jehan de Roucy, evesque de Laon, de messire 
Girart de Montagu, evesque de Paris, de messire 
Jaques de Chasteillon, chevalier, seigneur de Dampierre 
et admiral de France, messire Robert de Chasteillon, 
sr de Douy, messire Charles de Chasteillon, 
sr de Bonneil, de messire Pierre de Norry et de maistre 
Guillaume de Chasteillon, parens et amis charnelz 
dudit messire Jehan de Chasteillon, et lesquelx ont 
esleu et nommé ledit curateur, pourveu toutevoies que 
icelui messire Charles, jusques à ce qu'il aura XXX ans, 
ne pourra vendre, obliger, engager, aliener, ne transporter 
en autruy main aucunes des terres, heritages, 
seigneuries et possessions ou autres biens immeubles 
appartenans audit messire Jehan et à ladite curation, 
ne transiger ou accorder en quelque manière que ce 
soit, sans le conseil et consentement des dessus nommez 
evesques de Laon et de Paris, et desdiz messire 
Robert de Chasteillon et Charles de Chasteillon, seigneur 
de Bonneil, ou des deux d'iceulx. Et a fait ledit 
curateur le serement acoustumé. 
Jeudi, XXVJe jour d'octobre. 
Jehan Aurillet, procureur de messire Anthoine de 
Craon, chevalier, s'oppose oudit nom à ce que aucun 
ne soit mis et receu ne institué en l'office de Grant 
Panetier de France, sans appeller et oïr ledit chevalier. 
Venredi, XXVIJe jour d'octobre. 
Pour adviser à ce que la paix d'entre les seigneurs 
de France s'entretieigne, et aussi à la paix, union et 
seurté de la ville de Paris, furent au Conseil, en la 
Tournelle criminelle, maistres R. Mauger, S. de Nanterre, 
P. Le Fevre, J. de Vailly, presidens, m. P. de 
l'Esclat, m. J. Garitel (et trente autres conseillers ). 
Et furent leuz les tractiez d'Aucerre et de Pontoise, et 
enjoingni le president que chascun pensast aux choses 
dessusdictes, et lundi en deissent. 
Lundi, XXXe jour d'octobre. 
Cedit jour, ne fu point conclu sur ce que dit est. 
Mardi, derrien jour d'octobre. 
Furent au Conseil en la Chambre des Enquestes 
maistres R. Mauger, S. de Nanterre, P. Le Fevre, 
presidens, Ja. du Gard, R. de Sens, J. Girart, O. Baillet, 
Q. Massue, A. de Baudriboz, G. de Gy, J. Vivien, 
N. Potin, A. de Cambray, P. Buffiere, R. Rabay, 
E. Geffron, Ja. Gelu, J. de Vitry, J. Johan, G. de 
Senz, G. Laillier, G. Ponce, Q. de Moy, G. de Celsoy, 
A. de Marle, R. de Peyrusse, T. Tiessart, G. de Villers. 
Et fu conclu et advisié ce qui s'ensuit : 
L'advis de la Court sur les deux poins proposez 
par monseigneur le chancelier de Guienne à messeigneurs 
de Parlement, en la presence du roy de Sicile, 
et de pluseurs de son Conseil, du Chancelier, de monseigneur 
le duc de Berry et d'autres, est tel : 
C'est assavoir, que nosseigneurs du sang de France 
voient et facent veoir diligemment par leurs consaulx 
les traictiez de la paix faiz à Aucerre et à Pontoise, 
lesquelz ont depuis esté jurez par yceulz seigneurs et 
leurs conseilliers principaulx, et que yceulz traictiez, 
selon leur forme et teneur, soient bien tenuz, acompliz 
et gardez, et que se lesdiz conseillers voient ou 
scevent que lesdiz seigneurs ou aucun d'eulz facent ou 
weillent fere aucune chose au contraire d'iceulz traictiez 
ou de partie d'iceulz, qu'ilz en advertissent lesdiz 
seigneurs, et de leurs diz seremens qu'ilz ont fait de 
les tenir et garder, et de non venir ne fere au 
contraire. 
Item, que tous les bailliz, seneschaulx, maieurs, 
prevostz, eschevins, consulz, capitoulz et communes 
du royaume jurent et facent jurer à tous chevaliers, 
escuiers, vassaulx, fievez et notables bourgois des 
villes de tenir et garder ladicte paix et lesdiz traictiez 
sans enfraindre, et qu'ilz ne seuffrent fere assemblées 
de gens d'armes en leurs povoirs, se ce n'est du mandement 
du Roy et par lettres patentes passées en son 
Grant Conseil, et que les noms et seurnoms de touz 
ceulz qui auront faiz lesdiz seremens soient enregistrez 
par personne ou personnes publiques, et mis et 
escriptz soubz seaulx autentiques, et envoiez le plus 
tost que fere se pourra bonnement par devers le 
chancelier de France, pour mettre lesdictes escriptures 
ou Tresor du Roy, ou ailleurs, où il sera advisé 
par son Conseil. 
Item, lesdiz bailliz, seneschaulx, maieurs, prevostz, 
eschevins, consulz, capitoulz et communes ayans justice 
punissent bien et rigoreusement tous les subgez troublans 
ladicte paix ou murmurans, et parlans et faisans 
choses qui pourroient estre cause, occasion ou couleur 
de la turbation d'icelle paix, et que à tous ceulx qui justement 
et sans fraude leur denonceront les turbateurs 
d'icelle paix baillent et distribuent, ou facent bailler 
et delivrer la tierce partie des amendes et proufiz en 
quoy yceulz turbateurs seront par eulz condempnez. 
Item, qu'ilz amonestent tous les prelaz et juges 
ecclesiastiques de fere tenir et garder par leurs subgez 
ladicte paix et lesdiz traictiez, et que les turbateurs 
ou violateurs d'icelle paix ilz punissent par la censure 
de l'Eglise. 
Item, quant à la seurté de la bonne ville de Paris et 
d'environ, que bons quarteniers, cinquanteniers et 
dizeniers soient mis par yceulx à qui il appartient, 
qui bien et diligemment advisent que nulles assemblées 
ne commotions ne soient faictes en ladicte ville ne 
environ, et que tantost qu'ilz en sauront ou pourront 
savoir ou sentir aucune chose, qu'ilz le denoncent au 
Prevost de Paris, à ses lieux tenens et ailleurs où il 
appartendra, et sur toutes les peines qu'ilz pourroient 
encourir envers le Roy et justice. 
Item, que le Prevost de Paris commette et ordene 
XXX ou XL bons sergens et seurs qui se transportent 
souvent par la ville et es tavernes et autres lieux pour 
oïr, enquerir, sercher et oriller s'ilz trouveront ou 
sauront aucuns murmurans, detraihens, disans ou 
faisans aucunes choses qui puissent estre cause de la 
turbation de ladicte paix, et qu'ilz les denoncent, par 
leurs seremens et sur toutes les peines qu'ilz pourroient 
encourir envers le Roy et justice, audit Prevost 
ou à ses lieuxtenans et autres qu'il appartiendra. 
Mercredi, VIIJe jour de novembre. 
Furent au Conseil, en la Chambre des Enquestes : 
Le Chancellier ; M. G. Chanteprime ; 
M. R. Mauger president ; M. R. Le Sage ; 
M. P. Le Fevre president ; M. R. Le Masson ; 
L'evesque de Noion ; Le seigneur de Torcy ; 
Le chancellier d'Orleans ; Messire N. de Calleville ; 
Le chancellier de Guienne ; M. N. d'Orgemont ; 
M. P. de l'Esclat ; 
M. J. de Marle ; (Et quarante deux conseillers ). 
Le Chancellier a requiz les dessusdiz qu'il conseillassent 
le Roy sur le contenu es lettres dont la teneur 
s'ensuient, et advisassent en leurs consciences pour 
l'onneur et prouffit de son royaume qu'il avoit à faire ; 
car le Pape ne pourvoioit point aux notables hommes 
de son royaume des prelatures ne des notables benefices 
de ce royaume, mais les bailloit à ceulx qui plus 
avoient d'argent et telement que comme à l'inquant se 
bailloient lesdictes prelatures et notables benefices, et 
par ce se widoit l'or de ce royaume, en tant que, puiz 
IIIJ ou V ans, l'en trouvoit que l'en avoit porté hors ce 
royaume à Court de Romme bien XXX cent mil escus 
qui valent IIJ milions. Et la deliberation faicte sur 
ladicte lettre qui cy après s'ensuit, et l'adviz conseillié 
seroit reporté au Roy pour en ordonner ce qui sembleroit 
à faire. 
Tenor littere sequitur : 
Charles, par la grace de Dieu Roy de France, à nostre amé 
et feal Chancellier, et à noz amez et feaulx conseillers, les presidens 
et autres gens de nostre Parlement, ycelui non seant, 
et qui tendront noz Parlemens avenir, salut et dilection. Nostre 
procureur general en la Court de nostredit Parlement nous a 
exposé que, combien que par ordenances solennelment faictes 
par le clergié de noz royaume et Daulphiné de Viennois, confermées 
par nous, il ait esté ordené entre autres choses, que 
quant aucuns benefices electifz vacqueroient en noz diz royaume 
et Daulphiné, que l'en y pourverroit de personnes ydoines par 
voye d'election par ceulz à qui de raison et de droit, ou par 
coustumes ou usages, l'election d'iceulz appartenoit, et que les 
ordinaires ausquelz la confirmation d'icelles elections appartendroit 
procederoient à la confirmation ou cassation d'icelles, 
non obstans reservations quelzconques, et aussi que toutes 
exactions de pecunes cesseroient. Neantmoins aucuns arcevesques 
et evesques et autres de noz diz royaume et Daulphiné, 
ausquelz la confirmation d'iceulz benefices qui ont vacqué et 
ausquelz l'en a pourveu par election deuement faicte, ont esté 
et sont chascun jour contredisans, reffusans ou delayans de 
proceder à la confirmation d'icelles, soubz umbre de certaines 
reservations que l'en dit avoir esté faictes d'iceulz benefices par 
nostre Saint Pere, ou autrement. Et en oultre, à cause d'iceulz 
benefices et autrement, pour occasion de certaines promotions 
qui en ont esté et sont faictes, pluseurs grandes et excessives 
finances ont esté et sont de jour en jour transportées et widées 
de noz diz royaume et Daulphiné, qui est en venant directement 
contre lesdictes ordenances et ou grant prejudice, dommage 
irreparable et desolation de noz diz royaume et Daulphiné, de 
la chose publique et des eglises d'iceulz estans de fondation 
royal et autres, et seroit plus, se par nous n'estoit sur ce pourveu 
de remede convenable. Pour ce est - il que nous, ces choses 
considerées, vous mandons et expressement enjoingnons par 
ces presentes que, reprises et veues par vous lesdictes ordenances 
et confirmations, appelez avec vous des gens de nostre 
Grant Conseil, tant et en tel nombre que bon vous semblera, 
vous en voz consciences advisez et deliberez au bien de nous et 
de nos diz royaume et Daulphiné, et au plus tost que fere se 
pourra, ce que nous avons à fere sur ce que dit est, et sur tout 
le contenu en ycelles ordenances, et les voyes et manieres que 
nous avons à tenir pour pourveoir et obvier aux dommages 
dessusdiz, et ce que par vous ainsi deliberé et advisié sera, 
nous rapportez, pour au seurplus y pourveoir comme il appartendra 
par raison. Donné à Paris, le XXVe jour d'octobre, l'an de 
grace mil CCCC et treze, et de nostre regne le XXXIIIJe. 
Ainsi signé : Par le Roy en son Conseil où le roy de Sicile, 
messeigneurs les ducs d'Orleans et de Bar, l'arcevesque de 
Sens, les evesques de Laon et de Noyon, le chancelier de 
Guienne et pluseurs autres estoient. 
P. NANTRON. 
Non est conclusum. 
Jeudi, IXe jour de novembre. 
A conseiller sur ladicte matiere, n'a pas esté conclu. 
Venredi, Xe jour de novembre. 
Furent au Conseil, ut et ubi prius et super quo supra. 
Le Chancellier, etc.. 
Les gens du Conseil du Roy nostre Sire assemblez 
en la Chambre des Enquestes de Parlement pour conseiller 
le Roy sur certain mandement à eulz envoié 
sur l'execution des ordenances royaulx touchans la 
provision des benefices electifz, et aussi les finances 
que l'en porte hors de ce royaume, de jour en jour, en 
Court de Romme, dont mention est faicte en ce present 
registre du VIIJe de ce mois, attendue mesme la 
requeste faicte par les Prevostz et eschevins de Paris 
dès ledit VIIJe en la Chambre des Enquestes, sur la 
provision et remede des pecunes de ce royaume qui 
se wident hors de ce royaume, et que l'en portoit en 
Court de Romme, de jour en jour, comme dit est, conseillent 
au Roy nostredit Seigneur qu'il face mettre à 
execution lesdictes ordenances royaulx au regard de 
la reduction des franchises et libertez de l'Eglise de 
France et du Daulphiné, quant aux benefices electifz et 
non cheans en graces communes et expectatives. Et 
quant ausdictes finances, pour y pourveoir plus especialment, 
soient appelez dix ou douze preudommes 
et expers en tele matiere qui advisient aucun bon 
remede, et le reportent au Conseil. Et avec ce soient 
faictes defenses les plus grans que l'en pourra, et 
publiées solennelment par tout le royaume, que nul ne 
soit si hardy de transporter, ne faire transporter par 
lettres, bullettes, obligations ne autrement, en quelque 
maniere, or ne argent, à occasion desdiz benefices 
electifz, hors du royaume, à peine de le perdre, ou 
autant qui sera prins sur le temporel de celui ou ceulz 
qui transporteront ladicte finance. Et oultre soient 
ordenez es pors et passages diligens explorateurs qui 
aient povoir d'executer ceste ordenance. Et avec ce 
soit defendu et publié que nul marchant, ne changeur, 
ne autre ne preste argent, ne ne delivre ou face delivrer 
finance pour les causes dessusdictes par lettres, 
bullettes, obligacions, ne autrement, en quelque 
maniere, sur peine de le perdre. Et aussi soit publié 
que quiconques denoncera ceulx qui telz finances transporteront 
par lettres, bullettes, obligacions ou autrement, 
en quelque maniere, aura le quart de la somme 
transportée par lui denoncée. 
Lecta in Curia, XX a decembris CCCC XIII. 
Lundi, XIIJe jour de novembre mil CCCC XIII. 
Messire Henry de Marle, chancellier de France, 
nagueres premier president, tint le Parlement, presens 
les evesques de Noyon, de Meaulx, l'abbé de S. Deniz, 
les IIIJ presidens de ceans, les maistres des Requestes, 
les maistres dudit Parlement des IIJ Chambres. Et 
print pour theme : Evigilate et nolite peccare. Prima ad Corinthios, XV, et le deduisy assez brief en disant 
que l'en avoit sommeillié ou dormi à faire justice, 
parce que l'en ne la povoit bonnement faire pour les 
empeschemens qui avoient esté par avant pour les 
guerres, noises et divisions qui en ce royaume avoient 
esté. Et pour ce que nagueres avoit esté faicte paix 
entre les seigneurs qui entreulx avoient divisions, 
estoit temps de soy eveiller à faire justice et soy garder 
de faillir contre conscience et contre son honneur, 
et eschever trop grant familiarité envers les uns, 
tenir et garder les secrez, se maintenir honnestement 
et en gravité convenable à l'estat de ceans. 
Cedit jour, pour ce que les IIIJ notaires royaulx, qui 
servent le Roy en Parlement pour l'ayde et subside 
du graphier, avoient, puiz IJ ans en ça, fait pluseurs 
fautes ceans en leur office, car l'un servoit aucune 
foiz au Grant Conseil et estoit au duc de Guienne, 
aussy l'autre avoit prins charge du registre de certains 
commissaires qui, puiz un an en ça, avoient esté ordonné 
à cognoistre d'aucuns que l'en disoit avoir contre 
l'onneur du Roy favorisé le duc d'Orleans et ceulx de 
sa partie, desquelx pluseurs avoient esté decapitez ou 
temps desdictes divisions, l'autre estoit si vieil et si 
foible qu'il ne se povoit ayder ne ne povoit servir, le 
Chancellier leur a commendé qu'il facent leur devoir 
ceans, autrement il y pourverra d'autres. Et quant à 
cellui qui est vieil et imbecille, il metra un en son 
lieu ou l'en ly metra. 
S'ensuient les noms des cent personnes qui au jour 
d'ui font le Parlement du Roy nostre Sire... 
Mardi, XIIIJe jour de novembre. 
Maistre J. Luillier s'oppose à ce que maistre Jaques 
du Gard ne soit receu en la Grant Chambre de Parlement, 
par lettre, ne autrement, sans le oïr. 
Venredi, XVIJe jour de novembre. 
Ce jour, a commiz la Court maistre R. Rabay, J. de 
Longueil, B. Quentin, P. Buffiere et R. de Sens, conseillers 
du Roy nostre Sire ceans, à executer ou faire 
executer certain arrest obtenu ceans pour la marchandie 
de poisson de mer à Paris, ou rapporter à 
la Court. 
Samedi, XVIIJe jour de novembre. 
Maistre J. Roussel, ou nom et comme procureur de 
monsr Loiz, duc en Baviere, appelle des gens des 
Comptes de certeinne expedition, executoire ou commission 
et autres griefs à declarer, de nouvel venus à 
sa cognoiscence, faiz par lesdiz gens des Comptes en 
son prejudice, et autrement, au proufit, pourchas, 
requeste ou instance de Charles de Montagu et autres. 
Lundi, XXe jour de novembre. 
Au jour d'ui, j'ay signé par le commandement de 
monseigneur le Chancellier, ou au moins par son mandement 
à moy fait par maistre Pierre de l'Esclat, 
maistre des Requestes du Palaiz, des juedi derrien 
passé, et à plus grant certeinneté par mon clerc 
J. Hutin, lequel j'avoie envoié dès venredi derrien 
passé pour ceste cause audit monseigneur le Chancellier, 
certeinnes lettres de restitution de l'onneur de 
monseigneur le conte d'Alençon, lesquelles je refusoie 
à signer, pour ce qu'il estoit nommé devant monseigneur 
de Bourbon, lequel estoit nommé devant ledit 
Alençon en pluseurs autres, semblables en substance, 
par moy signées. Et pour ce que lesdis IJ seigneurs 
contendent de ladicte prioration ou posteration, et 
que pour appaiser l'un et l'autre, vicissitudine, l'un 
siet avant l'autre au Conseil et econtra, et que l'en 
voloit envoier lesdictes lettres que je refusoie à signer 
au païz d'Alençon, où ledit d'Alençon ne voloit souffrir 
estre nommé après ledit de Bourbon, et de mon refus 
a esté plaincte au Grant Conseil, ouquel monseigneur 
le duc de Berry, pere de madame de Bourbon, femme 
dudit de Bourbon, dist ou fist dire à mondit seigneur 
le Chancellier qu'il me commendast ou mendast que 
je signasse lesdictes lettres, en proposant ledit d'Alençon 
audit de Bourbon quant auxdictes lettres qui 
estoient IIJ en nombre seulement. Lesquelles choses 
m'a relaté mondit clerc de par mondit seigneur le 
Chancellier. 
Venredi, XXIIIJe jour de novembre. 
Furent au Conseil monseigneur le Chancellier, 
maistres R. Mauger, S. de Nanterre et maistre J. de 
Vailly, presidens, et les autres seigneurs laiz de la 
Court, et maistres des Requestes de l'Ostel, sur procès 
crimineulx. A Bosco. 
Venredi, XXIXe jour de decembre. 
Cedit jour, a esté faicte election par voie de scrutine 
pour le lieu de maistre J. Perier, advocat du 
Roy, clerc, et a esté esleu maistre André Cotin, 
arcediacre d'Angiers et advocat ceans. 
Ce jour, messire Guillaume, seigneur de Pomeux, 
chevalier, a esté receu en seneschal de Bigorre, pourveu 
que s'aucun se welt opposer, sera oy à ce que 
voudra dire, et ly fera la Court raison. 
1414 
Jeudi, XXVe jour de janvier. 
Messire Françoiz de Grignolz, chevalier, a esté par 
vertu de certeinnes lettres royaulx receu en office de 
gouverneur de La Rochelle, sauf l'opposition faicte à 
ce par le procureur du sr de Helly à ladicte reception 
et sans le prejudice d'icelle, et a fait le serement 
acoustumé. 
Samedi, XXVIJe jour de janvier. 
J. Soulas, procureur de messire Jaques de Chastillon, 
admiral de France, s'oppose à ce que messire 
Pierre de Breban, dit Clignet, ne autre ne soit mis et 
institué en possession et saisine dudit office, ne qu'il 
en joïsse, sans oïr ledit messire Jaques. 
Lundi, XXIXe jour de janvier. 
Ce jour, n'a pas esté plaidié, pour ce que IJ des 
presidens et pluseurs autres de messeigneurs ont esté 
huy et hier assemblez en la Tournelle criminelle pour 
adviser instructions et ambaxateurs pour envoier 
devers monseigneur le duc de Bourgoigne, sur certeinnes 
entreprises que l'en disoit faictes sur les tractiez 
de la paix entre les seigneurs du sanc royal, et 
pour ce l'en se doubtoit d'assemblées de gens d'armes. 
Mercredi, derrien jour de janvier. 
Cedit jour, furent conseillez certains adviz et instructions 
pour envoier devers le duc de Bourgoigne, 
que l'en disoit en armes venir à Paris. 
Lundi, Ve jour de fevrier. 
Ce jour, après ce que l'en avoit plaidé une cause au 
graiphe criminel, s'est levée la Court pour adviser sur 
ce que le Chancellier avoit mandé de par le Roy à 
nosseigneurs de son sanc par maistre Pierre de Nantron, 
notaire et secretaire du Roy, que les seigneurs 
et autres officiers de ceans et les advocas et procureurs 
fussent demain en la court de S. Magloire, 
montez bien et competemment et habillez, et aussi 
accompaigniez de varlès armez pour accompaigner 
ledit Chancellier à aler par la ville de Paris, afin de 
tenir les bonnes gens et habitans de Paris en union et 
seurté, et leur donner bon courage envers le Roy pour 
obvier, se besoin estoit, au duc de Bourgoigne, qui, 
comme l'en disoit, approchoit Paris à grant nombre 
de gens d'armes contre les defenses du Roy. Et a fait 
la Court issir tous ceulx qui estoient en la Chambre 
de Parlement, hors les procureurs et advocas dessusdis, 
pour leur exposer ce que dit est. Et a esté advisé 
que l'en iroit devers le Chancellier après disner, et y 
ont esté ordonnez maistre Simon de Nanterre, president, 
J. de Vitry et B. Quantin, pour plus avant savoir 
l'entention des seigneurs sur ce que dit est. Et après 
disner a esté advisié, oy ledit monseigneur le Chancellier, 
que quant à la Court de ceans, attendu qu'elle 
estoit de justice, et n'avoient pas les seigneurs acoustumé 
d'aler armez, ne de chevaucher par ville, sinon 
sur mules à venir au Palaiz, qu'il suffisoit que X ou XIJ 
d'eulx fussent demain avec le Chancellier à une heure 
après midi, montez et habillez, comme dit est, et les 
advocas et procureurs qui miex pourroient. Et depuiz, 
pour ce que ceulx que la Court eslisoit entre les presidens 
et seigneurs ont ressoigné à soy habiller et faire 
ce que dit est, ay esté ordonné à aler devers ledit 
Chancellier et ly dire que attendu que, comme lesdis 
seigneurs de ceans ne fussent pas habiles à armes 
porter ne soy mettre en autre estat que selon leur 
profession, et qu'il n'avoient communement pour eulx 
chevaucher que mules, et sambleroit chose estrange 
d'aler par ville, comme dit est, attenduz leur estas et 
profession, ne leur sembloit pas bon de aler où et par 
la maniere que dit est, mais ilz envoieront volentiers 
varlez habillez à faire le miex que pourroient, ce que, 
cedit jour au soir, je diz audit Chancellier, qui respondi 
que ce diroit à nosseigneurs de France, s'il en 
parloient, et que de par Dieu fust. 
Mardi, VJe jour de fevrier. 
Ne fu pas plaidié, pour ce que la Court, sur la response 
hier faicte à moy envoié devers lui de par icelle 
Court, a advisé que miex estoit, tout consideré, que 
l'en alast accompaigner le Chancellier à l'eure dessusdicte 
et par la maniere qu'avoit mandée, et que mesme 
pluseurs gens d'eglise, bourgoiz et autres de divers 
estas estoient alez dimenche derrien par la ville, montez 
et armez, ou leurs gens, avecques monseigneur le 
Dauphin qui avoit chevauchié, lui et nosseigneurs de 
France avecques lui et leurs gens armez, et aussy 
attendue la volenté desdis seigneurs et leur plaisir et 
le mandement dudit Chancellier. Si sont alez lesdiz 
seigneurs de ceans, procureurs, advocas et notaires du 
Roy, montez et armés pour la plus grant partie, cedit 
jour, par la ville avecques ledit monseigneur le Chancellier, 
et aussy pareillement ont fait les seigneurs de 
la Chambre des Comptes à la fin dessus dit. 
Venredi, IXe jour de fevrier. 
Cedit jour, sont venuz en la Court le seigneur de 
Torcy et messire Colart de Calleville, chevaliers, et 
ont dit de par le Roy et nosseigneurs de France et le 
Conseil que, dimenche après disner, les presidens et 
seigneurs de ceans, notaires du Roy et secretaires, 
advocas et procureurs aussy de ceans fussent avecques 
le Chancellier, montez et armez honestement et suffisamment, 
pour accompaigner ledit Chancellier à aler 
par la ville de Paris, à la tenir en seurté et monstrer 
exemple de diligence pour garder la ville. Et pour ce 
qu'il fu question se ledit Chancellier leveroit ou porteroit 
estandart par la ville, a esté dit et advisié et conseillié 
que non. 
Samedi, Xe jour de fevrier. 
Cedit jour, s'est levée la Court environ entre VIIJ et 
IX heures et partie de ceans, pour ce que le duc de 
Bourgoigne, qui estoit venu puiz un po à Saint Deniz 
à grant effort de gens d'armes, estoit venu à tout ses 
gens d'armes devant Paris, et estoit arrivé entre Chaluiau 
et Montmartre, comme en bataille. Et disoit l'en 
que les coureux de son ost avoient couru jusques ou 
marchié des Pourceaulx, nonobstant les defenses à lui 
par pluseurs foiz faictes de par le Roy qu'il ne venist 
à gens d'armes, dont la ville a esté toute effraiée. 
Cedit jour, environ IX heures avant disner, se sont 
les seigneurs de la Court levez et partiz de la Chambre, 
pour ce que l'en a rapporté que le duc de Bourgoigne 
estoit à grant effort de gens d'armes ordonnez comme 
en bataille entre la porte Saint Honoré et la porte 
Saint Deniz, tenent les champs devant Paris. Et pour 
en savoir quelque chose, je montay au plus hault de la 
Tour criminelle de ceans et viz lesdiz gens d'armes 
es champs d'entre le Role et Montmartre. 
Dimenche, XJe jour de fevrier. 
Cedit jour, les chancelliers de France, de Guienne 
et d'Orleans, les presidens de ceans, les seigneurs de 
ceans, graphier, notaires, secretaires, pluseurs des 
seigneurs de la Chambre des Comptes, les tresoriers, 
à tout leurs gens armez, chevauchierent par Paris 
aux IIIJ portes. 
Mardi, XIIJe jour de fevrier. 
N'a pas esté plaidoié ne conseillié, mais s'est partie 
la Court de ceans, pour ce que l'en tenoit que le duc 
de Bourgoigne devoit venir à tout son effort et ost 
devant Paris. 
Mercredi, XIIIJe jour de fevrier. 
Cedit jour, a esté faicte election par le mandement 
de monseigneur le Chancellier ou lieu de maistre Aimery 
de Maignac, conseiller du Roy en la Chambre des 
Enquestes, et a esté esleu par voie de scrutine maistre 
Pierre de Villers. Et a esté le scrutine publié en la 
Chambre, combien que ce n'eust pas esté acoustumé, 
mais estoit acoustumé de reporter le scrutine au Chancellier, 
ou cas qu'il n'avoit esté presens, ou au Grant 
Conseil, et puiz me commendoit l'en la lettre. Et a 
esté ce fait pour ce que pluseurs se plaignoient de ce 
que l'en ne publioit ceans les elections qui y estoient 
faictes, et en parloient aucuns sinistrè et contre les 
presidens et contre le graphier. 
Jeudi, XVe jour de fevrier. 
Sur le debat meu et pendent entre le seigneur de Gaucourt, 
d'une part, et maistre Guillaume Signet, d'autre 
part, pour cause de l'office de seneschal de Beaucaire, 
que chascune desdictes parties pretendoit à elle apartenir 
par lettres de don à elles sur ce faictes, au jour 
d'uy, maistre J. du Tour, procureur dudit de Gaucourt, 
s'est desisté et departi dudit procès et du droit qu'il 
reclamoit à avoir oudit office, au proufit dudit Signet 
qui a esté receu et fait le serment acoustumé, present 
le procureur du Roy et non contredisant. 
Venredi, XVJe jour de fevrier. 
Maistre Mahiu Mouton, procureur de messire J. de 
Saint Sauflieu, bailli de Caux, s'est opposé et oppose 
que aucun ne soit receu en bailli de Caux, sans le oïr. 
Cedit jour, s'est parti le duc de Bourgoigne de Saint 
Deniz, où il a esté environ XV jours en grant assemblée 
de gens d'armes pour entrer à Paris, s'il n'eust 
trouvé resistence. 
Au jour d'ui sont venues nouvelles à la Court et à 
Paris que le duc de Bourgoigne, qui à grant effort et 
grant ost de gens d'armes, estoit venu à Saint Deniz 
et là sejourné par environ XV jours pour entrer à 
Paris, s'en estoit parti dès environ minuit ou le point 
du jour. 
Mardi, XXe jour de fevrier. 
Ce jour, n'a pas esté plaidoié pour ce que tous les 
presidens et seigneurs laiz de ceans ont esté en la 
Chambre des Comptes au Conseil. 
Dimenche, XXVe jour de fevrier. 
Ou parviz de Nostre Dame de Paris, presens 
l'evesque de Paris, l'Université, le chancellier de ladicte 
eglise et moult grant peuple, fu ars le propos fait ores 
a V ou VJ ans à l'ostel de Saint-Pol, devant le Roy 
nostre Sire, à Paris, par maistre J. Petit, maistre en 
theologie, de la nation de Normandie, sur la justification 
du duc de Bourgoigne sur le murtre fait en la personne 
du feu duc d'Orleans, frere germain du Roy 
nostre dit seigneur, et aussi furent ars pareillement 
les paraulx propos qui furent trouvez, en executant 
certeinne sentence jugée par pluseurs intervalles de 
temps et diverses sessions faictes en la sale dudit 
evesque, comme l'en disoit, par les maistres de la 
faculté de theologie de la dicte Université et ledit inquisiteur, 
et pronuncée venredi derrien passé en ladicte 
sale pour pluseurs erreurs et poins touchans la foy 
trouvez esdis propos. 
Mercredi, derrien jour de fevrier. 
Ce jour, ont esté mandez tous les presidens et laiz 
au Conseil en la Chambre des Comptes. 
Jeudi, premier jour de mars. 
Cedit jour, la Court s'est levée po après X heures 
pour aler aux exeques de feu maistre J. Chanteprime, 
doien de Paris et paravant conseiller du Roy ceans, 
à cause de quoy venoit quant ly plaisoit ceans et seoit 
avecques les autres seigneurs en habit de conseiller, 
comme par avant. 
Lundi, Ve jour de mars. 
Ce jour, les eschevins de Paris ont requiz avoir IIIJ 
des seigneurs de ceans pour aler en l'ostel de la ville, 
ouquel ilz et aucuns de l'Université de Paris doivent 
estre assemblez à IIJ heures après midi, comme ilz 
disoient, pour traiter d'aucunes besoignes touchans le 
bien du royaume, de la ville de Paris et aussy le fait 
des gens d'armes estans à present par ledit royaume 
à Paris et environ ; si y ont esté commiz maistre J. de 
Vailly, president, Phelippe du Puiz, R. de Sens et 
J. de Vitry, conseillers du Roy nostre Sire ceans. 
Cedit jour, n'a point esté plaidoié, ne n'avoit aucun 
advocat ne procureur, ne partie ou moult po par le 
Palaiz pour une moult griefve maladie qui generaument 
couroit par Paris, par laquelle la teste et tous 
les membres doloient, et souffroit l'en moult fort 
reume. Et entre les autres moy mesme ne dormi de 
toute ceste nuit et ne me puiz soustenir de la doleur 
de la teste, des reins, des costes, du ventre, des bras, 
espaules et gembes, et me grieve sans mesure la secheresse 
qui est, qui par especial est ennemie à ma complexion, 
en quelque saison que ce soit. Si m'en voiz à 
mon hostel. 
N'a pas esté plaidoié pour ce que une merveilleuse 
maladie a entreprins generaument toutes personnes, 
hors enfans au dessoubz de VIIJ ou de X ans, par laquelle 
la teste, les espaules, les costes, le ventre, les bras et 
gembes doloient, et y avoit fievres et reume moult fort, 
et telement que au jour d'ui moult po des seigneurs de 
ceans et des advocas et procureurs sont venus, entreprins 
de ladicte maladie. Et moy mesme fu hier au 
vespre en venant de Nostre Dame surprins de ladicte 
maladie telement que je ne me puiz soustenir, et semble 
que ce soit lues aut pestis aerea. 
Mardi VJe, mercredi VIJe, jeudi VIIJe, vendredi IXe, 
Samedi Xe jour de mars. 
N'a point esté besoigné en Parlement pour la dessusdicte 
pestilence de maladie, que adeo` invalet ut 
quasi nullus se abscondere possit a calore ejus, mais en 
tant que es eglises à peinne l'en puet dire le service à 
très po de gens. 
Mercredi, XIIIJe jour de mars. 
Sur la somme de XIIc XXXIII frans venant de l'adjudication 
du decret de certains doaires nagaires appartenans 
à madame Marguerite de Mailly, criez à la requeste 
de dame Jehanne d'Argonnes et adjugiez à messire 
Guillaume, seigneur des Quesnes, ont esté delivrez à 
messire Raoul de S. Remi, chevalier, Vc XXXV frans 
et demi le Xe de novembre, l'an mil CCCC XIII, oye 
la relation de maistre R. de Sens et T. Tiessart, 
commissaires en ceste partie, et le XVJe de décembre 
ensuivant, par l'ordonnance desdiz commissaires et 
du consentement de Florimont de Beauval, qui s'estoit 
opposé à la delivrance du residu de ladicte somme, 
ont esté delivrez Vc LVII frans et demi auxdiz Florimont 
et de S. Remi, et au jour d'ui par l'ordonnance desd. 
commissaires relatée par ledit Tiessart et du consentement 
de messire Charles de Creseques, chevalier, qui 
alias s'estoit opposé à la delivrance dudit argent, a 
esté delivré audit messire Raoul de S. Remi tout le 
residu dudit argent et rendue la cedule à J. Le Mareschal, 
changeur, qui avoit ledit argent en garde et 
depost de par la Court. 
Ce jour, J. Roussel, comme procureur de messire 
J. de Bains, chevalier, bailli de Vermandois, s'oppose 
à l'enterinement des lettres de don que l'en dit avoir 
esté fait dudit office à messire Pierre de Beauvoir, 
chevalier, ou à autres, et à la reception et institution 
dudit messire Pierre ou autres. 
Jeudi, XVe jour de mars. 
Cedit jour, a esté receu en office de bailli de Vermendois 
par lettres royaulx messire Pierre de Beauvoir, 
chevalier, seigneur de Bellefonteinne, sauf l'opposition 
hier faicte au contraire par le procureur de 
messire J. de Bains, chevalier, bailli d'icellui bailliage. 
Venredi, XVJe jour de mars. 
Ce jour, a esté levée la main du Roy du temporel du 
prioré de Foissy lez Troies au profit de frere Giles 
Lembert, prieur d'icellui prioré, jusques à ce que 
autrement en soit ordonné, du consentement du procureur 
general du Roy. 
Lundi, XIXe jour de mars. 
Depuiz le juedi premier jour de ce moiz de mars 
jusques à ce XIXe n'a esté plaidoié ceans pour la general 
maladie qui a couru, dont est mention faicte le 
Ve de cedit moiz, et laquelle m'a tenu comme pluseurs 
autres par XVJ jours sans partir de mon hostel ou po. 
Mercredi, XXJe jour de mars. 
Ce jour, sur ce que le Chancellier avoit mandé par 
l'un des presidens de ceans que l'en esleut IJ des seigneurs 
de ceans, et les nommast la Court pour aler en 
compaignie du Roy que l'en dit qui welt aler en armes 
à Senliz, à Compiegne et à Suessons qui ont desobey 
au Roy, et par especial Compiegne et Suessons, comme 
l'en dit, et tiennent garnisons de gens d'armes qui 
pillent et ont pillié le païz de Valoiz et la ville d'Ay 
sur Marne, où ont prins pluseurs preudommes et 
emmené prisonniers pour rançonner. Si a deliberé la 
Court que à elle n'apartient point d'eslire oudit cas, 
mais au Roy ou à son Conseil, et la Court est preste 
d'obeir et les envoier au Roy, neantmoins la Court a 
nommé à ce que dit est maistre Guillaume Chanteprime, 
maistre des Requestes de l'Ostel, maistre Oudart 
Gencien, maistre Jaques du Gard, maistre Pierre Buffiere 
et maistre Regnault de Sens, desquelx le Roy 
pranra les IJ telx que voudra, et m'a esté enjoint que 
ce je reporte et die audit Chancellier, ce que j'ay fait 
et lui ay baillié par escript lesdis noms. 
Mercredi, XXVIIJe jour de mars. 
Sur la requeste faicte par maistre Guillaume Le Duc, 
conseiller du Roy ou Chastellet, que la Court voulsist 
agreer la resignation de maistre Hebert l'Escripvain, 
conseillier lay ceans, laquelle voloit faire à son profit 
de l'office de conseillier qu'il avoit ceans pour contemplation 
dudit Duc qui estoit son parent de par sa mere 
et homme de bonne renommée et suffisant et licencié 
en loiz et bachelier en decret, et que l'Escripvain estoit 
moult ancien et imbecille et maladif, et que plus ne 
povoit servir, et icelle agreé, poursuiroit son don du 
Roy, lequel en pleust à la Court le recevoir, ont esté 
commiz maistre Mahiu Canu et Jaques du Gard à interroguer 
ledit Escripvain, à savoir se à ladicte resignation 
avoit paction ou convention. Oye leur relation qui 
estoit que, contemplatione predicta et sans paction, 
maiz sponte se faisoit ladicte resignation, et aussy oy 
ledit Duc et interrogué ceans par serment sur ce que 
dit est, et qu'il est apparu à la Court qu'il n'y a eu 
aucun pact illicite, la Court, après ce que accordé 
avoit que ladicte relation faicte au Chancellier par lesdiz 
commissaires qui a esté faicte et par ce accordé 
ladicte requeste, au jour d'ui a esté receu ledit Duc en 
conseillier de ceans ou lieu de maistre J. Luillier, qui 
a esté reçeu ou lieu dudit Escripvain en la Grant 
Chambre. 
Ce jour a esté ordonné que maistre Simon de Nanterre, 
M. du Boz, Buffiere, R. de Sens, Ja. du Gard, 
Phelippe du Puiz, Q. Tiessart, M. Canu, A. de Cambray, 
Ja. Branlart iront à S. Pol au Conseil proposer 
et requerir pour le bien du Roy et de son royaume ce 
qui fu advisé et conseillié à la fin du Parlement derrien 
touchant les finances de ce royaume et les franchises 
de l'Eglise, lesquelles finances l'en transportoit sans 
mesure en court de Romme pour eveschiez et autres 
gros benefices avoir. 
Venredi, XXXe jour de mars. 
Sur ce que maistre Jaques du Gard, conseillier du 
Roy en la Chambre des Enquestes, requeroit estre 
receu en la Grant Chambre ou lieu de maistre Hebert 
l'Escripvain, nagueres conseillier en icelle Chambre 
Grant, attendu que le Roy par ses lettres adreçans à 
la Court avoit octroié audit du Gard que le temps qu'il 
avoit servi aux Requestes du Palaiz depuiz janvier 
IIIIxx XVI jusques en aoust CCCC lui fust compté, et 
que en icelle Grant Chambre fust receu avant tout autre 
qui n'auroit servi en ladicte Chambre des Enquestes 
par avant ledit an IIIIxx XVI, à quoy maistre J. Luillier, 
conseiller en la Chambre des Enquestes, s'estoit 
opposé en disant inter cetera que en icelle Chambre 
des Enquestes il avoit esté receu et servi avant ledit 
du Gard et par ce devoit monté en ladicte Chambre 
avant ledit du Gard. Finablement la Court a dit, veues 
les lettres dudit du Gard et tout consideré, que la 
requeste d'icellui du Gard ne lui sera point faicte, ne 
ses lettres enterinées. 
Ce jour, ont esté les seigneurs de ceans pour la plus 
grant partie au Grant Conseil qui a esté en ce Palaiz 
en la Chambre vert pour oïr le cardinal de Pise, legat 
de court de Romme, et pour pranre conclusion sur la 
matiere dont est touchié le XXVIIJe de ce moiz, qui a 
esté que lettre sera faicte et seellée pour executer ce 
qui à la fin du Parlement derrien avoit esté conseillié, 
maiz elle ne sera executée jusques à ce que XIJ conseillers 
du Roy qui seront deputez averont advisié certeinnes 
responses et bulles qu'a baillé ledit cardinal 
sur pluseurs poins requiz par le Roy au Pape, et leur 
relation faicte, le Roy fera executer ladicte lettre, si 
semble bon, et interim seront gardées lesdictes 
lettres 
par... 
Mardi, IIJe jour d'avril. 
Ce jour, a esté receu maistre Guillaume Toreau en 
l'office de maistre des Requestes de l'Ostel du Roy ou 
lieu de maistre Robert Le Maçon, et a fait le serment 
acoustumé, sans prejudice des oppositions et sauf à 
discuter de leurs oppositions après comme devant, 
selon la teneur de certeinnes lettres royaulx adreçans 
à la Court et sur ce par ledit Toreau impetrées. 
Jeudi, XIJe jour d'avril. 
Ce jour, a esté dit que le graphier ne rende aucunes 
lettres d'estat ceans publiées de cy en avant, jusques 
à ce que cellui qui se voudra ayder desdictes lettres 
d'estat en aura laissié copie devers le graiphe. 
Ce jour, maistre Simon de Nanterre, Pierre de Oger 
et Henry Mauloué, executeurs du testament de feu messire 
Arnaud de Corbie, jadis chancellier de France, 
ont baillié et delivré à maistre Phelippe de Corbie 
l'ostel où demouroit le dit defunct, avec les biens 
estans en icellui pour la garde et conservation d'iceulx 
hostel et biens et du droit d'icellui Phelippe. 
Samedi, XIIIJe jour d'avril. 
Ce jour, furent appellés les seigneurs des Enquestes 
en la Grant Chambre, où vint le cardinal de Pise, legat 
en France, et proposa la parole de l'epistre du jour 
d'ui originaliter, vos estis regale sacerdotium, en 
appliquant icelles paroles aux seigneurs, conseillers 
et menistres de justice en icelle Court, car ceulx qui 
administrent les sacrifices et oblations divines ne sont 
pas seulement appellés sacerdotes, mais ceulx qui sont 
professeurs et menistres de justice, comme le tesmoigne 
saint Jerosme en son epitre ad Pammachium et 
l'apostre en son espitre ad Hebreos, et non pas eulx 
seulement, / mais le droiz civilx qui merito` tales sacerdotes appellat. Puiz et en suffisant stile latin descendi à declarer 
pour quoy ceans estoit venu, quia ad visitandum 
Curiam pour la benigvolence d'icelle, et pource qu'il 
estoit unus alter inter professores juris et quia etiam amicus, 
et se offri à la Court, secundo, 
à recommender / les besoignes de l'Eglise, par especial au regart 
de certeinne 
responses qu'il avoit faictes la veille de Pasques 
Flories derriennes en la Chambre vert en ce Palaiz, en 
la presence du Roy, des seigneurs de son sanc, de pluseurs 
de la Court, de l'Université et des Prevost des 
Marchans et bourgois de Paris, lesquelles avoit baillées 
par escript sur pluseurs poins qu'avoit envoié le Roy 
à Romme au Pape, et pria, pour ce que à icelles 
visiter devoient estre IIIJ des seigneurs de la Court 
avecques VJ ou VIIJ autres, que l'en ne passast pas à 
extremitez, mais s'arrestast l'en à bon moien. Tercio 
se offri, etc.. Après ce respondi le premier president 
en latin assez françoiz en merciant ledit cardinal, lui 
recommendant icelle Court et offrant, etc.. 
Lundi, XXIIJe jour d'avril. 
Ce jour, a esté faicte procession de la Saincte Chappelle 
à Saincte Katerine par le college de la Saincte 
Chapelle et autres gens d'eglise de Paris exemps, et la 
Court de ceans, et les Prevost des Marchans et eschevins 
et bourgoiz de Paris. 
Mercredi, XXVe jour d'avril. 
Au jour d'ui a esté esleu en tourbe en la Chambre, les 
IJ Chambres assemblées, ou lieu de maistre Arnault de 
Marle, maistre des Requestes de l'Ostel, nagueres conseiller 
du Roy en la Chambre des Enquestes, maistre 
Guillaume Aymeri, advocat escoutant ceans, à la contemplation 
et requeste faicte pluseurs foiz de monseigneur 
le duc de Berry du païz d'Auvergne, duquel il 
estoit né, facta aequali inquisitione de l'estat et 
suffisance / dudit Aymery, lequel monseigneur Henry de 
Marle, chancellier de France, avoit recommendé par 
ses lettres et lui avoit donné sa voix. 
Et est à savoir que ledit maistre Arnault, qui est 
homme lay, fu samedi receu ceans à faire le serment 
qu'ont acoustumé de faire les maistres des Requestes 
ceans, ou lieu de maistre J. de Marle, esleu par le Pape 
en evesque de Coustances, non obstant que le lieu 
fust de clerc, et que ledit Arnault fust assez jeune et 
receu en la Chambre des Enquestes puiz demi an ou 
environ, qui a esté fait en partie en faveur dudit Chancellier, 
pere desdiz J. et Arnault, et lui fu dit, ledit 
samedi derrien passé, que ce ne portast prejudice une 
autre foiz en tel cas. 
Cedit jour, a esté conseillié un procès de la Chambre 
des Enquestes, où estoient parti les seigneurs d'icelle 
Chambre. 
Mercredi, IJe jour de may. 
Ce jour, messire Guillaume de Gaudiac, docteur in 
utroque et conseillier du Roy nostre Sire ceans, gisans 
malade en son lit, m'a dit qu'il soumettoit la cognoiscence 
de l'execution de son testament à la Court, et 
m'a requiz que je feisse l'inventoire de ses biens, s'il 
avenoit qu'il alast de vie à trespas, et qu'il pleust à 
ladicte Court de commettre maistre Pierre de Oger, 
conseillier dudit Seigneur ceans, à oïr le compte de son 
execution, et m'a dit qu'il welt que ses executeurs 
aient puissance d'interpreter et declarer les poins 
doubteuz de son dit testament. 
Jeudi, IIJe jour de may. 
Le seigneur de Peletot requiert estre receu en 
bailly de Coutantin par vertu de certeinnes lettres 
royaulx dont requiert l'enterinement. 
Le sire d'Yvoy s'oppose à ce qu'il ne soit receu à 
l'enterinement desdictes lettres, et pour ce qu'il n'est 
pas icy present, son conseil requiert delay pour parler 
à lui et dire ses causes d'opposition, car par aventure 
qu'il voudra estre present à dire ses causes d'opposition. 
Appoinctié au Conseil. 
Lundi, VIJe jour de may. 
Maistre J. Paris, procureur de Guillaume Sachet, 
escuier, gouverneur de Montpellier, s'oppose à l'execution 
et enterinement des lettres de don que se dit 
avoir obtenu un appellé Grolée dudit office de 
gouverneur. 
Mercredi, IXe jour de may. 
Ce jour, fu esleu par voie de scrutine maistre Berthelemin 
Hamelin, licencié in utroque et advocat escoutant 
ceans, ou lieu de maistre Guillaume de Marle, 
conseiller du Roy en la Chambre des Enquestes, qui 
doit monter en la Chambre Grant, ou lieu de messire 
Guillaume de Gaudiac, docteur in utroque, doien de 
S. Germain l'Aucerroiz de Paris et conseiller dudit Seigneur 
ceans, moult notable clerc en son temps, et seigneur 
de très belle et commendable vie, qui puiz 
IIIJ jours ou environ, sain d'entendement et aagié de 
IIIJxx ans, est alé de vie à trespas. 
Maistre Anthoinne Chastenier, notaire du Roy, 
s'oppose à toutes impetrations faictes ou à faire de 
sondit office et que nul ne soit receu audit office sans 
le oïr. 
Mardi, XXIJe jour de may. 
Curia vacat, pour ce qu'elle est alée en procession 
avecques la grant eglise de Paris de Nostre Dame à 
Saint Magloire, pour la paix et prosperité du Roy et 
du royaume et la victoire qui hier, entre IIJ et IIIJ heures, 
eut à la prise de Suessons qui avecques pluseurs gens 
d'armes de la partie du duc de Bourgoigne, comme 
inobediens et rebelles, se tenoient et estoient tenus 
longuement contre lui, favorisans audit duc de Bourgoigne, 
et ibi infinita facta sunt crimina, ut dicitur. 
N'a pas esté plaidoié, pour ce que la Court a esté à 
la procession generale qui a esté faicte de Nostre Dame 
de Paris à S. Magloire pour la paix et prosperité du 
Roy et de son royaume, et aussy pour regracier Dieu 
des nouvelles qui au jour d'ui à matin sont venues de 
la prise de la ville de Suessons, qui hier, entre IIJ et 
IIIJ heures après disner, par assault de l'ost du Roy, du 
duc de Guienne et des autres seigneurs du sanc royal 
a esté prise. 
Mercredi, XXIIJe jour de may. 
Cedit jour, a esté faicte election de maistre J. de 
S. Romain, ou lieu de maistre Guillaume de Besze, qui 
est monté de la Chambre des Enquestes en la Grant 
Chambre ou lieu de maistre Nycole de Biencourt, 
nagueres alé de vie à trespas. 
Jeudi, XIIIJe jour de juin. 
Curia vacat, pour ce qu'elle a esté aux processions 
generales de toutes les eglises de Paris, tant exemptes 
que non à Paris, et fu porté corpus Domini qui fu 
feru / des Juifs, estant à S. Jehan en Greve, et est l'en alé à 
S. Martin des Champs en très belle ordonnance. 
Venredi, XXIJe jour de juin. 
Ce jour, maistre Ursin Tarevande, maistre en theologie 
et soy disant esleu de Coustances, et la nation 
de Normandie, requerans adjornement en cas d'appel 
à l'encontre de maistre J. de Marle, evesque de Coustances, 
et aussi certeinnes lettres de complainte estre 
seellées, que l'en refusoit à la Chancellerie, ont protesté, 
au moins ledit Ursin au cas dudit refus que l'en 
lui faisoit, comme il disoit, que sa diligence lui vaille ce 
qu'il appartendra, et a requiz ce estre enregistré. 
Samedi, XXJe jour de juillet. 
Sur certeinne requeste faicte par le recteur de 
l'Université d'Orleans et pluseurs docteurs et procureurs 
de nations de ladicte Université qui pour ce 
estoient venus à Paris en personne, afin que la Court 
voulsist revoquer certain appoinctement fait du Ve de 
ce present moiz en plaidant entre ladicte Université, 
d'une part, et l'Université de Paris, d'autre, pour ce 
que ledit appoinctement estoit ou trop grant prejudice 
d'icelle Université d'Orleans, comme disoient, et que 
ne se povoit soustenir sans leur prejudice et de leurs 
previleges, car icelle Université de Paris pourroit pretendre 
une autre foiz et emploier contreulx ledit 
appoinctement, la Court, oye la requeste haranguée 
de ladicte Université d'Orleans, a respondu que, pour 
oster toute matiere de division et dissention entre 
lesdictes Universités et nourrir amour entre elles, a esté 
meue de faire ledit appoinctement qui aussy ne fu point 
debatu par le conseil des parties, et leur a octroié 
lettres, que ce soit sans le prejudice de leurs previleges 
que l'une contre l'autre puisse in futurum pretendre 
possession aucune. 
Mardi, derrien jour de juillet. 
A la requeste hier faicte par messire Pierre de Breban 
sur l'enterinement de certeinnes lettres de l'office 
d'admiral contre messire Jaques de Chastillon, qui 
comme autrefoiz s'estoit opposé et opposoit, et eust 
eu distribution de conseil et à revenir au jour d'ui, ledit 
messire Jaques propose et dit que, avant les divisions 
qui sont en ce royaume et dès l'an CCCC IX, lui fu 
donné, present la Royne et les seigneurs du sanc du 
Roy, ledit office, et y a et en autres cas moult bien 
fait son devoir, et l'eust par le trespas de l'admiral de 
Vienne, et le vault bien, car il est puissant d'avoir et 
d'amiz et le chief des armes de Chastillon. Vray est que 
n'a pas moult que debat en fu devant le Roy entre lesdictes 
parties, le Roy ordonna que Jaques alast en son 
hostel pour eschiver les debas, car le Roy voloit aler 
hors et ordonna oultre que ne l'un ne l'autre ne exerceroit 
ledit office, mais seroit exercé par le lieutenant 
appellé J. de Lesme. Et pour ce que messire Jaques 
n'est pas icy, et il a bonne cause et bonne defense, et 
ne scet rien desdictes lettres, requiert son conseil delay, 
comme il, aliis casibus et par especial nagueres en 
l'office / de bailli de Caux, fu fait, si doit estre fait en ce 
cas qui est d'office moult haut et moult grant, et si 
est debat d'entre grans parties, si requiert estre oy. 
Clignet dit au contraire que par le propos de Jaques 
nul ne exerce ledit office, or a il lettre, si doit estre 
enterinée pareillement, comme aliàs a esté fait de 
l'office / de bailli de Vermendois, car le Roy et le duc de 
Guienne le wellent, et ne contiennent point opposition 
lesdictes lettres, si conclu, ut suprà, à 
l'enterinement. / Appoinctié au Conseil à demain. 
Venredi, IIJe jour d'aoust. 
Fu faicte moult solennelle procession de l'eglise de 
Paris à Saincte Genevieve, où a esté la Court in habitu honesto. 
Mercredi, VIIJe jour d'aoust. 
Ce jour, a esté ordonné, à l'instigation et requeste 
de monseigneur le duc de Berri, que XVJ des seigneurs 
de ceans iront à cheval avec aucuns prelas et autres à 
l'audevant des messagiers d'Angleterre qui viennent 
en compaignie de Vc hommes, où a IJ evesques et le 
conte de Salesberich et pluseurs autres jusques audit 
nombre d'Angloiz, jusques à la Chappelle S. Deniz, et 
XVJ autres desdis seigneurs demourront avec ledit de 
Berry avecques autres prelas en la sale dessus Seinne 
en ce Palaiz pour faire l'onneur auxdiz Angloiz qui 
viennent pour le mariage du Roy d'Angleterre à la 
fille du Roy. 
Jeudi, IXe jour d'aoust. 
Cedit jour, a esté ordonné que la portion des seigneurs 
de ceans sur le prest de mil libvres parisis que 
la Court fait au Roy, qui est et tient siege devent 
Arras contre le duc de Bourgoigne, se pranra sur 
leurs gages sur un chascun, tant absent que present. 
Samedi, XJe jour d'aoust. 
La Court a baillié la detention de frere Guillaume 
Alaiz, religieux de Clugny, prisonnier en la conciergerie 
du Palaiz, à la requeste du procureur du Roy et 
de frere Robert de Beaumont, à l'abbé de Clugny, 
pourveu que ledit abbé ne procedera à la sentence 
diffinitive du delict commun jusques à ce que la Court 
ait cogneu du cas previlegié. Et sera tenu ledit abbé 
faire ester à droit ledit Alaiz, toutes foiz que requiz 
en sera. 
Jeudi, XVJe jour d'aoust. 
Ce jour, la Court s'est levée pour aler en la sale 
vert oïr les requestes des Angloiz. 
Mardi, XXJe jour d'aoust. 
La Court a reservé la cause d'entre le procureur du 
Roy, d'une part, et chapitre de Paris, d'autre part, 
pour cause d'une femme qui s'est pendue en la rue 
Nuefve Nostre Dame. 
Samedi, XVe jour de septembre. 
Au jour d'ui, la Court a baillié la detention de frere 
Henry Chevalier et d'un appellé Fervacle, prisonniers, 
à l'evesque de Paris, et lui defent qu'il ne procede à 
condempnation ou absolution jusques à ce que la 
Court ait fait son procès sur le cas privilegié. 
Samedi, XVe de septembre CCCC XIIII. 
Ce jour, en la Tournelle criminelle, fut appoinctié 
par maistre Symon de Nanterre, president en Parlement, 
et maistres Regnault Rabay, Pierre Buffiere et 
Bertran Quentin, commissaires ou assistans avec ledit 
maistre Symon, sur le fait de la Marchandise des 
poissons de mer qui sont venduz à Paris, presens 
maistre Pierre de Marigny, Rogier Maledenrée, Enguerran 
de Dennes, Estienne Wasselin, maistre Jehan 
Bailly et Jehan d'Uxeau, que Jehan Le Charron, vendeur 
dudit poisson de mer à Paris, qui devoit à icelle 
Marchandise pour les années finies le derrien jour de 
may derriennement passé, et pour aucunes restes 
Vc LXX livres parisis, paiera dedans la S. Remy prouchain 
venant IJc livres parisis, et le surplus paiera par 
IIJ années prouchaines subsequens, c'est assavoir, à 
chascune feste de S. Remi ou chief d'octobre la tierce 
partie de IIJc LXX livres, par egale portion, jusques en fin 
de parpaiement, et d'icelle reste de IIJc LXX livres s'obligera 
envers ladicte Marchandise ledit Charron à la 
paier ausdiz termes, sans prejudice des drois et despens 
de lui et d'autres marchans qui ont poursuy et 
plaidié oudit Parlement contre le procureur de ladicte 
Marchandise. 
Sur la restitution des deposts estans lors devers la 
Court et ja pieça prins d'icelle Court pour la necessité 
du Roy nostre Sire, ont au jour dui esté miz par 
maistre J. Milet devers icelle Court L frans en monnoie. 
Samedi, XIIJe jour d'octobre. 
Defense fu faicte à peine de Vc mars d'argent à 
messire Bertran d'Enfernet, chevalier du guet à Paris, 
qu'il ne mefface ne mesdie par lui ne par autre à Colin 
de la Chapelle, sergent à verge et collecteur du guet 
des mestiers de Paris, ne ne l'empesche en sondit 
office, et e contra. 
Lundi, XXIJe jour d'octobre. 
Ce jour, entre IIIJ et V heures après midi, messire 
Andry Marchant, chevalier, prevost de Paris, disant 
qu'il estoit venu à sa cognoissance que messire Tenneguy 
du Chastel, chevalier, par le moyen de monseigneur 
de Guienne ou autrement, avoit impetré sondit 
office de prevost, ou se vouloit efforcer de le y empescher, 
s'opposa à ce que ledit Tenneguy ne autre soit 
receu ne institué oudit office sans le oïr. 
Mardi, XXIIJe jour d'octobre, après disner. 
Fut receu en l'office de prevost de Paris messire 
Tenneguy du Chastel, chevalier, ou lieu de messire 
Andry Marchant, chevalier, sauf l'opposition d'icelui 
messire Andry hier faicte, à la dire aussi bien après 
ladicte reception comme devant. Et fist ledit messire 
Tenneguy, qui avoit dit au matin, comme l'en disoit, 
que, toutesfoiz qu'il plairoit à monseigneur de Guienne, 
il se deporteroit dudit office au prouffit dudit messire 
Andry, le serement acoustumé. Et sur sa lettre n'est 
point fait de mention de ladicte opposition, mais il a 
esté ordené que il soit ci enregistré. 
Mercredi, XXIIIJe jour d'octobre, après disner. 
Ledit messire Andry Marchant par lettres royaux, 
ausquelles messeigneurs les presidens ont obtemperé, 
comme au doz d'icelles a esté escript, a esté et est 
remis et restitué audit office de prevost de Paris. 
Jeudi, XXVe jour d'octobre. 
Cedit jour, après disner, en la Tournelle criminelle, 
messire Tenneguy du Chastel, chevalier, fut receu en 
l'office de gouverneur et capitaine de la Rochelle ou 
lieu de messire François de Grignaux, chevalier, sauf 
que se icelui de Grignaux vient par lettres ou autrement 
soy opposer, la Court lui fera raison aussi bien 
après ladicte reception comme devant. Et a ce esté 
dit audit messire Tenneguy et non mis toutevoie sur 
sa lettre et pour cause, de precepto dominorum presidentium. 
Item, cedit jour, en ladicte Tournelle, monseigneur 
maistre Robert Mauger, premier presidens ceans, et 
commis par le Roy au fait des nominations, etc., par 
lettres enregistrées ou livre des Ordonnances, nomma 
ou colloca de ce jour tous les compris esdictes nominations 
pour la Court aux eglises et benefices qui par 
eulx et chascun d'eulx sont et seront prises et esleues. 
Et wolt et ordena que lettres en feussent faictes de 
cedit jour. 
Mardi, XXXe jour d'octobre. 
Maistre Jehan Soulas, ou nom et comme procureur 
de messire François de Grignaux, chevalier, s'opposa 
et oppose à la reception faicte jeudi precedent de 
messire Tenneguy du Chastel, chevalier, en son office 
de gouverneur et capitaine de La Rochelle, et à l'institution 
d'icelui, s'aucune en est faicte. 
Mercredi, derrien jour d'octobre. 
Sur le fait de IIIJxx et X nominations octroyées par 
le Pape à la Court, comme l'en dit, finablement mesdis 
seigneurs pour ladicte Court ont accepté lesdictes 
nominations, sauf de pourveoir tousjours sur ce, 
ainsi que icelle Court verra estre necessaire et 
prouffitable. 
Mardi, VJe jour de novembre. 
En la Tournelle criminelle, où estoient maistres 
R. Mauger, P. Le Fevre et J. de Vaily, presidens, et 
aucuns de messeigneurs de la Court, Chatart de Rochedegoux, 
escuier, fut receu en l'office de seneschal de 
Rouergue ou lieu de messire Raoulet de Laire, chevalier, 
sauf l'opposition d'icellui messire Raoulet, à la 
dire ainsi bien après que devant. Et a fait ledit Chatart 
le serement acoustumé, et n'est point fait mention au 
dos des lettres dudit Chatart de l'opposition dudit de 
Laire, mais seulement a esté ordené ce estre ci enregistré. 
Et a esté faicte ceste reception par vertu de 
certaines lettres royaux adreçans à messeigneurs les 
presidens, lesquelles, ou la copie collacionnée, sont 
demourées devers la Court inter deposita Parlamenti ultimo` lapsi. 
Ce jour, en ladicte Tournelle, a esté semblablement 
receu en l'office de seneschal de Thoulouse messire 
Jehan de Bonnay, chevalier, ou lieu de messire Jehan 
de Bonnebaut, chevalier, sauf l'opposition, etc., et 
par vertu de lettres, etc., comme dessus. 
Item, cedit jour, en ladicte Tournelle, a esté receu 
similiter en l'office de gouverneur de Montpeslier et 
chastelain de Lates Ymbert de Grolée, escuier, ou lieu 
de Guillaume Sachet, escuier, qui dès long temps 
avoit exercé et exerçoit ledit office, sauf à dire son 
opposition, s'il est opposé ou veult opposer après 
comme devant, et par vertu de lettres royaux estans 
devers la Court, comme dessus est touché. 
Lundi, XIJe jour du moiz de novembre. 
Messire Henry de Marle, chevalier, chancellier de 
France, tint le Parlement, presens les arcevesques de 
Sens, de Reims, les evesques de Noyon, du Puy, de 
Meaulx, de Paris, de Luçon, de Xainctes, d'Albit, de 
Chalon, d'Esvreux, Coustances, l'abbé de Saint-Deniz, 
les IIIJ presidens, pluseurs des maistres des Requestes 
de l'Ostel, les maistres des Chambres dudit Parlement, 
et furent leues les ordonnances et faiz les seremens 
acoustumez et par la maniere acoustumée. 
Puiz fu leue une requeste baillée de par les procureurs 
de Parlement, requerens certeinnes lettres que 
l'en publioit chascun an au premier jour de Parlement 
dès l'an CCCC XIIII, par lesquelles l'en enjognoit auxdiz 
procureurs de pranre et requerir lettres de grace 
à plaider par procureur in vim sui juramenti, estre 
revoquées au moins moderées, attendu que le profit 
du seellé de telx lettres ne vient point au profit du 
Roy, et estoit le narré desdictes lettres faulx, et n'estoient 
que libelle diffamatoire. Et après ce que lesdiz 
procureurs, requiz de l'adveu d'icelle requeste, l'eussent 
advouée en general, fu par appoinctement de la Court 
proposé par les gens du Roy ce qui s'ensuict : 
Le procureur du Roy par maistre Guillaume Le Tur, 
advocat du Roy, propose et dit contre la requeste par 
escript qu'ont baillé lesdiz procureurs, en soustenant 
selon raison le stile et usage des graces à plaider par 
procureur, qu'il ne loit à aucun bailler requeste injurieuse 
d'aucun, par especial du Roy ne de ses officiers, 
et toutevoie, combien que les lettres royaux dont se 
deulent lesdiz procureurs recitent les droiz du Roy et 
ce que fait la conclusion d'icelle, les procureurs dient 
en injuriant le Chancellier et autres officiers royaulx 
que l'argent qui ist du seel de la Chancellerie ne va 
pas au profit du Roy ; qui est faulx, car de ce sont 
paiez les gages du Chancellier, des audienciers, du 
rapporteur des lettres, des notaires, des chauffecires, 
du parchemin et autres, et si dient que lesdictes 
lettres n'estoient pas raison, qui est injure au Roy, 
et si dit la requeste que les lettres sont libelle diffamatoire, 
qui est grant injure, attendue la peinne qui 
est contre ceulx qui baillent telx libelles, en concluant 
que la requeste soit dicte injurieuse, et comme telle 
soit dessirée, et qu'ilz soient puniz comme appartendra 
et à tenir prison. 
Les procureurs dient au contraire que les lettres 
dont est question ne sont pas ordonnances, mais 
lettres simplement passées per Regem, et neantmoins 
l'en les lit comme ordonnances, et les astraint l'en par 
serement, et leur met l'en sus qu'ilx prennent l'argent, 
qui est à leur grant charge, combien qu'ilx soient 
communement riches et ne voudroient faire que bien 
et honneur, et pour ce avoient esté assemblez nagueres, 
car aucuns faisoient conscience de ce qu'il n'avoient 
pas gardé ce que porte ladicte lettre, aussi ne povoient 
la garder, car les povres gens ont assez à faire sans 
les grever de faire paier VJ solz pour grace à plaider 
par procureur ; et furent conseillez de bailler requeste 
devers la Court, laquelle aussi ont faicte de bouche, 
et se paroles a en celle qui est par escript qui semblent 
moins gracieuses, ne sont que à bonne fin, non pas à 
entention de injurier aucun, ne ilz ne cuidoient pas 
que la Court s'i arrestast si longuement. Et à ce que 
les lettres portent un narré que la requeste dit estre 
fait contre vérité, ce fait à leur cause, car le Roy fu 
informé d'aucuns contre verité, par ce qu'elles portent 
qu'ilx prennent l'argent et le mettent en leur bourse, 
qui n'est pas vray, et s'aucuns folx en ce avoient mesprins, 
ne failloit jà blasmer tous les autres procureurs, 
si n'y a point d'injure, et se les paroles n'estoient bien 
advenues, si ne seroient pas dictes à fin d'injurier. Et 
aussi pour ce que pluseurs prannent bourses de notaire 
sur l'emolument dudit seel, auroient dit que pour tel 
interest n'en venroit po ou neant au profit du Roy, 
car pour ce tendoient pluseurs à ce que le seel vaille 
plus. Quant au moz que les lettres sont libelle diffamatoire, 
il s'entent que les lettres contiennent injure 
parce que dient qu'il mettent l'argent en leur bourse, 
et pour ce l'appellent libelle diffamatoire, selon le quid nominis, car 
libellus diffamatorius n'est que escripture 
contenens paroles injurieuses, comme sont lesdictes 
lettres, sans pour ce volant injurier le Roy ne 
autre officier, et pour ce requeroient la revocation ou 
moderation, et concluent qu'il plaise à la Court recourir ad mentem et intentionem eorum et non ad verba, 
en / concluant à ce et à l'effect de la requeste. Tandem, lesdictes parties oyes à huiz 
cloz, après ce / que aucuns desdiz procureurs ont dit que onques 
n'avoient veu le contenu de ladicte requeste et ne la 
voloient pas soustenir es paroles qu'elle contenoit, 
mais bien requeroient la revocation ou moderation 
dont a esté parlé, la Court, après ce que lesdiz procureurs 
sont issus de la Chambre, et rappellez, eulx 
presens, a fait dessirer icelle requeste comme injurieuse, 
et a blasmé iceulx procureurs et par especial 
ceulx qui l'avoient faicte, et qu'il se gardassent une 
autre foiz a similibus, aliàs seroient 
griefment puniz, / et leur a dit que s'il wellent bailler aucune 
requeste, / la baillient en forme honeste et convenable. 
Cedit jour, le procureur du Roy a requiz qu'il soit 
defendu à tous que à la Chancellerie plus ne baillent 
lettres à seeller en son nom, comme aucuns faisoient, 
sans parler à lui premierement, ce qui a esté defendu 
en pleinne Chambre par le Chancellier. 
Item, a requiz ledit procureur general que le Chancellier 
seellast certeinnes lettres executoires d'aucunes 
ordonnances royaulx sur l'exaction de pluseurs pecunes 
que l'en levoit et portoit à Court de Romme de ce 
royaume, comme aliàs avoit esté appoinctié 
au Conseil / du Roy. A quoy a dit le Chancellier que, jusques 
à ce / que le Roy sera en santé ou en point d'entendre à 
ladicte requeste, ne seellera lesdictes lettres. 
Item, a requiz icellui procureur que aucuns des 
maistres de la Court fussent ordonnez à adviser ce 
qui seroit à requerir et observer pour les droiz du 
Roy et de l'eglise de France garder au Conseil de 
l'Eglise qui se doit tenir à Constance en Allemaigne, 
à quoy a esté respondu qu'il baille une cedule des noms 
de ceulx que welt avoir, et l'en y pourverra. 
Puiz se partirent les seigneurs dessusdiz et les 
maistres de Parlement environ une heure après midi. 
Mardi, XXe jour de novembre. 
Messire Gadifer de la Sale, chevalier, requiert l'enterinement 
de certeinnes lettres de l'office de seneschal 
de Bigorre estre enterinées et estre receu audit 
office. 
Arnaudon de Leveden, soy disant seneschal de 
Bigore, s'oppose au contraire et requiert estre receu 
à opposition et avoir distribution de conseil. 
Messire Guillaume, seigneur de Pugolx, chevalier, 
s'oppose pareillement à la reception dudit Gadifer 
audit office. 
Mercredi, XXJe jour de novembre. 
Ce jour, a esté ordonné par la Court que chascun 
des seigneurs de ceans qui sont comprins, eulx ou leurs 
enfans, freres ou nepveux, pour et ou nom d'eulx, es 
prerogatives octroiées par le Pape à la Court de ceans, 
paiera un escu pour satisfaire ceulx qui ont besoigné 
et traveillié à Court de Romme ou fait et poursuite 
d'icelles prerogatives, à pranre sur leur gages, se 
autrement ne le wellent paier, et dudit argent a ordonné 
que X escus seront bailliez au chevaucheur qui a 
apporté les lettres d'icelles prerogatives. 
Comme à la requeste du procureur du Roy en 
la senechaucée de Tholouse, monseigneur l'evesque 
d'Alby, qui à present est, et son official, et aussi le 
juge de sa temporalité, et son advocat et procureur et 
autres ses officiers eussent esté adjornez en la Court 
de Tholouze, soubz umbre de ce que ledit procureur 
disoit que ledit official avoit donné une citation contenent 
que à nul appartient la prinse des clers, sinon 
par la licence des gens d'eglise, laquelle citation ou 
monition ledit evesque n'eust point fait bailler, et eust 
esté faicte à son desceu, et la desavoua si tost qu'elle 
vint à sa cognoiscence ; ancores d'abondant ycellui 
evesque desavoe icelle citation, et ne la welt ne woudroit 
en riens soustenir, et la revoque et rappelle en 
tant que mestier est, et se tient pour adjourné en la 
Court de Parlement aux jours des senechaucées de 
Tholouse et de Carcassonne de ce present Parlement 
pour respondre au procureur general du Roy à tout 
ce que lui voudra demander pour cause et occasion de 
ladicte citation, et pour proceder en oultre comme de 
raison. 
Maistre Benoit Pidalet, procureur d'Arnaut de la 
Tour, seneschal de Pierregort, s'oppose que aucun ne 
soit receu oudit office. 
Samedi, XXIIIJe jour de novembre. 
Ce jour, a esté prins et esleu par les IJ Chambres, 
non pas par scrutine, maistre Bureau Boucher, nez 
de Paris, en conseillier ceans en la Chambre des 
Enquestes ou lieu de maistre Jaques Gelu, lequel le 
Pape a promeu en arcevesque de Tours, et lequel avoit 
resigné sondit office en la main du Roy au profit dudit 
Bureau, et a fait le serement acoustumé, combien qu'il 
n'eust pas ancores lettres de ladicte assumption ou 
election ; vray est qu'il avoit lettre de la Chancellerie 
ou du Roy, signée et non seellée, ja soit ce que l'en 
n'eust point acoustumé de recevoir aucun sans lettre 
seellée. 
Mercredi, XXVIIJe jour de novembre. 
Cedit jour, ont esté leues certeinnes lettres closes 
envoiées par le duc de Bourgoigne à la Court, que 
j'ay portées au Chancellier par le commandement de 
la Court, signées par maistre Baude des Bordes, banny, 
comme l'en disoit, par lesquelles ledit duc se plaignoit 
de ce que ceulx de Chaalons et de Vitry en Pertoiz ne 
l'avoient laissié entrer esdictes villes, n'avoir des 
vivres pour son argent, à occasion d'un mandement 
royal, que disoit estre contre le traictié de la paix 
passé devant Arras. Et si ce excusoit de ce qu'il 
metoit la forteresse de Tonnerre, à l'occasion de 
laquelle se faisoient moult de maux, en tel estat que 
les bonnes genz du païz demourroient en paix et 
asseurs, car ce faisoit pour le bien de paix qu'il 
disoit moult desirer. 
Mercredi, Ve jour de decembre. 
La Court a commiz les seigneurs de ceans qui aliàs / avoient esté commiz à mettre 
par escript les reformations 
à faire et poursuir devers le Pape, par le moien 
du cardinal de Pise, pour la reformation de la bulle 
des nominations octroiées au Roy, devers qui chascun 
nommé poursuira sa lettre. 
Venredi, VIJe de decembre CCCC XIIII. 
La Court, à la relation de certains commissaires 
ordenez sur le fait de la Marchandise des harens et 
poissons de mer à Paris, a permis et octroyé que la 
somme de IIIJxx X escus d'or, IIJ nobles, IJ demy 
nobles, / IJ mantelez, V frans, un mouton, un pietre et 
une maille / d'or, d'une part, et la somme de VIJc XLVIJ 
escus d'or, / IIJ nobles et un blanc de VIIJ deniers parisis, 
d'autre 
part, lesquelles sommes appartenoient à ladicte Marchandise 
et estoient en garde en l'ostel de maistre 
Jehan Bailli, procureur en Parlement et d'icelle Marchandise, 
soient baillées par ledit Bailli aux executeurs 
du testament de feu messire Phelippe de Molins, 
jadiz evesque de Noyon, en paiement de partie de 
XIIIJc escus que les esleuz sur le fait de ladicte Marchandise 
et ledit procureur devoient bailler ausdiz 
executeurs pour la vente de certain droit appellé hellebic, 
que ledit feu evesque prenoit sur les poissons 
de mer et harens amenez par les marchans forains es 
hales de Paris, lequel hellebic iceulx executeurs ont 
vendu ausdiz esleuz et procureur ladicte somme de 
XIIIJc escuz. 
Lundi, Xe jour de decembre. 
Maire et jurez de Noyon ont miz devers la Court 
certeinnes lettres royaulx par lesquelles ilz puent appeller 
au conseil de la ville des habitans de la ville, 
bourgoiz ou autre, et à y venir les contraindre, qui 
sont ceans contencieuses, et a esté dit qu'il n'useront 
desdictes lettres jusques à ce que, parties oyes, au 
landemain des Roix prouchain en soit autrement 
ordonné. 
La Court a octroyé à maistre Guillaume Laillier, 
conseillier du Roy ceans, d'aler et rapporter devent 
certains commissaires un procès d'entre le duc de 
Bourbon ou son procureur, d'une part, et messire 
J. de Priet, dit Petit mareschal, d'autre part, pourveu 
que, s'il est appellé desdiz commissaires, ycellui Laillier 
ne sera point au jugement de la cause d'appel. 
Jeudi, XIIJe jour de decembre. 
La Court, oye la relation de certains commissaires, 
a donné delay pour touz delaiz à messire Simon de 
Cramaut, cardinal de Reins, de faire foy de certeinne 
quictance par luy proposée contre les executeurs du 
testament feu maistre Guillaume de Gaudiac, et à 
proceder en oultre comme de raison, à IJ moiz. 
Venredi, XIIIJe jour de decembre. 
Ce jour, maistre Martin Derian, secretaire du Roy, 
a dit à la Court de par monseigneur le Chancellier que 
le Roy defendoit à la Court qu'elle ne cogneust de 
present de la cause pendant ceans entre le seigneur 
de Dampierre, d'une part, et messire Clignet de Breban, 
d'autre part, pour l'office d'admiral, et surseist 
de ce la Court jusques à ce que le Roy en averoit autrement 
ordonné. 
1415 
Mercredi, IJe jour de janvier. 
Le seigneurs de la Chambre se sont plus tost levez 
que n'ont acoustumé pour aler devers le Roy à S. Pol. 
Venredi, XJe jour de janvier. 
Sur ce que Pierre d'Ay, escuier, que l'en disoit 
avoir transporté ou fait transporter hors ce royaume 
J. de Bremont, prisonnier, avoit dit qu'il avoit 
renuncié dedans temps deu à certain appel par lui fait 
ceans et offroit faire foy par escript de sadicte renunciation, 
la Court a retenu prisonnier par la ville de 
Paris ycellui d'Ay, à la caution qu'il a baillée en la 
main de Guillaume de Buymont, huissier de Parlement, 
jusques à ce qu'il ait fait foy de sadicte renunciation 
par escript, et lui enjoint ladicte Court qu'il 
face diligence de faire remettre ledit prisonnier en la 
main du Roy, ce que ledit d'Ay a promiz faire. 
Lundi, XIIIJe jour de janvier derrien passé. 
Vint avant les plaidoiries le cardinal de Pise, legat a latere du Pape es provinces de Sens, 
Reins et Rouen, / en la Chambre et print 
pro themate les paroles de 
l'Evangile de dimanche prouchain selon l'usage de 
Court de Romme : In his que patris mei sunt 
oportet me 
esse, pour quoy estoit venu devers la Court pour 
IIJ choses, pour recommender les besoignes de l'Eglise 
et du Pape, les siennes et soy offrir pour la Court, car 
il faloit qu'il s'en retournast au Pape pour le Conseil 
general qui se devoit tenir à Constances en Alemaigne, 
où le Pape estoit, ja avoit IIIJ moiz, et si avoit esté 
ordonné ledit à la requeste et instance des Françoiz, 
et si n'y avoit ancores audit lieu aucun prelat de 
France, combien que le Pape attendist ilecques. 
Samedi, XIXe jour de janvier. 
Pour ce que maistre J. de Saint Verain, president 
en la Chambre des Enquestes, estoit en necessité de 
maladie, dès passé a près d'un an, et telement que 
bonnement il ne pouvoit vaquer à sondit office, la 
Court a au jour d'ui surrogué et surrogue, election par 
voie de scrutine precedent, maistre Adam de Baudriboz, 
conseiller du Roy nostre Sire, à l'exercice 
dudit office de president en ladicte Chambre des 
Enquestes in vicem dudit de S. Verain. 
Jeudi, derrien jour de fevrier. 
La Court a enjoint au premier huissier qu'il lieve 
C solz de maistre Guillaume Intrant et André Cotin et 
d'un chascun d'eulx C solz, sans espargner ne eulx ne 
autre de cy en avant, quant ilz faudront à estre presens 
à plaider leurs causes, mesme quant l'en les 
appelle au roole, et à moy que je l'enregistre. Et depuiz 
ancores a esté dit que sur maistre J. de Ramaiz, advocat, 
non comparent, soient levez C solz, pro simili causa. 
Mardi, XIJe jour de mars. 
En present sont venus les Angloiz veoir le Parlement. 
Samedi, XVJe jour de mars. 
Ce jour, ont esté publiées les lettres de la paix 
ordonnée par le Roy, laquelle ont jurée devers le 
Roy les seigneurs du sanc du Roy et autres, et ceans 
pluseurs prelas, chevaliers, tous les seigneurs des 
Chambres, tous les advocas et procureurs, notaires et 
autres, en la main du Chancellier, et moy aussy, et 
en general tous autres. Et est la cinquiesme paix ou 
tractié juré touchant les descors des seigneurs à occasion 
de la mort perpetrée par le duc de Bourgoigne 
ou de par lui en la personne du feu duc d'Orleans, 
frere germain du Roy, dont tout le royaume est 
demouré moult afoibli et desert en trop de manieres. 
Dieu par sa pitié y pourvoie. 
Lundi, XVIIJe jour de mars. 
La Court a au jour d'ui confessé avoir receu de Nycolas 
Bonnet, changeur du Tresor, la somme de XX libvres 
ordonnée par les gens des Comptes estre baillée 
à icelle Court pour convertir et emploier en la façon 
d'un tableau pour la Chambre des Enquestes, et 
laquelle somme vient de certeinne composition faicte 
par le procureur dudit Seigneur avec Girart Cyole et 
Constantin de Nycolas, marchans lombars demourans 
à Paris. 
Mardi, XIXe jour de mars. 
Les Prevost des Marchans et eschevins de Paris ont 
juré en la Court au jour d'ui la paix ordonnée par le 
Roy et par lettres qui, samedi derrien, furent ceans 
publiées, et ont fait ledit serment par main souverainne 
et sans le prejudice du prevost de Paris et de sa commission 
qu'il avoit à recevoir le serment de ladicte 
paix, et sans le prejudice desdiz Prevost des Marchans 
et eschevins. 
Samedi, XXIJe jour de mars. 
Sur ce que à occasion de la guerre que l'en attendoit 
des Angloiz contre ce royaume, l'en avoit miz 
suz aydes pour secourir aux frontieres, ouquel les 
seigneurs laiz de la Court avoient esté miz à la somme 
de environ VJc XL libvres parisis, et avoit l'en ordonné 
au Conseil du Roy que l'en les requerroit de paier, et 
de ce estoit chargié maistre Simon de Nanterre, president 
ceans, pour admonester sur ce lesdis seigneurs 
de ceans de par le Roy ou son Conseil, deliberé a esté 
qu'il seroit respondu de par la Court en la excusant, 
et iceulx laiz par especial de par icelle, que attenduz 
les petis gages et profiz qu'ilz ont, et leur charge, et la 
franchise en laquelle ont esté tenus de tout temps 
jusques à ores, combien que ou temps passé a eu moult 
grans neccessitez en ce royaume, n'est point leur 
entention que lesdiz laiz paient ledit subside, consideré 
ce que dit est, et pluseurs autres choses qui sont 
à considerer, et de ce respondre a esté chargié ledit 
president de par la Court. 
Mardi, XVJe jour d'avril. 
Ce jour, fu plaidoiée une cause criminelle contre 
Barat de Forges et autres habitans de Vauchamps 
jusques au nombre de VIIJ, pour cause de la mort d'un 
homme de Nogent l'Artaut. 
Pierre Lentier, receveur des aydes es terres du Roy 
à Viviers en Valentinoiz et à Vienne, s'oppose que 
aucun ne soit receu en son office sans le oïr, et 
s'aucune chose il faisoit ou consentoit de bouche par 
renunciation ou autrement en personne, ou autrement, 
proteste que ce ne lui prejudicie comme faicte 
par craincte ou paeur, contraincte ou induction violente, 
ne à son opposition, pour les causes qu'il 
entent à dire tempore et loco. 
Venredi, XXIIIJe jour de may. 
La Court a recreu de cy au landemain de la S. Remi 
prouchain à l'evesque de Beauvaiz, à sa caution, son 
temporel qui avoit esté miz en la main du Roy, à la 
requeste du procureur du Roy, et par vertu d'une 
commission du bailli de Senliz pour certeinnes entreprises 
faictes par sa jurisdition ecclesiastique ou prejudice 
de la jurisdition temporelle, comme l'en disoit. 
Lundi, XXVIJe jour de may. 
Par devent maistre Phelippe de Boisgillou, Guillaume 
Le Clerc, Phelippe du Puiz et Jaques du Gard, 
conseillers du Roy, et les Prevost des Marchans et 
eschevins de Paris, estans en la Chambre du Conseil 
estant près de la Chambre des Comptes à Paris, 
Robert Louvel, clerc de ladicte ville et commiz par lesdiz 
Prevost et eschevins à recevoir la tierce partie 
des aydes ayans cours en ladicte ville et banliue 
d'icelle, octroyée par le Roy à icelle ville pour les 
reparations d'icelle, a promis et promet en bonne foy 
en la presence desdiz Prevost et eschevins, et de leur 
consentement, bailler et delivrer des deniers desdictes 
aydes et de sa recepte à maistre J. du Boiz, graphier 
criminel de Parlement, la somme de mil libvres tournoiz 
dedans V moiz prouchainement venanz, c'est 
assavoir, chascun moiz IJc libvres tournoiz, à commencier 
à Paris, le derrien jour de juing prouchain venant, 
et ainsy en la fin de chascun moiz ensuivant jusques à 
fin de paie de ladicte somme de mil libvres tournoiz, 
pour icelle rendre et restituer à messeigneurs de Parlement 
et autres officiers d'icellui Parlement, qui 
autrefoiz l'avoient paiée au profit du Roy ou de ladicte 
ville, comme apert par cedule ou lettre de quictance 
de Andri d'Espernon, changeur et bourgoiz de Paris, 
estant devers icelle Court, et laquelle lui sera rendue 
en fin de paie de la somme dessusdicte. 
Messire Raoul de Loire s'oppose contre l'institution 
de Chatart de Violet à l'office de seneschal de Roergue, 
et requiert estre receu à opposition par vertu de certeinnes 
lettres, et requiert l'estat, et revenra Chatart 
venredi dire ce qu'il appartendra, et ont eu les parties 
distribution de conseil. 
Mercredi, XIXe jour de juin. 
La Court a ordonné que les IJ filles de la dame de 
Fosseux, qui ont esté baillées en garde à maistre 
Charles Culdoe, seront mises hors de sa main, veue 
sa requeste, et seront baillées à leur dicte mère qui 
est en la Conciergerie, quousque aliàs 
par la Court en 
sera ordonné. 
Mardi, XXVe jour de juin. 
Ce jour, la Court a ordonné, en la presence du 
procureur du Roy géneral et de maistre J. du Boiz, 
procureur des religieux, abbé et couvent de S. Deniz 
en France, que par main souverainne et sans prejudice 
du procès pendent ceans entre lesdictes parties, et 
aussi sans le prejudice des droiz desdictes parties les 
biens et gages prins durant la foire du Lendict derrien 
passé sur aucuns forains extans à ladicte foire, pour 
cause de ce que en leurs loges ilz n'avoient miz, fait 
mettre, coudre ne attacher escripture, peincture, 
espeintre n'autre chose quelconque par quoy 
apparust des villes dont ilz estoient, seront pour ceste 
foiz rendus et restituez auxdis forains en baillant par 
devent maistres Jaques de Ver et Jaques Cardon, 
commiz à ce de par la Court, telle caution que pourront 
bailler d'ester à droit sur ce. 
Lundi, VIIJe jour de juillet. 
Cedit jour, avant les Plaidoiries, a esté receu en 
office de senechal de Belcaire ou lieu de messire Guillaume 
Seignet, docteur, messire Guy, seigneur de 
Pesteil, sauf l'opposition dudit Seignet à dire en temps 
et en lieu, et l'appoinctement de la Court autrefoiz 
fait en ceste matiere demourant en sa vertu, et sans 
icellui innover, et a fait ledit Pesteil le serment 
acoustumé. 
Venredi, IXe jour d'aoust. 
Au jour d'ui, messire Robert, sr de Peletot, chevalier, 
en sa personne presens, d'une part, et maistre 
Garnier de Scepeaux, procureur du sr d'Ivoy, d'autre 
part, par vertu de la procuration dudit d'Ivoy, de 
laquelle est apparu à la Court, ont consenti en la Court 
que messire Robert de Montauban, chevalier, soit 
receu à l'office de bailli de Coustantin, dont lesdiz de 
Peletot, d'une part, et d'Ivoy, d'autre part, contendoient 
ceans. 
Mardi, XIIJe jour d'aoust. 
Ce jour, s'est levée la Court, environ IX heures, pour 
aler aux exeques de maistre Deniz de Passy, conseiller 
de ceans, qui est alé de vie à trespas. 
Ce jour, a esté receu par lettres royaulx messire 
Robert de Montauban en bailli de Coustantin, non 
obstant qu'il fust absens, du consentement des seigneurs 
d'Ivoy et de Peletot qui contendoient dudit 
office, et a esté ou sera mandé au bailli de Caen qu'il 
reçoive le serment de lui acoustumé à faire ceans, 
pourveu que quant il venra à Paris, il fera en la Court 
le serment dessusdit, et a esté ce fait ex causa, 
car il / et sa presence estoient necessaires en Normendie, où 
il estoit. 
Venredi, XXIIJe jour d'aoust. 
La Court a commiz maistres Pierre Doger et Bertran 
Quentin, conseillers du Roy ceans, à entendre à accorder 
les religieux de Resbès en Brie avecques leur 
abbé, et ou cas que ne les pourront accorder, averont 
audience mardi prouchain. 
Venredi, XXXe jour d'aoust. 
Ce jour, Pierre Crochet, procureur, si comme il 
disoit, du seigneur de Besloy en la court du Roy à 
Amiens, a confessé avoir eu et receu de messire 
David, sr d'Auxy, par la main de messire David de 
Brimeu, chevalier, la somme de mil frans, XVJ solz 
parisis pour piece, en deduction de plus grant somme 
que devoit le sr d'Auxy audit sr de Belloy par certain 
accort fait entreulx, pour arrerages de C libvres parisis 
de rente viagiere, en quoy est tenu ledit d'Auxy audit 
sr de Besloy, pour lesquelx avoit fait exposer en vente 
les terres de Hangest sur Somme et de Famechon, et 
en estoit question ceans. 
Samedi, derrien jour d'aoust. 
Cedit jour, Robin Mutel, frere de Rogerin Mutel, 
bourgoiz de Rouen, et Regnaudin Langloiz, sergent 
du Roy nostre Sire à Rouen, ont amené à Paris, 
comme ilz dient, Jehannette d'Orleans, et laquelle 
ilz ont mise au Heaume en la rue Nueve S. Merry 
pour amener ceans au plaisir de la Court, et requierent 
ledit Rogerin estre excusé, pour ce que par appoinctement 
de la Court la devoit faire amener ou amener 
dedens ce derrien jour d'aoust. 
Hec omnia, his metris contenta, habebantur his diebus CCCC XV, in hoc regno : / 
Chief essoignié de piteuse aventure, 
Jeune regent plain de sa volenté, 
Sang si divis l'un de l'autre n'a cure, 
Conseil suspect de parcialité, 
Peuple destruit par prodigalité, 
Feront encor tant de gens mendier 
Qu'à un chascun fauldra faire mestier. 
Noblesse fuit encontre sa nature, 
Le clergié craint et cele verité, 
L'umble commun obeit et endure 
Fains protecteurs lui faire adversité, 
Mais trop souffrir induit necessité 
Dont avendra, que ja veir ne quier, 
Qu'à un chascun fauldra faire mestier. 
Foible ennemi en grant desconfiture, 
Victorien et pou debilité, 
Provision verbal, qui petit dure, 
Dont nulles riens n'en est executé, 
Regne, des tiens mesmes persecuté, 
Ta fin sera et ton estat dernier, 
Qu'à un chascun fauldra faire mestier. 
Mardi, XIJe jour de novembre mil CCCC XV. 
Maistre Robert Mauger, presidens premier ou Parlement, 
absent le Chancellier et extant avecques le 
Roy à Rouan en expedition, tint le Parlement, presens 
maistres S. de Nanterre, P. Le Fevre, presidens, 
les evesques de Paris, de Luçon, de Meaux, d'Albit, 
de Coustances, de Chartres, l'abbé de S. Deniz, 
m. H. de Savoisy, N. Fraillon, P. de l'Esclat, maistres 
des Requestes de l'Ostel, maistres N. d'Orgemont, 
G. Le Clerc, maistres en la Chambre des Comptes, et 
les autres maistres des IIJ Chambres de Parlement, et 
furent leues les ordonnances à huiz cloz touchans lesdiz 
maistres de Parlement et les huissiers, et les huis 
ouvers celles qui touchent les advocas et procureurs 
et les parties qui ont à faire oudit Parlement, et firent 
le serment acoustumé les advocas et procureurs, auxquelx 
fu enjoint qu'ilx preissent les ordonnances qui 
leur touchent, puiz se partirent advocas, procureurs 
et parties, hors les procureur et advocas du Roy 
qui demourerent en la Chambre, et firent aucunes 
requestes : 
La premiere, qu'il fust pourveu sur les finances 
qui, sans mesure, se wident et de pieça hors du 
royaume, tant à Court de Romme où l'en a acheté 
arceveschiez et eveschiez et autres benefices, sans 
distinction, comme au inquant, ce savans mesme les 
princes et gouverneurs du royaume et ce voians. 
Item, sur ce que les advocas viennent après disner 
trop tart au Palaiz, car ilz soloient venir et doivent 
entre IJ et IIJ heures, et ainsy le soloient faire, et 
maintenant / viennent à IIIJ heures. 
Item, sur les reparations des edifices des benefices 
du royaume, tant des prelatures que autres, dont pluseurs 
tiennent cardinaulx. 
Item, sur la reformation de l'estude d'Orleans, où 
les escoliers ne portent nulx livres à l'escole, les docteurs 
qui soloient lire l'ordinaire par heure et demie 
ne lisent pas demi heure, et idem des heures des 
bachelers ; et si vont les escoliers court vestus par 
ville, dagues et cousteaux à la ceincture. Sur quoy a 
esté dit que sur ce que requiz est seront ordonnez 
commissaires pour y adviser et pourveoir, et l'adviz 
fait seroit rapporté au Conseil du Roy. 
Item, pour ce qu'il y avoit pluseurs plainctes de 
aucuns procureurs qui faisoient deshonneur à la Court, 
qui de ce avoit plaincte, a esté advisié que commissaires 
seroient ordonné pour veoir ceulx dont est 
plaincte, et parler à eulx et à ceulx qui demandoient 
estre receuz de nouvel à faire le serment. 
Jeudi, XIIIJe jour de novembre. 
Ce jour, fu deliberé sur ce que les gens d'armes 
destruioient tout le pueple en ce royaume, et aussi 
sur ce que les finances du royaume s'en aloient dehors 
en la destruction du royaume, sur quoy n'est pas 
conclu. 
Venredi, XVe jour de novembre. 
Item, sur ce qui estoit miz en deliberation touchant 
les gens d'armes qui gastent et destruient ce royaume, 
et les finances qui ont esté et sont exportées, a esté 
dit, par V ou VJ des maistres du Conseil sera advisée 
une instruction qui sera baillée à aucuns qui seront 
deputez à aler devers le Roy à Rouan pour ly monstrer 
les inconveniens de ce royaume et les remedes 
advisez, veues les ordonnances aliàs 
advisées et faictes / sur le gouvernement 
du royaume, et certeinnes lettres 
faictes et conseillées et non seellées touchant lesdictes 
finances. 
Mardi, XIXe jour de novembre. 
Ce jour, ont esté leues certeinnes instructions faictes 
tant par maistre André Cotin que maistre Guillaume 
Le Clerc et le procureur du Roy general, pour adviser 
celx qui auront à proposer devent le Roy, et pour 
ce faire a esté esleu ledit Cotin, arcediacre d'Angiers 
et advocat du Roy, auquel assisteront l'un des presidens 
et IIJ ou IIIJ des maistres de Parlement, IJ de la 
Chambre des Comptes, IJ ou IIJ du Grant Conseil et 
autres, de par lesquelx, en representant lesdiz college 
et à l'onneur et au proufit du Roy et de son pueple, 
parlera en monstrant les inconveniens qui sont et ont 
esté en ce royaume, et les remedes qui pieça avoient 
esté advisés par bonnes ordonnances qui les garderoit. 
Maistre J. Le Bugle, procureur du baron d'Ivry, 
s'est opposé et oppose que aucun ne soit receu à la 
maistrise generale des Eaues et Forests, soubz umbre 
de ce que l'en disoit que ledit baron estoit trespassé 
en la besoigne que ont eu les Angloiz contre le Roy, 
car ledit baron estoit et est prisonnier en la main des 
Angloiz en la ville de Merc près de Calaiz. 
Cedit jour, la Court, present et non contredisant le 
procureur du Roy, a eslargi Floridas de Lisach, bailli 
de Morteigne, et J. Bouquet, sergent oudit bailliage 
pour le duc de Toureinne, lesquelx estoient adjornez 
ceans en personne pour certains excès et attemptas 
faiz sur les gens et officiers du Roy ou bailliage de 
Tournay et Tournesis, comme l'en dit, jusques au 
lendemain de Quasimodo prouchain venant, et a prins 
et miz et met, et prant lesdiz officiers et gens du Roy 
en son especial garde, et a defendu auxdiz bailli et 
sergent, sub pena indignationis 
regie, qu'ilx ne meffacent, 
n'en fait n'en diz, auxdiz gens et officiers. 
Cedit jour, le seigneur de Graville a requiz estre 
receu en office de general maistre des Eaues et Forests 
que tenoit le baron d'Ivry, qu'il disoit estre mort, 
allegans par l'occupation des Angloiz, ennemiz du 
royaume, entour Harefleu avoir perdu sa terre qui 
monstoit à bien V mil libvres, ce que a refusé la Court, 
obstant l'opposition dessusdicte. 
Mercredi, XXe jour de novembre. 
Maistre J. Le Bugle, procureur de Moreau de Molon, 
s'oppose que nul ne soit receu ou lieu qu'il a en la 
capiteinnie de Montargi. 
Lundi, IJe jour de decembre. 
Fu en la Chambre monseigneur le Chancellier et 
pluseurs autres du Grant Conseil, et fu deliberé et 
ordonné que maistre R. Mauger, premier president, 
proposeroit ou Conseil du Roy ce qui a esté advisié et 
miz par articles sur la provision et reformation de ce 
royaume, de quo infra. 
L'Ermite de la Faye, par maistre Benoit Pidalet, 
s'oppose à ce que messire Jaques de Montmor, chevalier, 
ne soit receu en l'office de maistre des Eaues et 
Forests de Champaigne et de Brie. 
Jeudi, Ve jour de decembre. 
Ce jour, furent mandez les gens du Roy ou Chastellet 
pour pranre garde à la seurté de la ville de 
Paris, à occasion de ce que l'en disoit et semoient 
pluseurs aval Paris que, la nuit derrien passée, l'en 
devoit crier par Paris à l'ayde du Roy et du Dauphin 
et du duc de Bourgoigne, et qui sailleroit hors à ce cry, 
l'en le tueroit, qui estoit perilleuse chose et 
controvée. 
Cedit jour, à IIIJ heures après disner, furent exposez 
certeins articles advisez et conseillez par la Court et 
ceulx du Grant Conseil et de la Chambre des Comptes, 
en la presence de monseigneur le Dauphin, presens le 
roy Loiz, le conte de Pontiu, frere de mondit seigneur 
le Dauphin, le duc de Berry et pluseurs autres 
chevaliers, et ceulx du Grant Conseil, des Comptes et 
de ceans, en l'ostel de Bourbon près le Louvre, par 
maistre Robert Mauger, premier president ceans. 
Lesquelx articles sont contenuz et enregistrez ou livre 
des Ordonnances. 
Cedit jour, n'a pas esté plaidoié, pour ce que l'en 
a besoigné avecques les gens du Roy ou Chastellet 
pour aucuns prisonniers, pour lesquelx monseigneur 
de Bourgoigne avoit rescript ceans. 
Lundi, IXe jour de decembre. 
Curia vacat, propter solennisationem festi Conceptionis beate Marie, que heri propter dominicam et Adventum fieri non potuerat, secundum usum Parisiensem. / 
Mercredi, XJe jour de decembre. 
Cedit jour, survindrent en la Chambre les chancelliers 
de France, du Dauphin, de la Royne, le prevost 
de Paris, le capitaine de Paris et pluseurs autres, 
tant chevaliers que autres du Grant Conseil, et appellées 
les Chambres, fu conseillié et advisé sur ce que, 
contre la volenté du Roy et de monseigneur le Dauphin, 
comme l'en disoit, venoit et s'approuchoit de 
Paris à moult grant compaignie de gens d'armes, tant 
de Savoie, de Lorreinne, d'Alemaigne, comme d'autres 
estrangiers qui gastoient et destruioient les païz de la 
riviere de Seinne et de Marne, le duc de Bourgoigne. 
Et combien que appoinctié eust esté qu'il pourroit 
venir à Meaulx, ledit de Bourgoigne, pour parler aux 
seigneurs ordonnez pour le Roy, sans grant foison de 
gens d'armes, toutevoie s'efforsoit de venir à Paris, 
car desjà estoit à Laigny sur Marne et ses gens d'armes 
par tout le païz. 
Item, aussi fu advisié sur la seurté de la ville de 
Paris, car il y avoit grant murmure de sedition, et 
par especial avoit esté prins la nuit derrienne un patissier 
demourant devent la grant boucherie de Paris, 
que l'en disoit estre interrogué et conveincu d'avoir 
fait lettres et envoiées jusques à Braye-Conte-Robert 
par un enfant de X ou XIJ ans, qui portoient ou contenoient 
que monseigneur de Bourgoigne se hatast de 
venir, et qu'ilx estoient plus de Vm à Paris tous prests 
à le recevoir et ly ouvrir la porte de Montmartre ou 
de Saint Honoré. 
Jeudi, XIJe jour de decembre. 
Se leva la Court des plaidoiries environ IX heures, 
et se mist au Conseil, survenuz les chancelliers de 
France, du Dauphin, de la Royne, Prevosts de Paris 
et des Marchans, capitaines et eschevins de Paris, 
pluseurs prelas et autres du Grant Conseil et des 
Chambres sur la provision des gens d'armes. 
Venredi, XIIJe jour de decembre. 
Messire Pierre de Hallenviller, chevalier, s'oppose 
par son procureur que aucun ne soit receu en bailli 
d'Esvreux sans le oïr. 
Maistre J. Fourcaut, procureur de monseigneur d'Estouteville, 
Grant Bouteiller de France, s'est opposé et 
oppose oudit nom que aucun ne soit receu à l'office 
de Grant Bouteiller de France, vacant par la mort de 
messire Robert de Bar. 
Samedi, XIIIJe jour de decembre. 
Messire Pierre de Hellenviller, chevalier, s'est opposé 
et oppose à ce que Planterose, ne autre, ne soit receu 
à faire le serment de bailli dudit bailliage et à l'enterinement 
de lettres de don d'icellui office. 
Ce jour, en la Chambre, furent esleuz messire Thomas 
de Larzy, chevalier, en bailli de Vermendoiz ; 
Messire Raoul de Gaucourt, en bailli de Rouan ; 
Le seigneur de Humbercourt, en bailli d'Amiens ; 
Le seigneur de Beins, en bailli de Tournay et de 
Tournesiz ; 
Messire Olivier de Mauny, en bailli de Caen ; 
Messire André Marchant, en bailli de Chartres. 
Mercredi, XVIIJe jour de decembre. 
Cedit jour, monseigneur Loiz de France, ainsné 
filz du Roy nostre Sire, Dauphin de Viennoiz et duc 
de Guienne, moru de l'aage de vint ans ou environ, 
bel de visaige, suffisamment grant et gros de corps, 
pesans et tardif, et po agile, voluntaire et moult curieux 
à magnificence d'abiz et joiaux circa cultum sui 
corporis, / desirans grandeur d'onneur de par dehors, 
grant despensier à ornemens de sa chappelle privée à 
avoir ymages grosses et grandes d'or et d'argent, qui 
moult grant plaisir avoit à sons d'orgues, lesquelx 
entre les autres oblectations mondains hantoit diligemment. 
Si avoit - il à musiciens de bouche ou de voix, 
et pour ce avoit chappelle de grant nombre de jeune 
gent, dont en avoit levé puiz IJ ans VJ ou VIJ des petiz 
enfans de l'eglise de Paris à une seule foiz, et pluseurs 
de la Saincte Chappelle du Palaiz, et si avoit bon 
entendement, tant en latin que en françoiz, mais il 
emploioit po, car sa condition estoit à present d'emploier 
la nuit à veiller et po faire, et le jour à dormir, 
disnoit à IIJ ou IIIJ heures après midi et soupoit à 
minuit, et aloit coucher au point du jour ou à soleil 
levant souvant, et pour ce estoit aventure qu'il vesquist 
longuement. 
Jeudi, XIXe jour de decembre. 
Cedit jour, ont esté receuz et ont fait le serment 
acoustumé messire Thomas de Larzy, en bailli de Vermendois, 
messire J. de Beins, en bailli de Tournay et 
de Tournesiz, messire Raoul de Gaucourt, en bailli de 
Rouan, et messire David de Brimeu, seigneur de 
Hubertcourt, en bailli d'Amiens. 
Et avant ce que lesdiz chevaliers aient fait le serment 
ou ayent esté receuz, le procureur du Roy a 
requiz que aux dessusdiz et à autres bailliz soit enjoint 
qu'ilx pourvoient de bons lieutenens en leurs bailliages 
et les salarient competemment. 
Item, qu'ilx ne tiennent autres offices avecques lesdiz 
offices de baillie. 
Item, qu'ilx ne facent renouveller le povoir des 
sergens. 
Item, que à leur bien venue ne facent aucuns nouveaux 
sergens. 
Item, qu'ilx ne reçoivent past pour la garde de 
leurs baillies. 
Item, qu'ilx ne demandent ou ne reçoivent pour 
leur bien venue aucun don pecuniel. 
Item, principaument qu'ilx facent residence sur les 
principaulx lieux de leurs baillies. 
Item, qu'ilx ne empetreront ne congié ne dispense 
au contraire, et se empetré estoit, que de ce ne useront 
point. 
Item, qu'ilx ne pranront gages, fors pour le temps 
qu'ilx averont fait residence sur leurs bailliages. 
Si leur a enjoint la Court à garder et faire ce que 
dit est, car telle est l'entention de la Court, et s'il 
avient qu'ilx facent au contraire, la Court a enjoint 
audit procureur du Roy qu'il poursuie contre ceulx 
qui au contraire feront, afin qu'il soit reparé. 
Lundi, XXIIJe jour de decembre. 
Et cedit jour furent faictes les exeques de monseigneur 
Loiz, Dauphin de Viennoiz et duc de Guienne, 
ainsné filx du Roy, environ X heures, à Nostre Dame 
de Paris, moult solennelles, auxquelles furent present 
les duc de Berry, oncle du Roy, le conte de Pontiu, 
filx du Roy, pluseurs prelas et la Court de Parlement, 
et fu enterré en ladicte eglise entre le grant autel et 
les chaieres où se sient le prestre et diacre à la grant 
messe. 
Venredi, XXVIJe jour de decembre. 
Furent au Conseil monseigneur le Chancellier, les 
arcevesques de Bourges, les evesques de Paris, de 
Clermont, de Chartres, de Saint Pons, le prevost de 
Paris, le seigneur de Belleville, maistres Simon de 
Nanterre, P. Le Fevre, J. de Vailly, presidens, m. R. 
Le Masson, chancellier de la Royne, m. J. de Nourry, 
messire J. Juvenel, messire David de Brimeu, maistre 
G. Le Clerc, m. N. d'Orgemont, Micheau de Lailler et 
autres pluseurs du Grant Conseil et des IJ Chambres 
de ceans. 
Et furent esleus en baillifs, c'est assavoir : messire 
Phelippe de Bonnay, baillif de Mascon, messire 
André Marchant, de Sens, Pierre Le Verrat, de 
Montargi, messire Guillaume de Han, de Senliz, messire 
Pierre de Montmorin, bailli de S. Pere le Moustier, 
le seigneur de Guitry à Esvreux ; toutevoie, s'il welt 
pranre Vitry, pour ce qu'il requiert homme chevaleroux 
pour les frontieres, il l'avera, et le seigneur de 
S. Cler avera Esvreux où cas qu'il y feroit residence. 
Lundi, XXXe jour de decembre. 
Pierre Le Verrat s'est opposé en personne à la 
reception de messire André Marchant, chevalier, en 
bailli de Sens, combien que desjà avoit esté receu, à 
quoy ne par avant ne s'estoit point opposé, et pour 
ce le procureur du Roy a dit que l'opposition n'estoit 
pas à recevoir, attendue l'election faicte dudit Marchant 
audit office, et par l'ordonnance du Roy et du 
Conseil, et que ledit Verrat s'advisast et conseillast, aliàs se leveroit le procureur du Roy et 
requerroit / contre ledit Verrat ce qu'il apartendroit, pour quoy a 
ledit Verrat prins distribution de conseil pour soy 
conseillier qu'il avera à faire. 1416 
Jeudi, IJe jour de janvier. 
Messire Jaques de Montmor requiert l'enterinement 
de certeinnes lettres de don de maistre des Eaues et 
Forests de Brie et Champaigne. 
L'Ermite de la Faye, ou son procureur, s'oppose 
au contraire et dit que à lui appartient ledit office et 
non à autre, et est prisonnier, et par ce sont les 
lettres inutiles de Jaques, et n'y fait, s'il en a esté ou 
est procès, car il n'est pas trespassé. Si conclut à 
inutilité. 
Montmor replique et dit que l'Ermite est trespassé, 
et ainsy le doit l'en presumer, puiz qu'il n'apert de 
vita, et postquam viveret, toutevoie, quant il revenra, 
retournera au droit, s'aucun en a, pareillement comme 
des baillifs l'en fait, et dit qu'il est grant necessité de 
pourveoir audit office, attendu que l'Ermite est mort, 
comme mesme le tesmoignent ses serviteurs, et n'y 
aura point de commiz autre que lui, si conclut ut supra. 
L'Ermite dit qu'il n'est pas mort, et jusques à ce 
qu'il sera sceu, pourra estre miz un commiz. Appoincté 
que IIIJ ou V tesmoins seront oïz par Longueil et Gaillart, 
et tout joinct avecques les lettres fera droit la 
Court, et infra quindenam fiet examen. 
Samedi, IIIJe jour de janvier. 
Oudart Le Compasseur, procureur du conte de Tancarville, 
s'oppose que aucun ne soit receu souverain 
maistre des Eaues et Forests sans le appeler et oïr. 
Venredi, Xe jour de janvier. 
Cedit jour, furent assemblées les IJ Chambres, et fu 
advisié et conclu que maistre R. Mauger, premier president 
ceans, iroit au Grant Conseil, et reprises les 
choses nagueres proposées au Conseil en la presence 
du Dauphin nagueres trespassé en l'ostel de Bourbon, 
accompaignié de X ou XIJ des seigneurs de ceans, parleroit 
en soy adreçant au duc de Berry, au conte de 
Pontieu, filx du Roy, au conte d'Armignac, connestable, 
en tandent à l'union des seigneurs. Et advisera 
maistre J. de Vailly, president ceans, qui, avecques 
maistre S. de Nanterre, president ceans, et avecques 
l'evesque de Chartres et autres, estoit revenu de Laigny, 
où estoit logié le duc de Bourgoigne à tout 
moult grant nombre de gens d'armes de pluseurs 
nations et païz qui tenoient toute la Brie et partie de 
la Champaigne, et les riviere de Marne et de Seinne, 
avoit esté pour traicter et appaiser les besoignes, 
quant il sera temps d'aler audit Conseil. 
Lundi, XXe jour de janvier. 
Ne fu point plaidoié pour ce que l'en attendoit le 
Chancellier en la Chambre, et pour ce au Conseil sans 
conseil, car l'en n'a comme rien fait. 
Mardi, XXJe jour de janvier. 
Furent au Conseil, après IX heures, monseigneur le 
Chancellier, l'evesque de Clermont, de Chalon, de 
Chartres, le Prevost de Paris, sire J. Coignet, le 
maistre des aubalestiers, maistre R. Le Masson, 
maistre P. de l'Esclat, et les seigneurs des IJ Chambres 
et les advocas et procureur du Roy, et furent esleuz 
messire Renault de Montejan, chevalier, en bailly de 
Tourainne, et messire Mansart d'Ayne, bailli de Vitry. 
Mercredi, XXIJe jour de janvier. 
Furent en la maison de monseigneur le Chancellier, 
au Conseil le Chancellier dessusdit, m. R. Mauger, 
premier president, m. Guillaume Le Clerc, Buffiere, 
Rabay, Baillet, Perriere, Branlart, du Gard, Ponce, 
Canu, Vitry. 
Et fu visité et jugié le procès de maistre J. Fusoris, 
maistre en ars, en medicine, et bachelier en theologie, 
lequel procès avoit esté fait de par le Roy, non pas 
de par la Court de Parlement, par aucuns commissaires 
nommez entre les dessusdiz, sur aucunes accusations 
et suspeçons touchant crime de lese magesté, 
d'avoir ledit Fusoris avoir favorisé et conseillié le roy 
d'Engleterre et Anglois contre le bien publique du 
royaume. Et le requeroit le chapitre de Paris comme 
leur chanoinne. 
Tout veu et consideré, il sera dit que ledit Fusoris 
sera rendu audit chapitre qui lui fera justice, et à 
faire son procès aura IIJ ou IIIJ des conseillers du Roy 
en son Parlement. 
Et sont les commissaires donnez maistre Guillaume 
Le Clerc, maistre en la Chambre des Comptes, Gerard 
Perriere, Phelippe du Puiz et Jaques du Gard, et post-modùm, / loco dicti Perriere qui effectus est canonicus Parisiensis, surrogatus est magister J. de Vitri, XIIIJ februarii CCCC XV. 
Venredi, VIJe jour de fevrier. 
Ce jour, maistre J. Rabateau, procureur du duc de 
Berry, s'oppose à toutes fins à ce que maistre Bureau 
Boucher ou autre ne soit receu à l'office de maistre 
des Requestes de l'Ostel du Roy nostre Sire, et qu'il 
n'en soit miz en possession et saisine, que tenoit maistre 
J. de Norry. 
Samedi, VIIJe jour de fevrier. 
Me Vidal de Leon s'oppose à ce que maistre Bureau 
Boucher, n'autre, ne soit receu en office de maistre 
des Requestes de l'Ostel du Roy, ou lieu de maistre 
J. de Norry, sans le oïr. 
Mercredi, XIJe jour de fevrier. 
Sur la requeste de maistre Nycolas Veau, evesque 
de Limoges, faicte à la Court afin d'avoir des executeurs 
du testament de feu messire Hugues Manhac, 
son predecesseur, certeinne somme d'argent montant 
mil libvres ou environ, ordonnée pour convertir es 
reparations des edifices dudit eveschié : 
La Court a consenti et consent que la moitié de 
ladicte somme soit delivrée audit evesque, à sa caution 
et du temporel de sondit eveschié, pour soy 
aider à faire l'execution de son arrest obtenu ceans 
sur le fait de la possession dudit eveschié contre 
maistre Renoul de Peyrusse, parmi ce que icellui 
evesque prometra rendre ladicte somme, se mestier 
est, ou la convertir esdictes reparations, et obligera 
à ce tous ses biens. 
Cedit jour, ledit Veau, evesque de Limoges, a promiz 
et s'est obligié et tous ses biens par la forme 
dessusdicte au registre. 
Cedit jour, maistre Nycolas Potin, conseiller du 
Roy ceans, soy disant envoié par le chancellier de 
Berry, a dit de par le duc de Berry que l'en eslargisse 
par Paris Guillaume Simon, et que l'en ly face justice 
sur le principal, qui ceans pent entre ledit duc et les 
habitans de Cugant et de Gastiné, d'une part, et ledit 
Simon, d'autre part, et aussi sur certeinnes informations 
contre lui faictes à la requeste dudit duc 
nagueres. 
Dimenche, premier jour de mars. 
Ce jour, entra à Paris monseigneur Sigismond, roy 
de Honguerie et roy des Romains. Et alerent au 
devant de lui à cheval les prelas, qui lors estoient à 
Paris, le duc de Berry, le cardinal de Bar, les chevaliers, 
les seigneurs de ceans et de la Chambre des 
Comptes, le Prevost de Paris, le Prevost des Marchans, 
les advocas et procureurs, tant de ceans que 
de Chastellet, et les bourgoiz de Paris, tous à cheval, 
qui alerent les aucuns à Estampes, les autres à Longjumel, 
les autres, comme Berry et conseillers du Roy, 
jusques au molin à vant vers le Bourg la Royne. 
Puiz entra à Paris et ala au Louvre loger, accompaignié 
comme dessus. 
Mardi, IIJe jour de mars. 
Pour ce que le bailli de Vitri ne s'estoit pas hier 
representé en personne en la Court, auquel jour se 
devoient les bailliz de Champaigne presenter et estre 
en personne en la Court, pour ce que à ce jour estoient 
receuz les procès dudit bailliage, combien qu'il fust à 
Paris, dont se tenoit la Court mal contente, s'est venu 
excuser publiquement, disans que l'en lui avoit retranchié 
de ses droiz, comme le profit du seel, et que 
desjà avoit esleu et prins et garni maison à Vitri, 
mais il avoit esté empeschié pour la venue du roy des 
Romains, et avoit entention d'y aler, mais qu'il eust 
sa verification telle qu'il doit avoir, et qu'il ne desplaise 
à la Court. 
Le procureur du Roy dit au contraire que messire 
Mensart d'Ayne est grant seigneur et sage et advisié, 
et l'office de bailli de Vitri grant et noble, auquel ledit 
Mensart fu evoqué et esleu, et lors lui furent dicte la 
charge et l'onneur et la necessité dudit bailliage, et 
sur ce fu receu et fit serment de resider, et neantmoins 
n'est ancores alé en son bailliage, et ancores est 
venu à Paris et ne s'est point presenté à la Court, 
comme il devoit faire à ses jours, et si doit obeir, car 
il a juré et resider, car il a juré, et si est très grant 
necessité plus que en bailliage de ce royaume. Si dit 
qu'il a moult failli, et touche ce sa loyauté, si requiert 
que la Court y advertisse de faire tenir ledit Mansart 
tenir son serment, aliàs, faudra que l'en y 
pourvoie, / et ce que dit le tient pour dict aux autres bailliages. 
Si lui a la Court dit, et admoneste la Court qu'il face 
son devoir et residence, comme l'a juré. 
Jeudi, XIJe jour de mars. 
Messire Guillaume Seignet requiert l'enterinement 
de certeinnes lettres à occasion de l'office de senechal 
de Belcaire que l'en lui avoit osté soubz umbre 
que l'en disoit qu'il seroit general, ce que ne wolt 
pas estre. 
Le procureur du Roy dit que incontinent, ou avant 
au moins que Seignet fust miz hors de son office, 
s'absenta et ne residoit pas, combien qu'il eust fait 
ceans le serment de residence ; et si est ancores de 
nouvel ordonné que officiers du Roy, par especial 
senechaux ou bailli, n'averont que un office et ne 
serviront autre, ne d'autre averont dons ou pansions, 
et si feront residence. Si requiert, que se la Court le 
reçoit, que ce soit par la maniere que dit est, et qu'il 
preigne les instructions à ce pertinens par escript. 
Messire Guy, seigneur de Pestel, chevalier, requiert 
que, comme ait esté prins des Angloiz et soit retourné, 
qui par avant estoit et est senechal, il soit oy et ait 
distribution de conseil, ce qui lui est octroié. 
Lundi, XVJe jour de mars. 
En la cause de messire Guillaume Seignet, d'une 
part, et messire Guy Pestel, chevaliers, d'autre part. 
Et ce jour, pour ce que monseigneur Sigismond, 
empereur ou roy des Romains et roy de Honguerie, 
qui estoit venu oïr les plaidoiries et veoir la Court, a 
oïr proposer contre ledit Seignet, par le conseil de 
Pestel, que icellui Seignet n'estoit pas chevalier, et 
ledit Pestel l'estoit, a, presens tous, lui assiz dessus les 
presidens et au plus hault, appellé ledit Seignet, en 
disant que à lui apartenoit bien de faire chevaliers. Et 
print d'un de ses gens son espée, et ledit Seignet miz 
à genoulx près du graphier, frapa IIJ grans couz ledit 
Roy sur le doz dudit Seignet ; puiz fit deschaucer l'un 
de ses esperons dorez et ly fit chaucer par l'un de ses 
gens, et ly ceindre une ceincture où estoit pendu un 
cousteau long pour espée. Car aussi avoit - il par avant 
recommendé l'avancement de la cause dudit Seignet. 
Mercredi, XVIIJe jour de mars. 
Furent au Conseil les seigneurs, presidens, conseillers 
des IIJ Chambres et maistres des Requestes de 
l'Ostel, laiz, pour conseillier et juger les erreurs baillées 
par la vesve et heritiers de feu messire Pierre 
des Essars, qui, passé a IJ ou IIJ ans, avoit esté par 
certains commissaires condempné à estre trayné et 
decapité et pendu, et par ceste maniere avoit esté 
executé. 
Lundi, XXIIJe jour de mars. 
Ce jour, maistre Pierre Chazote, procureur de messire 
Guy, seigneur de Pestel, chevalier, a dit en la 
Court qu'il se deportoit et se deporte de son opposition 
qu'il avoit à l'encontre de messire Guillaume Seignet 
pour l'office de senechal de Beaucaire. 
Mardi, XXXJe jour de mars. 
Hec de aliena littera registrata fuerunt in papiro, quia absens eram pro exequiis et funeralibus cujusdam bone mulieris, que mihi per XV annos et IIIJ menses, et predecessori meo per IX annos, et suo predecessori graphario per IIJ annos fideliter servierat. Ejus anima requiescat. Amen. / 
Lundi, VJe jour d'avril. 
Pierre de Castellain et maistre J. Matieu, serviteurs 
du duc de Berry, ont dit à la Court que Rolant Prevost, 
prisonnier ou Chastellet, au pourchas du duc de Berry, 
est chargez de pluseurs delicts et fautes, comme 
povoit apparoir par informations dont la copie est 
par deçà. 
Mardi, VIJe jour d'avril. 
A conseiller certeinnes requestes et lettres presentées 
par André du Molin, bourgoiz de Paris, contre 
Jehanne la Marcelle, sa femme, icelles veues et les 
informations, interrogatoires et responses et tout 
consideré : 
Il sera dit que la Court a ordonné et ordonne que 
ladicte Jehanne la Marcelle sera mise et enfermée en 
un lieu seur, honeste à par soy, et de ce faire donne 
congié et permission la Court audit André soubz IJ clefs 
despareilles, dont ledit André aura l'une, et J. Marcel, 
bourgoiz de Paris, cousin d'icelle femme, aura l'autre 
clef, lesquelx André et J. Marcel auront le gouvernement 
et administration de ladicte femme et chambre, 
et pourverront à icelle femme et comme de raison à 
ses enfans de vivres, vesteure et de toute autre maniere 
d'alimens necessaires et pertinens sur les biens de 
ladicte Jehanne la Marcelle, auxquelx ladicte Court les 
donne curateurs pour yceulx, inventaire premierement 
fait, garder, gouverner et cultiver deument aux despens, 
raisons d'iceulx biens, l'alienation des immuebles 
à eulx interdicte, et sans ce que des meubles ilx 
puissent aucune chose ailleurs mettre ne emploier que 
en ladicte provision de ladicte femme et de ses enfans 
et l'administration, garde, gouvernement desdiz biens 
sans le congié et licence de ladicte Court, dont ilz 
seront tenus de rendre compte en lieu et en temps 
convenable. 
Après laquelle ordonnance ainsi faicte et declarée 
auxdiz André et Marcel, la Court, a pris le serment 
d'eulx de bien et loyaument faire, gouverner et exercer 
lesdiz garde, provision et gouvernement ou administration 
et d'en rendre compte selon ladicte 
ordonnance. 
Mercredi, VIIJe jour d'avril. 
La Court a donné congié au sr de Guitry, bailli 
d'Esvreux, d'aler devers les Angloiz selon ce que 
promiz l'avoit pour sa rançon, pourveu qu'il ait bon 
lieutenent à son bailliage, et il a dit qu'il y avoit laissié 
et commiz IJ bons lieutenens, c'est assavoir, pour la 
justice maistre J. des Hayes, et le sr de Rumilly, chevalier, 
au surplus. 
Venredi, Xe jour d'avril. 
Ce jour, la Court a donné congié à Cochereau 
jusques au juedi après Quasimodo inclus. 
Samedi, XJe jour d'avril. 
Ce jour, m'a esté commendé de faire lettres par 
maniere de mandement à J. d'Aunay, bailli de Chaumont, 
que l'en disoit estre à Provins en reformation, 
et ne faisoit ne n'avoit fait residence en son bailliage, 
passé a IJ ans, dont pour les grans dammages et perilx 
qui estoient avenu et venoient, et estoient tailliez d'y 
venir, consideré le temps qui couroit et la situation 
du lieu, pour quoy s'en estoit le procureur du Roy et 
autres complains à la Court. Si lui estoit mandé que, 
les lettres veues, alast incontinent faire residence en 
sondit bailliage, selon ce que juré l'avoit et que les 
ordonnances le portent, autrement ledit procureur 
procederoit à la privation d'icellui bailli et autrement. 
Jeudi, derrien jour d'avril. 
Maistre Nycolle d'Orgemont, filx de feu messire 
Pierre d'Orgemont, chancellier de France jadiz, 
et frere de messire Pierre d'Orgemont, nagueres 
evesque de Paris, qui longuement avoit esté conseiller 
du Roy ceans, et depuiz maistre en la Chambre des 
Comptes d'icellui Seigneur, chanoinne de Paris, doien 
de Tours, arcediacre d'Amiens, chanoinne de S. Germain 
l'Aucerroiz à Paris et de Champeaux en Brie, 
de Peronne, lequel avoit esté en son temps de moult 
grant auctorité et l'un des plus riches clers de France, 
comme l'en disoit, lui estant diacre, a esté au jour d'ui 
amené en l'auditoire du chapitre de Paris, tant par 
pluseurs des chanoines de Paris que des gens du Roy, 
armées et non armées, de la forteresse de la porte 
S. Antoinne à Paris, où avoit esté miz prisonnier dès 
le XXJe d'avril derrienement passé, et le venredi après 
avoit esté mené en un tumbereau es hales de Paris avec 
Robin de Besloy, drapier et bourgoiz de Paris, et 
maistre Regnaut Maillet, qui se disoient clers, et ledit 
Regnaut, homme d'eglise et curé, et lesquelx IJ Robin 
et Regnaut, present icellui d'Orgemont, furent decapités, 
et icellui ramené ou Chastellet, son cas publié, 
et au vespre rendu au chapitre de Paris, moy comme 
chanoinne de Paris present, puiz remené comme en 
prison empruntée en ladicte forteresse, et present 
moult grant pueple a esté rez en estat de diacre. Puiz 
a esté declaré estre attaint et conveincu de crime de 
lese magesté, et a esté privé de tous offices et benefices 
ecclesiastiques, et condempné en chartre perpetuel à 
pain de doleur et eaue d'angoisse, à tenir prison 
ecclesiastique au bon plaisir du Roy et de l'Eglise ou 
chapitre de Paris, et que publiquement, le chapitre 
present, ou parviz de Nostre Dame, ledit d'Orgemont 
present en eschafaux seroit preschié pour exemple. 
Et ainsy fu fait, les rues d'environ Nostre Dame, et le 
parvis et grant partie de l'Eglise toutes pleinnes de 
pueple, tant à cheval que à piet, armez et non 
armez. Lequel par avant, par le Conseil du Roy 
avoit esté pour le delict commun condempné en 
IIIJxx mil escus d'amende envers le Roy, et privé de 
tous offices royaulx obtenus et à obtenir, considerée 
la confession dudit d'Orgemont faicte, comme l'en dit, 
presens les roy de Sicile et duc de Berry voluntairement, 
et aussy quant à la sentence dudit chapitre, 
veue et considerée la confession, simplement, franchement 
et voluntairement faicte en la presence de VIIJ 
ou X des seigneurs dudit chapitre, commiz à faire le 
procès d'icellui Orgemont, presens pluseurs des officiers 
et conseillers du Roy nostre Sire ; toutes lesquelles 
choses sont merveilleuses, considerée l'auctorité 
que nudius tertius avant sa confession avoit 
icellui / Orgemont. 
Samedi, IJe jour de may. 
La Court a consenti que messire Nycolas Viaud, 
evesque de Limoges, ait la somme de VJxx XVIJ livres 
tournois, ou environ, restant du depost consigné devers 
J. du Goul par les executeurs de feu messire Hugue 
de Manhac, jadis evesque de Limoges, pour le fait des 
reparations dudit eveschié, et lui soit delivrée icelle 
somme selon la forme d'une autre delivrance à lui 
faicte le XIJe de fevrier derrien passé, pour convertir 
et soy en ayder en l'execution de son arrest obtenu 
contre maistre Renoul de Peyruce sur le fait de la 
possession dudit eveschié. 
Venredi, VIIJe jour de may. 
Ce jour, ont esté ostées les chaennes atachées es 
rues de Paris, de par le Roy à foison de gens d'armes, 
à l'occasion d'une grande conjuration et conspiration 
proposée et faicte par pluseurs de Paris, comme l'en 
dit, dès avant Pasques et par especial la sepmaine 
peneuse, et que l'en devoit executer contre l'onneur 
du Roy et ou peril de son sanc et pluseurs des principaulx 
officiers royaulx, Chancellier et autres, le jour de 
Pasques à IJ heures après minuit ; laquelle conjuration 
a esté, ledit jour saint de Pasques, detegée et descouverte 
d'aventure. 
Mardi, XIJe jour de may. 
Maistre J. Guerart requiert contre maistre Robert 
de Halebuterne que, comme le Roy dès l'an CCCC VIII 
ly eust donné l'office de maistre de la maçonnerie de 
Paris, à quoy fu receu, combien que Halebuterne ly 
mist ou s'efforça mettre empeschement, et depuiz 
jusques à ores ait esté empeschié pour le duc de Berry 
à Bourges, et ancores a le Roy lui octroié lettres de 
joïr comme devent, si requiert l'enterinement de ses 
lettres et soit maintenu et gardé en son dit office, au 
moins ait l'estat ou recreance et despens. 
Halebuterne, ou son conseil, dit au contraire qu'il 
est absent, et lui appartient ledit office, et en a joy dès 
l'an CCCC VI, et eut le don et fu institué par le Prevost 
des marchans et eschevins de Paris. Si sera 
mandé Halebuterne et à lundi revenront les parties, et 
sera oy aussi le Prevost des marchans et les eschevins, 
se aucune chose wellent dire. 
Sur ce que maistre J. Porcher, conseiller du Roy 
nostre Sire, maistre J. du Boiz, graphier criminel, et 
sa femme, requeroient contre maistre J. de Vailly, 
president ceans, maistre Pierre de l'Esclat, et leur 
femmes, qu'ilx repreissent ou delaissassent les arremens 
ou procès d'entre ledit Porcher, du Boiz et sa 
femme, demandeurs, d'une part, et maistre Dreue, 
defendeur, d'autre part, lesdiz Vailly et l'Esclat, et 
leur femmes, ont respondu qu'ilz ne se wellent ne 
n'ont volu porter pour heritiers dudit Dreue. Lettre à 
Phelippe per cedulam procuratorum. 
Venredi, XXIXe jour de may. 
La Court a defendu, à peinne de Xm livres, à Clignet 
de Breban qu'il ne transporte messire Lupart de Velus, 
ne n'attempte à sa personne. 
Samedi, XXXe jour de may. 
Sur le debat meu entre l'evesque de Paris, d'une 
part, et le procureur du Roy, d'autre part, pour occasion 
de l'immunité des XVxx de Paris, que l'en disoit 
estre enfraincte par les gens du Roy ou Chastellet, 
pour ce qu'ilx avoient prins pluseurs malfecteurs oudit 
lieu, puiz un po de temps, et pour ce l'en cessoit a 
divinis en icellui lieu, et requeroit l'evesque et iceulx 
XVxx la reparation, il a esté appoinctié, du conseil du 
procureur du Roy, d'une part, et de l'evesque de 
Paris, d'autre part, que lesdiz des XVxx repranront et 
feront le service divin jusques à VIIJ jours inclus prouchain 
venans, pourveu que interim l'evesque ne 
procedera / contre aucun à occasion de la prise faictes des 
prisonniers malfecteurs dessusdiz, ne aussy les gens 
du Roy ne procederont contre l'evesque, ne ses officiers, 
pour la poursuite desdiz prisonniers que fait 
icellui evesque, ne contre lesdiz prisonniers et sans le 
prejudice desdictes parties et du procès, et aussi 
desdiz XVxx et de leur droiz, privileges et 
exemptions. 
Ce jour, a esté esleu Richart Pocaire, escuier, en 
bailli de Montargi par la resignation de Pierre Le Verrat, 
escuier, et a fait le serment acoustumé. 
Lundi, XVe jour de juin. 
Ala de vie à trespas monseigneur J. de France, duc 
de Berry, oncle du Roy nostre Sire, frere de son pere, 
aagié de LXXVIJ ans. 
Venredi, XXVJe jour de juin. 
Ce jour, la Court a condempné par arrest l'evesque 
de Lisieux à paier à l'evesque de Meaux la somme 
contenue en certeinne ordonnance faicte par maistre 
Pierre Le Fevre, president ceans, et J. Charton, conseiller 
du Roy nostre Sire, aux termes qui s'ensuivent, 
c'est assavoir : presentement VJc frans, à Noel 
prouchain venant Vc frans, à Pasques après ensuivant 
Vc frans, à la S. Jehan Baptiste prouchain après ensuivant 
Vc frans et le surplus à la S. Martin d'iver après 
ensuivant, pour tourner et convertir es reparations 
de l'eveschié de Meaulx, selon ladicte ordonnance sur 
ce faicte par mesdis seigneurs les commissaires. Et 
promet ledit monsr de Lisieux paier lesdictes sommes 
auxdiz termes, et à ce welt et consent estre contraint 
par la prise de son temporel et par toutes autres voies 
deues et raisonnables. Fait du consentement des dictes 
parties, comme appert par la cedule sur ce passée 
qui est devers la Court. 
Lundi, VJe jour de juillet. 
Ce jour, maistre R. Mauger, premier president, qui 
estoit commiz de par la Court au college de Dormans, 
selon la forme contenue en certeinnes lettres enregistrées 
ou livre des Ordonnances de ladicte Court, a 
renuncié à ladicte commission, et a esté en son lieu 
commiz maistre Regnault Rabay, conseiller du Roy 
nostre Sire ceans, avecques maistre P. Buffiere. 
Mercredi, XVe jour de juillet. 
Ce jour, survindrent en la Chambre et furent au 
Conseil... messeigneurs les Chancellier, l'arcevesque 
de Reins, l'evesque de Lisieux, l'evesque de Paris, 
maistre Nycolas Fraillon, J. de Nourry, G. Chanteprime, 
maistres des Requestes de l'Ostel, messire 
J. Juvenel, president aux Generaulx, maistre Hugues 
Grimault, G. Perriere, J. de Saint Romain, G. Aimeri, 
le procureur du Roy, maistres André Cotin, G. Le 
Tur, advocas du Roy, maistres Miles d'Angeul, J. de 
la Croix, Hugues de Guinghen, G. de Champeaux, 
maistres de la Chambre des Comptes. 
Ce jour, fu esleu Gassot de Villette, escuier, en 
bailly de Gisors. 
Mardi, XXJe jour de juillet. 
Furent environ IX heures, après les plaidoieries, au 
Conseil le Chancellier, maistre R. Mauger, S. de Nanterre, 
P. Lefevre, presidens, l'evesque de Lisieux, 
l'evesque de Paris, m. Robert Le Masson, chancellier 
de la Royne, l'abbé de Monstier Erraine, etc... 
Ce jour, fu conseillié sur le bail du duchié de Touraine, 
qui estoit à faire au conte de Pontieu, et non conclusum. 
Lundi, XXVIJe jour de juillet. 
Ne fu pas plaidoyé et furent au Conseil maistres 
R. Mauger, P. Lefevre, presidens. 
Depuiz, survint le Chancellier et les maistres des 
Requestes de l'Ostel et autres du Grant Conseil, c'est 
assavoir : maistres J. de Norry, N. Fraillon, G. Chanteprime, 
A. de Marle, messire J. Juvenel, chevalier, 
maistre M. d'Angeul, J. de la Croix, les procureur et 
advocas du Roy, et fu receu messire Robert d'Esne, 
chevalier, en bailly d'Amiens. 
Mardi, XXVIIJe jour de juillet. 
Remonnet de la Guerre requiert l'enterinement de 
certeinnes lettres d'office de maistrise d'Eaues et 
Forests de Languedoc et de Guienne. 
Le procureur du Roy dit au contraire que ledit 
office requiert IJ personnes à continuelment besoigner, 
car aussi sont - ce IJ offices, desquelx chascun requiert 
residence de IJ personnes notables, car aussi y a - il un 
chastel grant et fort à IIIJ grosses tours, qui est entre 
IJ grosses villes et sur la Garonne ; or est bien necessaire 
Remonnet par deça pro expeditione rei publice, 
et si dit que l'office vaque par resignation, combien 
que cellui que l'en dit avoir resigné onques ne fu miz 
en possession deument et ne fit onques le serment 
acoustumé, veu qu'il y a judicature, si dit que Remonnet 
s'en puet trop bien deporter, et aussi faudroit - il 
savoir de la maniere de la resignation, et au surplus 
s'en rapporte à la Court. 
Remonnet replique et dit que ledit office vaque premierement 
par mort, puiz fu donné à Robinet d'Estampes 
qui le resigna, et fu donné au derrien possesseur 
qui l'a resigné sans profit avoir pecuniel ; quant 
à ce que cest office requiert residence, etc., dit que 
de present y a po d'occupation en fait de justice, et y 
a le Roy po d'emolumens de present ; et quant au 
chastel de Verdun, le maistre des Eaues et Forests y a 
acoustumé de demorer ; or a - il un frere bon escuier 
qui par delà demourra et fera bien la besoigne pour 
lui, et ne faut point qu'il y face residence, ne n'est 
acoustumé aussy, et si a pluseurs bons lieux tenans en 
pluseurs lieux, et est quant à sa personne bien empeschié 
par deça pour le bien du royaume, combien 
qu'il a bonne volenté d'aler faire residence, se la guerre 
cesse, et à ce que dit que onques ne fu receu le derrien 
possesseur, dit que sa lettre porte vel aliàs quocumque 
modo vacans, et si puet bien aucun resigner 
son droit ou collation sans avoir eu possession, si 
conclut, ut supra. Appoinctié que la Court 
verra les / lettres et parlera où parler fauldra, et au Conseil. 
Jeudi, XXXe jour de juillet. 
Pierre de Chasotes, procureur de messire Ymbert 
de Grolée, chevalier et chambellan du Roy, s'oppose 
à l'enterinement des lettres impetrées par messire 
Pierre, seigneur de Beauvau, pour l'office de gouverneur 
de Montpellier et de chastellain de Lates, et qu'il 
ne soit receu aud. office sans le oïr. 
Venredi, VIJe jour d'aoust. 
Cedit jour, vindrent en la Court plusieurs maistres 
en theologie et en autres facultez de par l'Université 
de Paris, de par laquelle maistre Gerart Machet, 
maistre en theologie et chanoinne de Paris, proposa 
et dit qu'il estoient icy venus pour tout le bien commun 
et par especial de ce royaume, et à la loenge et 
exaltation de la foy, à la correction des vices et amendement 
des meurs, et pour venir et descendre plus 
especialment à son propos, print la parole divine du 
prophete : Psalmo octogesimo octavo... 
Propose et dit que l'Université, sa mere, participans 
d'icelle beatitude dont est escript en l'evangile, beati 
qui esuriunt et sitiunt justiciam, etc., dit une 
escripture faicte en un quaier, appellée laJustification du duc 
de Bourgoigne, / estre injurieuse à la justice du Roy, à 
la police et bien commun de son royaume, contenens 
sedition, ouvrans voie à parjuremens et homicides, à 
flentez et trahisons et à tous autres maulx, qui a donné 
racine aux IJ seditions derrienement avenues puiz 
Pasques en ce royaume, par especial à Paris, par 
lesquelles les peres estoient en peril d'estre tuez par 
leur enfans et e contrà, et pour ce requiert 
que icelle 
escripture soit dessirée à son de trompe, et que ainsy 
doie estre fait il apert, car elle pretend front de dampnation, 
c'est assavoir, de justification et non pas de 
excusation sur la mort inhumaine, trahiteuse, advisée, 
pourpansée du duc d'Orleans, frere germain du Roy, 
car il n'y a droit qui justifie tel mort sans l'auctorité 
et licence du prince, à qui est donné le gleve de justice 
et à nul autre... Or est - il ainsy que cely qui a 
fait ladicte escripture conclu que le duc de Bourgoigne 
du fait avenu ne doit point estre reprins, mais 
le doit le Roy guerredonner en honneur, en amour, en 
richesses et autres biens, comme fit Dieu, S. Michiel et 
Phinées. O doleur intolerable, que le Roy appreuve 
murtre et loue pechié, auquel est donné le gleve à la 
vengence des mauvaiz et louange des bons, comment 
pourra - il souffrir tel chose ? comment loura - il l'acteur 
de si grief crime qui n'avoit mesmement point auctorité 
de lui ? comment approuvera - il la maniere du fait 
qui fu par aguet, par fait pourpansé, par trayson, par flaterie, 
par ambition, par convoitise, par envie, par feintise 
et simulation, etc., à heure de tenebres et de nuit, 
en la capital ville du prince, en la fonteinne de justice ? 
que puet l'en dire de tel cas, que puet l'en clamer. 
O gendres de sacrileges ! O meurs ! O justice foulée ! 
O equité grevée ! O roial magesté blecée ! O nature violée ! 
O souverainne justice deshonorée ! Qui se tenra 
de exterminer telle injustice qui donne auctorité à tous 
de tuer maufaicteurs, les drois se taisient, soient cloz 
les livres, voisent soy respondre les loiz ; resveillez - vous, 
juges, levez - vous, procureur et advocas royaulx 
et toutes cours de justice à venger tel crime, autrement 
il redundera sur vous, car mesme avoit oy dire 
au Chancellier que, lui estans presidens en la Court, 
avoit esté menacié d'estre tué... 
Au regart de la dicte injurieuse escripture, et se 
l'en dit que de ce pend la cause ou Conseil general de 
Constance, respont que icy est à considerer double 
justice, une qui regarde la foy, et de ceste ne parle 
pas, l'autre est legale, à laquelle est obligée la Court, 
et posé que ladicte escripture ne fust pas erronée en 
la foy, si est - elle injurieuse et scandaleuse à bonnes 
meurs et à toute police, et par ce doit estre vengée 
par la Court, combien que virtualiter elle 
mesme se / condempne en sa mauvaise doctrine, si comme le dit 
aussi le cardinal de Cambray. Et se l'en dit que desjà 
IIJ cardinaulx ont fait sur icelle leur jugement et donné 
leur sentence, à ce respont que ce a esté, partie non 
appellée suffisamment, ne son procureur, et si estoient 
à ce commiz par le pape Jehan, qui estoit tel quel, et 
tel que chascun scet, et pour ce a esté deposé du 
papat, car il estoit indigne à tel dignité. Et ladicte 
escripture est telle de soy, et descendist du ciel ou 
venist de la terre, qu'elle est digne d'estre dessirée, 
comme l'en a veu autre foiz de pluseurs escriptures, 
comme de l'evangile de S. Thomas et autres traictiez 
antitulez des sains, pluseurs qui furent dempnez et 
condempnez, et le pareil a esté fait autrefoiz en icelle 
Court de l'espitre de Tholouse, du temps du pape 
Benedict, qui fut dessirée comme injurieuse et scandaleuse 
par la Court, aussi furent, n'a pas long temps 
et environ le temps de ladicte epistre, dessirées certeinnes 
bulles qu'avoit envoiées ledit Pierre de Lune 
contre le Roy et son royaume ; et ce est assez conforme 
à raison qui welt que, se l'en trueve aucun libelle 
diffamatoire, incontinent l'en le doit rompre et dessirer, 
afin qu'il n'engendre esclande ou plus grant peril. 
Si conclut que la Court qui a serment à justice et equité 
face pareillement de ladicte escripture, afin que les 
supposts d'icelle soient de ceulx dont parle Sapience 
en les remunerant : Sapientie tertio. Fulgebunt justi tamquam scintille, etc., quod eis concedat. 
Ce fait, fu dit par le president de la Court qu'elle 
n'avoit point desplaisir de ce qu'estoit proposé bien et 
notablement, et qu'elle verroit le mandement du Roy, 
instrumens et lettres, et parleroit au procureur et 
advocas du Roy, et respondroit ce qu'il appartendroit. 
Mardi, XJe jour d'aoust. 
Ce jour, n'a pas esté plaidoié pour ce que les 
IIJ Chambres ont esté assemblées pour conseiller quid 
agendum sur certeinnes lettres closes envoiées par 
aucuns bailli et officiers du Roy en Picardie et sur certain 
vidimus d'un mandement envoié par le duc de 
Bourgoigne en ses terres de Picardie, par lequel defendoit 
que nul de ses subgiez ou enclavez entre ses subgiez 
ne s'armast contre les Angloiz, pour quelque 
mandement de quelque personne que ce fust, sinon 
par le sien, pour ce qu'il avoit fait treves ou abstinence 
de guerre avecques les Angloiz de la S. Michiel 
qui vient en un an, et toutevoie le Roy avoit ordonné 
la guerre contre les Angloiz. Sur quoy a esté advisé 
que l'en feroit mandement à tous bailliz et prevosts 
royaulx de faire crier l'ordonnance du Roy et commander 
à tous vassaulx et subgiez de soy mettre sus 
en armes, nonobstant ledit mandement qui y seroit 
inseré de mot en mot, et ce seroit reporté au Conseil. 
Mercredi, XIJe jour d'aoust. 
Et cedit jour, fu leue et advisée certeinne lettre de 
mandement pour faire venir au mandement du Roy 
tous vassaulx et subgiés du duc de Bourgoigne, subgiez 
du Roy, contre les Angloiz que l'en attendoit 
de jour en jour en France, nonobstant certain mandement 
qu'avoit fait publier le duc de Bourgoigne 
en ses terres et païz, par especial de Picardie, que 
nul, de quelque estat fust, ne se armast contre lesdiz 
Angloiz pour mandement ou quelque commandement 
de quelque personne sans son congié, à peinne de 
corps et de biens, pour ce que icellui duc avoit fait abstinence 
de guerre de la S. Michiel qui vient en un an 
avec icelx Angloiz, combien que chascun savoit la 
guerre qui estoit entre le Roy et les Angloiz. Et me 
fu commandé que je monstrasse la minue au 
Chancellier. 
Jeudi, XIIJe jour d'aoust. 
Ne fu point plaidié, tant pour ce que ledit mandement, 
dont est parlé le XIJe de ce moiz, fu releu et corrigié 
en aucuns mos, que aussy pour ce que la Court et 
advocas et procureurs et les habitans de Paris furent 
moult tourblez et esmeuz de ce que grant nombre des 
gens d'armes du duc de Bourgoigne, banniz et autres, 
voians que le connestable et gens d'armes estoient alez 
contre les Anglois à Harefleu, que lesdiz Angloiz occupoient, 
et ailleurs, estoient venu soudainnement du 
païz de Tierache et de vers Reins et de Picardie, de 
nuit au portes de Paris pour entrer dedans et de commovoir 
la ville, comme aliàs avoient essayé, et 
pour ce / qu'il trouverent les portes closes, pillerent et roberent 
le plat païs puiz la porte S. Deniz jusques à Dompmartin 
et Beaumont sur Oise, et se retrahirent, comme 
l'en dit, audit Beaumont, et prirent le chastel et tuerent 
grant nombre d'ommes et femmes, et puiz s'en alerent 
par le pont. 
Ne fu pas plaidoié, pour ce que la Court, advocas 
et procureurs et habitans de Paris furent tous esmeux 
et tourblez de ce que grant nombre de gens d'armes 
estoient venu devant Paris, banniz et autres, du costé 
du duc de Bourgoigne, comme l'en dit, et avoient 
essayé de nuit entrer dedans Paris, et de fait à ce 
matin avoient prins tous les chevaulx qu'avoient peu 
trouver, de la porte S. Deniz jusques à Beaumont, où 
l'en dit qu'ilx se sont retraiz. Et estoient venu soudainnement, 
ne de ce s'estoit l'en aucunement aperceu, 
pour ce que lesdictes gens d'armes avoient fait grant 
chemin en moult petit de temps. Et à Beaumont ont 
tué, comme l'en dit, plus de XXVIIJ personnes. 
Lundi, XVJe jour d'aoust. 
Furent au Conseil maistres R. Mauger, P. Lefevre, 
presidens, l'evesque de Lisieux, maistre R. Le Masson, 
messire R. d'Angennes. Depuiz, est venu en la Court 
le Chancellier, l'arcevesque de Bourges, le recteur de 
l'Université, IIJ maistres en theologie et IIJ en decrez, 
maistre Pierre de l'Esclat, G. Chanteprime, Phelippe 
de Corbie, Arnault de Marle, maistres des Requestes 
de l'Ostel, maistre R. de Tuillieres, le procureur du 
Roy et les advocas du Roy et pluseurs autres, tant de 
l'Université que du Conseil du Roy, pour conseiller 
la provision à faire contre ces pillars et banniz qui 
courent par le royaume, pillans et murtrissans toutes 
manieres de gens ; et a esté mise en termes la bulle 
de pape Urbain que donna contre les gens de compaigne 
qui pour lors semblablement pilloient le 
royaume. 
Lundi, derrien jour d'aoust. 
Ce jour, a esté conseillié jusques à IX heures, à 
savoir, se sur l'ordonnance faicte par le Roy ou par 
son Conseil ceans de la duchié d'Auvergne qu'elle seroit 
mise en la main du Roy et soubz icelle gouvernée, l'en 
bailleroit executoire promptement, ou se l'en attendroit 
ancores, attendu les empeschemens du temps 
qui est ; et a esté appoinctié que promptement sera 
ladicte ordonnance executée le plus courtoisement que 
faire se pourra. 
Item, admonesta le Chancellier les seigneurs de 
ceans de soy armer et garnir de gens, et que ung 
chascun advisast quel ayde il pourroit faire à la 
defense de Paris dedans, et se mestier estoit, dehors, 
et idem avoit esté fait et dit aux notaires et secretaires 
du Roy, et pareillement à moy et autres notaires de 
ceans. 
Messire J. Juvenel, chevalier, s'est opposé et oppose 
que certeinnes lettres obtenues et presentées ceans de 
par monseigneur le Chancellier touchant l'usage de la 
Conciergerie ne soient enterinées ne aussi publiées. 
Venredi, IIIJe jour de septembre. 
Ce jour, a esté enjoint aux seigneurs de ceans et 
serviteurs de la Court et advocas et procureurs qu'il 
alassent à S. Martin monstrer comment ilz estoient 
armez, et qui seroit empeschié, si y envoiast, et qui 
ne pourroit au jour d'ui recouvrast à demain. Si m'a 
falu armer, qui m'a cousté plus de XL frans, non obstant 
que je soie prestre. De bonne estrainne soit - il 
frans et quicte par qui faut que prestres se arment. 
Ce jour, sont venues en la Court Jaquelot du Pont, 
femme de Colin du Pont, mercier du Palaiz, et bien 
XX ou XXX autres bourgoises et habitans de Paris, 
requerans, que comme maistre Robert Le Maçon, chancellier 
de la Royne, hier leur eust dit à Saint Jaques 
de la Boucherie qu'elles widassent de Paris, et de ce 
eussent appellé, et nul ne voulsist estre de leur conseil, 
que la Court leur pourveust, et la Court que ce 
estoit fait, comme l'en dit, par ordonnance et que la 
Court de telles choses ne se melloit, et se elles avoient 
appellé, qu'elles relevassent leur appel, comme il 
appartient en telz cas ; si ont requiz à conseil maistres 
Guillaume Intrant, G. Cloistre, J. de Ramaiz, Deniz 
du Molin et Junien Le Fevre, et pour conseil Jaques 
Le Fer, Benoist Pidalet, que la Cour leur a octroié 
J. du Boiz et la Rose. Desquelles femmes l'en dit leur 
mariz banniz. 
Mercredi, IXe jour de septembre. 
Furent au Conseil le Chancellier, maistres R. Mauger, 
P. Lefevre, presidens, l'arcevesque de Bourges, 
l'evesque de Lisieux, l'evesque d'Esvreux, le chancellier 
de la Royne, le chancellier d'Orleans, maistre 
J. de Nourry, maistre P. de l'Esclat... 
le confesseur du Roy, le presidens de Provence, 
m. Phelippe Le Besgue. 
A conseiller la requeste faicte par l'Université de 
Paris le VIJe d'aoust derrienement passé sur le dessirement 
et rompement de certain quaier appellé : la 
Justification du duc de Bourgoigne. Non est conclusum. 
Jeudi, Xe jour de septembre. 
Sur la requeste hier faicte après disner par maistre 
Phelippe de Boisgillou, evesque de Chartres, d'une 
part, contre maistre Martin Gouge, evesque de Clermont 
et paravant de Chartres, sur les reparations 
de l'eveschié de Chartres : 
Il sera dit que ledit Martin venra aux jours d'Amiens 
du Parlement prouchain proceder sur la demande 
dudit Phelippe, comme de raison, et interim 
sommera / ceulx qu'il voudra sommer. 
Mercredi, XVJe jour de septembre. 
A conseiller la requeste de l'Université de Paris sur 
certain quaier ou escripture appellée : la Justification 
du duc de Bourgoigne, sur le registre du VIJe d'aoust 
derrien passé, et tout consideré : 
Il sera dit que la Court defent de par le Roy, sur 
peinne de corps et de biens et sur quanques un chascun 
se puet mesfaire envers le Roy, que aucun, de 
quelque estat ou condition qu'il soit, d'ores en avant 
ne die, publie, afferme ou enseigne en la signeurie 
du Roy qu'il soit loisible à quelque vassal ou subgiet 
ou autre occirre aucun par aguet, blandices ou deceptions, 
sans attendre sentence ou commandement de 
juge competent, quelconque serment ou quelque procès 
qu'il ait avecques luy. Et defent la Court, sur les 
dictes peinnes, que d'ores en avant aucun n'escripve, 
copie, exemplifie, tiegne, ne ne face escripre, copier, 
exemplifier ne tenir devers soy aucunes telles escriptures, 
quaiers ou copies appellées comme dessus. Et 
en oultre commande la Court, sur lesdictes peinnes, 
que quiconques aura aucun tel ou telx quaiers, copies 
ou escriptures appellées comme dessus, qu'il les apporte 
par devers la justice du Roy incontinent et sans delay 
après la publication de ceste ordonnance pour envoier 
devers la Court à en faire ce qu'il apartendra. Et 
ancores commande au procureur du Roy, que s'il 
trueve aucuns faisans le contraire, qu'il les face punir 
ainsy qu'il apartendra ; et oultre ordonne que ces 
choses soient publiées ou Chastellet de Paris et es lieux 
principaulx des baillies, senechaucées, prevostez et 
autres lieux royaulx, afin que aucun n'en puisse pretendre 
ignorance. 
Item, a esté deliberé que ladicte ordonnance sera 
publiée et pronuncée par le president aux premiers 
arrests. 
Jeudi, XXIIIJe jour de septembre. 
Ce jour, ont esté commiz maistres G. de Villiers et 
M. du Boz à soy informer de l'insuffisance de messire 
Simon de Dreux, bailly à present de Chartres, et de la 
suffisance de Giles d'Eschanviller. 
Lundi, XXVIIJe jour de septembre. 
Fu le Chancellier ceans et les seigneurs en grant 
nombre ; et, veues certeinnes informations de quibus 
die precedenti, fut esleu Gilles d'Eschanviller, escuier, 
en bailli de Chartres ou lieu de messire Simon de 
Dreux, lequel a le Roy deschargié dudit office, et l'avoit 
fait son maistre d'ostel, comme apparoit par certeinnes 
lettres veues par mesdis seigneurs. 
Jeudi, XIJe jour de novembre. 
Monseigneur Henry de Marle, chancellier de France, 
chevalier, tint le Parlement, presens maistres Robert 
Mauger, premier, et J. de Vailly, president, les arcevesques 
de Reins, de Tours, les evesques de Lisieux, 
de Paris, de Clermont, de Luçon, d'Albit et de Coustances 
et l'abbé de Saint Deniz, maistres J. de Norry, 
G. Chanteprime, Arnault de Marle, maistres des 
Requestes de l'Ostel du Roy, et les maistres des 
IIJ Chambres de Parlement jusques au nombre de 
LIIIJ ou environ, et furent leues les ordonnances et les 
sermens accoustumez fais par les advocas et 
procureurs. 
Ce jour, fu esleu maistre Adam de Cambray, conseiller 
du Roy en la Chambre des Enquestes à gages 
de clerc, aux gages de lay que tenoit et avoit en son 
vivant maistre Regnault de Sens, conseiller dudit Seigneur 
ceans, à la requeste dudit de Cambray, pour ce 
que puiz qu'il avoit eu ledit office de clerc s'estoit 
marié, non obstant lettre seellée presentée par maistre 
Pierre l'Orfevre, filz de feu maistre Pierre l'Orfevre, 
jadiz chancellier d'Orleans, du don dudit office lay 
que tenoit icellui de Sens ; et par ce vacca l'office 
clerc que tenoit ledit de Cambray en la Chambre des 
Enquestes. 
Et ce mesme jour, je requiz à messeigneurs dessus 
nommez que, comme par la grace de Dieu, du Roy et 
de sa Court, eusse servi ceans et exercé l'office de 
graphier par l'espace de seze ans tous entiers et continuez, 
car par lesdis XVJ ans onques n'y avoie failli 
jour, exceptez VIIJ jours, ores avoit XJ ou XIJ ans, que 
j'avoie esté malade au lit et telement que je cuidié 
morir, et eusse exercé mondit office le plus loyaument 
et le plus diligemment que j'eusse peu selon ma fragilité 
et plus loyaument que sagement ou gracieusement, 
car, en office si publique que est ledit office, 
n'estoit pas bien possible faire à la grace d'un chascun, 
si comme miex le savoient, et y me deust suffire 
d'avoir servi oudit office si longuement ; car aussi 
estoie - je aucunement debilité de ma veue et ne povoie 
pas bien enregistrer sans avoir lunettes ; combien que 
je me sentoie ancores sain et entier, et n'estoie ne 
rompu ne froissié, mais seulement ploié, si povoie 
ancores bien servir oudit office, mais avant que piz 
me venist, entendiz que j'estoie en santé, me sembloit 
bon issir dudit office ; et il vacast un lieu de clerc en 
la Chambre des Enquestes, y pleust à la Court moy 
descharger de l'onneur et charge dudit office, et moy 
pourveoir dudit office de clerc, pourveu que icellui 
office excersasse en la Grant Chambre, comme mes 
autres seigneurs d'icelle Grant Chambre, car attendu 
ledit temps que j'avoie servi ledit Seigneur et sa Court 
en la dicte Grant Chambre, moins mal le deveroie servir 
en icelle Chambre que en ladicte Chambre des 
Enquestes. Ce fait, monseigneur le Chancellier me fit 
retraire et, fait sur ce conseil, fu appellé et me fu respondu 
que la Court m'octroioit ma requeste. 
Mardi, XVIJe jour de novembre. 
Hier, avant les plaidoiries, sont venus en la Chambre 
les procureur et advocas du Roy, Michiel de Laillier, 
maistre en la Chambre des Comptes, et J. de la Fonteinne, 
changeur et marchant de Paris, d'une part, et 
maistre J. du Boiz, procureur du conte de Harcourt, 
d'autre part ; et a offert ledit procureur du Roy audit 
maistre J. du Boiz oudit nom l'argent de la terre de 
Manneval, que tient ledit conte, montant VIIJm frans ou 
environ, et laquelle terre puet racheter le Roy et 
ravoir entrecy et trois ans ou environ, selon certain 
accort passé ceans nagaires entre lesdiz procureur du 
Roy et conte ; et a requiz que ledit du Boiz oudit 
nom preist ledit argent et rendist ou feist rendre 
ladicte terre au Roy selon ledit accord. Et ledit du 
Boiz oudit nom a dit qu'il faloit qu'il escripsist premierement 
sur ce que dit est audit conte, et eue sa 
response, fera ce qu'il apartendra. Et ce fait, ledit 
procureur du Roy a requiz ce que dit est estre enregistré, 
qui lui est octroié, et demoure ledit argent en 
la main dudit Fontainne, ou là où il est arresté de par 
la Court quousque pour emploier en ce que dit est. 
Lundi, VIJe jour de decembre. 
Ce jour, messire Pierre Minée, curé de S. Thomas 
de la Cauchie, comme il dit, maintient que ladicte cure 
vaca ou moiz d'octobre derrienement passé par le 
decès de feu messire J. du Mesnil, et le VJe jour dudit 
moiz fu présenté entre X et XJ heures au matin et plus 
près de X que de XJ. 
Et messire Ysembart Alixandre, soy disant curé de 
ladicte cure, dit que le Roy en venant de son retrait 
en sa garde robe de sa chambre environ X heures, le 
Roy, avant qu'il alast à sa messe ne qu'il disnast, 
ly donna ladicte cure de S. Thomas, et si la donna 
audit Minée, ce fu au lever du disner du Roy et après 
son don. Et Minée dit que ce auroit esté environ 
XJ heures de matin et après le disner du Roy, ouquel 
y estoit bien avancié et après son don. 
Lundi, XIIIJe jour de decembre. 
Ce jour, ont esté receuz les procès par escript du 
bailliage d'Amiens, et pour ce que par l'empeschement 
des gens d'armes qui sont par les païz, telement 
que l'en n'ose rien porter par le païz, la Court a 
reservé aux parties à debatre les evangiles d'iceulx 
procès. 
Samedi, XIXe jour de decembre. 
La Court a baillié la detention de damps Robert de 
Villers, Jaques de Boves, Guillaume Le Raté, Jaques 
d'Avredoing, J. Le Normant et Jaques Le Brun, religieux 
de S. Joce sur la mer, à leur abbé qui leur fera 
leur procès au regart du delict commun ; et a defendu 
la Court audit abbé qu'il ne procede à sentence diffinitive 
jusques à ce que la Court ait determiné du delict 
privilegié, et interrogueront maistres P. de Oger et G. 
Petit Sayne lesdis religieux sur les cas dont sont accusez, 
et interim accorderont iceulx commissaires les 
parties, si puent. 
Jeudi, XXIIIJe de ce moy. 
Ou Chastellet de Paris furent commiz à poursuir les 
commissaires sur le fait des finances pour le paiement 
des gages des seigneurs de ceans par messeigneurs qui 
vacoient aux prisonniers oudit Chastellet. 
1417 
Jeudi, XIIIJe jour de janvier. 
La Court a commiz maistres Ja. du Gard et O. Gencien 
pour aler à Compiegne devers monseigneur le 
Dauphin, avecques les ambaxateurs de l'Université de 
Paris et de la ville de Paris, et les a chargé la Court 
de supplier audit seigneur de pourveoir à la guerre 
que font en ce royaume les Angloiz, et aussi à ce que 
les pillars, qui en plusieurs lieux de ce royaume se 
tiennent, soient boutez hors, et aussi que ly plaise 
adviser de approcher Paris, se bon lui semble, et de 
ly monstrer le profit et necessité qui en puet avenir. 
Mercredi, XXe jour de janvier. 
La Court a baillié la detention de messire Jaques 
Aynier, prestre, prisonnier en la conciergerie du 
Palaiz à Paris, pour lui faire son procès sur le delict 
commun jusques à la sentence diffinitive exclusivè 
par / l'official de Paris, et maistres J. Mauloé et J. Charton. 
Venredi, XXIJe jour de janvier. 
Maistre Adam de Baudriboz, conseiller du Roy, a 
dit et declaré qu'il n'eut onques entention de soy 
charger et ne se charge, ne ne chargera aucunement 
de l'arbitrage du descort d'entre maistre Pierre Olier, 
d'une part, et l'arcevesque de Tours, d'autre part. 
Lundi, XXVe jour de janvier. 
La Court a prins et miz en sa garde Colas Guerin, 
Macé Hatry, Guillaume Guilleu, Jamet du Boiz Gamar, 
Estienne d'Auniere, Estienne Loiseau, Jamet Patarin, 
Bertran Savour, J. Gilet, Perrot Le Tourneur, Morice 
Le Seneschal, J. Parent, J. Lainsné, J. Ferron, messire 
J. Royer, prestre, Guillemin Haudecuer, J. Palet, 
messire J. Foucaut, maistre Guy Gobert, Geffroy 
Malon, Guillaume Le Sellier, J. Laurencin, Simon 
Rousseau et Ambroiz de Tinteniac, et aussy en son 
sauf conduit, lesquelx estoient venus ceans pour la 
cause que a la dame de Laval, ancienne, contre la 
juesne dame de Laval, et messire Guy Turpin, chevalier, 
et le procureur du Roy. 
Mercredi, XXVIJe jour de janvier. 
Cedit jour, est venu en la Chambre monseigneur le 
Chancellier pour eslire graphier, et assemblées les 
IJ Chambres, a esté esleu oudit office de graphier, après 
ce que ledit monseigneur le Chancellier m'a demandé 
se plus vouloie faire ledit office, et que j'ay dit que 
non, maistre Clemens de Fauquanbergue, qui estoit 
conseiller du Roy nostre Sire en la Chambre des 
Enquestes, et a fait le serment accoustumé, et j'ay fait 
le serment de l'office de conseiller, auquel avoie esté 
esleu le premier jour de ce present Parlement. « Deo gratias, a quo principium et finis quique michi, fuit, est et erit spes certa laborum. Detque facilem cursum feliciter et annuat ceptis per me Clementem de Fauquembergue, in utroque jure licentiatum, illustrissimi principis regis Francorum prothonotarium et curie Parlamenti antedicti grapharium, qui, intermisso jus dicentis officio, juxta illud Virgilii, malui et mutas agitare inglorius artes. » 
